ma-t T rz 


/ "2 + Y - 5 4, ę 
Ti ; 2 į i 


+ r 1 

pu A 

aa 
ĖŽ 


Vilnius 2000 


UDK 830-3 Hermann Hesse 


He 349 Unterm Rad 
Suhrkamp Verlag 
ISBN 9986-02-812—4 G Suhrkamp Verlag, Frankfurt am Main 
1970 


€) Vertimas į lietuvių kalbą, Laima 
Bareišienė, 2000 


PIRMAS SKYRIUS 


pers Jozefas Gybenratas, prekybos tarpininkas ir agen- 
tas, iš savo bendrapiliečių neišsiskyrė jokiais privalumais 
ar ypatybėmis. Kaip ir jie, buvo stambus ir sveikai atrodė, 
turėjo pakenčiamų komercinių sugebėjimų, susijusių su tik- 
rai nuoširdžiu pinigų garbinimu, dar turėjo nedidelį namą 
su sodeliu, šeimos kapų rūsį: jo dievobaimingumas buvo 
kiek laisvamaniškas ir priblėsęs, bet Dievą ir viešuomenę 
gerbė deramai ir aklai paisė geležinių miesčioniško padoru- 
mo įstatymų. Mėgdavo pakilnoti taurelę, bet niekuomet ne- 
pasigerdavo. Beje, kai kada jis imdavosi kokio nors nelabai 
švaraus verslo, tačiau niekuomet neperžengdavo formaliai 
leistinų ribų. Neturtingesnius žmones vadindavo badmiriais, 
turtingesnius — pagyrūnais. Jis buvo prekybininkų draugi- 
jos narys ir kas penktadienį žaisdavo kėgliais „Erelyje“, be 
to, dalyvaudavo per šventes, kai būdavo kepama duona, pa- 
tiekiama užkandžių ar vaišinama skerstuvių proga sriuba su 
dešra. Dirbdamas rūkė pigesnius cigarus, po pietų ir sek- 
madieniais — geresnės rūšies. 

“| Viduje jis buvo tikras filisteris. Jeigu ir turėjo kiek sielos, 
tai ji jau seniai apdulkėjo ir dabar tebuvo likusi stiprėlesnė 
nei įprasta, storžieviška meilė šeimai, pasididžiavimas savo sū- 
numi ir protarpiais prasiveržiąs dosnumas vargšams. Proti- 
niai jo sugebėjimai neviršijo įgimto, labai riboto gudrumo ir 
skaičiavimo įgūdžių. Skaitė jis tik laikraštį, o numaldyti me- 
no poreikiui jam visiškai pakako kasmetinių mėgėjiškų pre- 
kybininkų draugijos spektaklių ir retų apsilankymų cirke. 


Ponas Gybenratas būtų galėjęs pasikeisti su bet kuriuo 
kaimynu pavarde ir namu, ir nieko nauja nebūtų atsitikę. 
Netgi pačios jo sielos gelmės, nuolat būdraująs nepasitikėji- 
mas kiekviena stipresne jėga ir asmenybe bei nevalingas, pa- 
vydo įkvėptas priešiškumas viskam, kas nekasdieniška, lais- 
viau, dailiau bei išmintingiau, buvo kaip ir visų kitų miesto 
šeimų galvų. 

Užteks apie jį. Tik kandus pašaipūnas sugebėtų pavaiz- 
duoti šį lekštą gyvenimą ir nesąmoningą jo tragiškumą. Ta- 
čiau šis Žmogus turėjo vienintelį vaiką, ir čia bus kalbama 
apie jį. 

Be abejonės, Hansas Gybenratas buvo gabus berniukas; 
tereikėjo pamatyti, kaip jis, dailus ir ypatingas, laksto su 
kitais vaikais. Mažame Svarcvaldo užkampyje paprastai ne- 
gimdavo tokių asmenų, dar nebuvo iš ten kilusio žmogaus, 
kuris turėtų platesnį akiratį ir didesnę įtaką. Dievaižin, iš 
kur tas berniukas paveldėjo rimtą žvilgsnį, protingą kaktą ir 
grakščią eiseną. Gal iš motinos? Ji buvo jau seniai mirusi, o 
kai gyveno, tai niekuo nepatraukė dėmesio, nebent amžinu 
sirguliavimu ir nusiminimu. Apie tėvą nėra ko ir kalbėti. 
Taigi tikrai iš aukštai buvo nukritusi paslaptinga kibirkštis į 
šį seną užkampį, kur per aštuonis, devynis gyvavimo šimt- 
mečius gimė tiek daug darbščių piliečių, tačiau nė vieno 
talentingo ar genialaus. 

Šiuolaikinis išsilavinęs stebėtojas, primindamas ligotą mo- 
tiną ir įspūdingą giminės amžių, būtų galėjęs pašnekėti apie 
proto hipertrotiją — prasidedančio išsigimimo simptomą. T'a- 
čiau, miesto laimė, čia nebuvo tokios rūšies žmonių, ir tik 
jaunesni ir gudresni valdininkai bei mokytojai iš laikraščių 
straipsnių miglotai nutuokė, jog yra tokių „šiuolaikinių žmo- 
nių“. Čia buvo galima gyventi ir lavintis, nežinant Zoroast- 
ro pranašysčių; santuokos buvo tvirtos ir dažnai laimingos, 
o visas gyvenimas — nepataisomai senamadiškas. Nors pri- 

sikimšę pilvus šilto valgio pasiturintys miestiečiai, kai kurie 
per paskutinius dvidešimt metų iš amatininkų tapę fabri- 
kantais, nusikeldavo prieš valdininkus skrybėles ir ieškoda- 
vo su jais artimesnės pažinties, vadindavo juos badmiriais ir 
plunksnagraužiais. Ir vis dėlto, kad ir kaip keista, jie labiau- 
siai didžiuodavosi, galėdami sūnus išmokslinti ir padaryti 
valdininkais. Deja, beveik visuomet tai likdavo tik graži ne- 
išsipildžiusi svajonė; jaunoji karta dažniausiai su didžiausiu 
vargu ir antramečiaudama pabaigdavo gimnaziją. 

Hanso Gybenrato gabumais niekas neabejojo. Visi - mo- 
kytojai, rektorius, kaimynai, pastorius ir bendramoksliai — 
pripažino, kad vaikis turįs šviesią galvą ir apskritai esąs ypa- 
tingas. Taigi jo ateitis buvo aiški ir nulemta. Mat Švabijoje 
gabiems berniukams, jeigu jų tėvai turtingi, yra vienintelis 
siauras takelis: išlaikyti stojamąjį egzaminą į seminariją, ją 
baigus — stoti į Tiūbingeno vienuolyną, o iš ten arba pasto- 
riauti, arba mokytojauti. Metai po metų trys, keturi tuzinai 
krašto sūnų pasukdavo šiuo ramiu tiesiu takeliu, perkarę, 
pervargę nauji konfirmantai, išlaikomi valstybės, krimsda- 
vo įvairiausius humanitarinius mokslus ir po aštuonerių ar 
devynerių metų patraukdavo kita, dažniausiai ilgesne jų gy- 
venimo kelio dalimi, kuria eidami turėdavo grąžinti valsty- 
bei sunaudotą pašalpą. 

Po keleto savaičių vėl turėjo vykti „žemės egzaminas 
Taip buvo vadinamas kasmetinis aukojimas, kada „valsty- 
bė“ pasirinkdavo šviesiausius proto žiedus ir daugybė šeimų 
iš miestelių ir kaimų siųsdavo savo maldas ir troškimus į 
sostinę, po kurios sparnu vykdavo egzaminas. 

Hansas Gybenratas buvo vienintelis kandidatas, kurį 
miestelis ketino pasiųsti į tas nemalonias varžybas. Tai bu- 
vo didelė garbė, bet berniukas nusipelnė jos toli gražu ne 
lengvai. Po pamokų, kurios kasdien trukdavo iki ketvirtos 
valandos, jis mokydavosi graikų kalbos pas rektorių, pas- 

kui, šeštą valandą, ponas pastorius maloniai sutikdavo pa- 
mokyti lotynų kalbos ir tikybos, o dukart per savaitę, po 
vakarienės, su juo dar valandą padirbėdavo matematikos mo- 
kytojas. Be netaisyklingų dabartinės graikų kalbos žodžių, 
didžiausias dėmesys buvo kreipiamas dalelytėmis pasireiš- 
kiančiai sakinių sujungimo įvairovei, lotyniškai reikėjo kal- 
bėti aiškiu ir glaustu stilium, o ypač žinoti daugelį kirčiavi- 
mo subtilybių; matematikos mokytojas labiausiai kamavo 
sudėtingomis triskaitėmis taisyklėmis. Šios taisyklės, daž- 
nai pabrėždavo matematikas, regis, vargu ar pravers vėles- 
niam mokslui ir gyvenimui, bet taip tik regisi. Iš tikrųjų jos 
labai svarbios, svarbesnės nei kai kurie pagrindiniai dalykai, 
nes ugdo loginius sugebėjimus ir padeda skvarbaus, blai- 
vaus ir sėkmingo mąstymo pamatus. 

Tačiau kad nepervargtų protas ir kad jį miklinant nebū- 
tų pamiršta ir nesunyktų siela, kiekvieną rytą, valanda iki 
pamokų pradžios, Hansas dar turėjo rengtis konfirmacijai, 
kada iš Brenco Katekizmo, kalant atmintinai įdomius daly- 
kus ir klausinėjant bei atsakinėjant, į jaunas sielas plūdo gai- 
vinantis religinio gyvenimo dvelksmas. Hansas slapčiom lai- 
kydavo Katekizme lapelių su graikiškais ir lotyniškais žo- 
džiais arba uždaviniais ir kone ištisą valandą krimsdavo šiuos 
pasaulietinius mokslus. Tačiau jo sąžinė dar nebuvo tokia 
atbukusi, kad visą laiką nebūtų jautęs nemalonaus netikru- 
mo ir silpnos baimės. Kai artindavosi dekanas ar pašaukda- 
vo jį vardu, iš baimės Hansas kaskart krūptelėdavo, o atsa- 
kant į klausimą, jam išprakaituodavo kakta ir daužydavosi 
širdis. Tačiau Hanso-atsakymams niekuomet nebuvo gali- 
ma nieko prikišti, taip pat ir tarimui, o dekanas tą labai 
vertino. 

Užduotis, kurias reikėdavo parašyti ar išmokti atminti- 
nai, pakartoti ar paruošti ir kurių prisikaupdavo kasdien per 
pamokas, buvo galima atlikti vėlai vakare namie, jaukiai švie- 

čiant lempai. Šis tylus, namų rimties palaimingai gobiamas 
darbas, kuriam klasės auklėtojas teikdavo ypač svarbią ir ug- 
domą reikšmę, antradieniais ir šeštadieniais paprastai truk- 
davo iki dešimtos valandos, o kitomis dienomis — iki vie- 
nuoliktos, dvyliktos nakties, kai kada net ilgiau. Tėvas tru- 
pučiuką pabambėdavo, kad sunaudojama tokia daugybė 
žibalo, tačiau į tokį mokymąsi žiūrėjo su palankiu pasidi- 
džiavimu. Jei pasitaikydavo laisvo laiko ir sekmadieniais, ku- 
rie juk sudaro mūsų gyvenimo septintąją dalį, berniukui 
buvo primygtinai liepiama paskaityti kelis mokykloje ne- 
nagrinėjamus autorius ir pakartoti gramatiką. 

— Žinoma, tik su saiku, su saiku! Būtina sykį ar du per 
savaitę pasivaikščioti, tai stebuklingai padeda. Gražiu oru 
net galima pasiimti knygą — pamatysi, kaip lengva ir smagu 
mokytis gryname ore. Ir apskritai - nenukabink nosies! 

Tad Hansas, kaip įmanydamas, stengėsi nenukabinti no- 
sies, dabar jau ir pasivaikščiojimus išnaudodavo mokymui- 
si, buvo tylus, pilnas baimės, pertrauktu nuo nemigos vei- 
du ir pamėlynavusiais iš nuovargio paakiais. 

— Ką manot apie Gybenratą — ar jis išlaikys? — kartą pa- 
klausė auklėtojas rektorių. 

— Išlaikys išlaikys, — pratrūko rektorius. — Jis vienas iš tų 
protingųjų; tik pasižiūrėkit, kaip jis atrodo — tarytum ne šio 
pasaulio. 

Per paskutines aštuonias dienas Hansas tikrai ėmė atro- 
dyti kaip ne šio pasaulio būtybė. Dailiame, švelnių bruožų 
vaikiškame veidelyje niauria liepsna degė giliai įdubusios, 
neramios akys, ant gražios kaktos trūkčiojo smulkios, apie 
protą bylojančios raukšlės, o ir šiaip plonos ir sulysusios ran- 
kos karojo su tuo alsiu grakštumu, kuris priminė Botičelio 
paveikslus. 

Pagaliau. Rytoj anksti Hansas su tėvu turėjo važiuoti į 
Štutgartą ir per egzaminą parodyti, ar vertas įžengti pro siau- 

rus vienuolyno seminarijos vartus. Jis ką tik aplankė rekto- 
rių ir su juo atsisveikino. 

— Šįvakar, — pabaigai su neįprastu švelnumu pasakė bai- 
susis viešpats, — gali nebedirbti. Pažadėk man. Rytą turi nu- 
važiuoti į Šturgartą visiškai pailsėjęs. Dar valandą pasivaikš- 
čiok, o paskui kuo anksčiau atsigulk. Jauniems būtina išsi- 
miegoti. 

Hansas nustebo, kad išgirdo tokius malonius žodžius, o 
ne galybę patarimų, kurių taip bijojo, ir palengvėjusia šir- 
džia išėjo iš mokyklos. Augalotos Kirchbergo liepos neryš- 
kiai spindėjo karštuose vėlyvos popietės saulės spinduliuo- 
se, turgaus aikštėje blizgėdami čiurleno abu dideli fontanai, 
virš netaisyklingos stogų linijos žvelgė netolimi, juodi iki 
mėlynumo, eglėmis apaugę kalnai. Berniukui regėjosi, kad 
jis jau seniai viso to nematęs, tokio nepaprastai gražaus ir 
viliojančio vaizdo. Tiesa, jam skaudėjo galvą, tačiau šįvakar 
juk nebereikėjo mokytis. 

Jis lėtai perėjo turgaus aikštę, praėjo pro seną rotušę, pas- 
kui Turgaus garvele ir pro peiliakalio dirbtuvę patraukė prie 
senojo tilto. Kiek laiko vaikštinėjo juo, pagaliau atsisėdo ant 
plačių turėklų. Ištisas savaites ir mėnesius jis skubėjo čia kas- 
dien po keturis kartus ir nė sykio net nežvilgtelėjo į gotišką 
tilto koplytėlę ar upę, į krintantį vandenį, užtvanką bei malū- 
ną, net į užliejamą pievą bei gluosniais apžėlusius krantus, 
kur viena šalia kitos plytėjo kailiaraugių aikštelės, kur upė 
telkšojo gili, žalia ir rami kaip ežeras ir kur iki pat vandens 
buvo nusvirusios kreivos smailios gluosnių šakos. 

Ir Hansas vėl prisiminė, kiek dienų ir pusdienių pralei- 
do čia, kaip dažnai plaukiojo, nardė, irstėsi valtele ir meške- 
riojo. Ak, meškeriojo! Galima sakyti, kad jis buvo beveik 
pamiršęs, kaip reikia meškerioti, o pernai taip graudžiai rau- 
dojo, kai jam tai uždraudė, dėl egzamino. Meškeriojimas! 
Pats puikiausias užsiėmimas per visus tuos ilgus mokslo me- 

tus. Stovi skystam gluosnių šešėly, netoli šniokščia malūno 
užtvanka, o vanduo toks gilus ir ramus! O kaip žaidžia upės 
paviršiuje šviesa, linguoja ilgas meškerykotis, kaip susijau- 
dini, kai užkimba žuvis ir ją ištrauki, ir kaip keistai džiūgau- 
ji, laikydamas rankoje vėsią stambią spurdančią žuvį! 

Juk jis sumeškeriojo ne vieną riebų karpį, pagavo ir aukš- 
lių, ir ūsorių, taip pat skanių lynų ir nedidelių gražuolių rai- 
nių. Jis ilgai žvelgė virš vandens ir, gėrėdamasis visu tuo žaliu 
upės kampelio vaizdu, pamažėle susimąstė ir nuliūdo, nes tie 
puikūs laisvi vaikiški džiaugsmai buvo tokia tolima praeitis. 
Nejučia išsiemė iš kišenės duonos, pradėjo minkyti didelius 
ir mažus gumulėlius, mėtė į vandenį ir stebėjo, kaip jie grimzta 
ir kaip juos čiumpa žuvys. Pirmos suplaukė smulkios žuvelės, 
godžiai surijo mažesnius gumulėlius, o didelius išalkusios ėmė 
stumdinėti priešais save. Paskui lėtai ir atsargiai prisiartino 
didėlesnė aukšlė, kurios tamsi plati nugara vos skyrėsi nuo 
dugno, nedrąsiai apsuko duonos gumulėlį ratu, ir štai duona 
staiga dingo pražiotam apvaliam snuky. Nuo vangiai tekan- 
čio vandens aukštyn kilo drėgnas šiltas kvapas, keli šviesūs 
debesėliai neaiškiai atsispindėjo žaliame paviršiuje, malūne 
Žviegė diskinis pjūklas, ir susiliejo į daiktą abiejų užtvankų 
šniokštimas. Berniukas prisiminė neseniai praėjusį sekmadienį, 
kai jis buvo konfirmuotas ir sugavo save per pačias iškilmes ir 
susijaudinimą viduje kartojantis graikų kalbos veiksmažodį. 
Ir šiaip pastaruoju metu jam dažnai nutikdavo, kad minti- 
mis nuklysdavo kitur ir netgi mokykloje, užuot įsigilinęs į 
priešais gulintį darbą, galvodavo apie praėjusią ar dar anks- 
tesnę užduotį. 

Egzaminas turėjo pasisekti! 

Hansas išsiblaškęs atsistojo nuo turėklų, nežinodamas, 
kur eiti. Labai išsigando, kai stipri ranka suspaudė jam'petį 
ir malonus vyro balsas paklausė: 

— Sveikas, Hansai, gal truputį pasivaikščiosi su manim? 

Tai buvo batsiuvys Flaigas, pas kurį Hansas anksčiau ka- 
da ne kada vakarais praleisdavo kokią valandą, bet dabar jau 
seniai nebuvo jo aplankęs. Hansas nuėjo su juo, nelabai ati- 
džiai klausydamasis dievobaimingojo pietisto. Elaigas kal- 
bėjo apie egzaminą, linkėjo berniukui laimės ir drąsino, ta- 
čiau galutinis jo kalbų tikslas buvo pabrėžti, kad štai toks 
egzaminas tai tik formalus ir atsitiktinis dalykas. Susikirsti 
per egzaminą visiškai ne gėda, tai galį nutikti ir pačiam ge- 
riausiam mokiniui, ir jeigu Hansui nepasiseksią, tegu jis pri- 
simenąs, kad Dievas kiekvienai sielai turįs ypatingų ketini- 
mų ir vedąs ją savais keliais. 

Einant; šalia šio vyro Hansą graužė sąžinė. Jautė didelę 
pagarbą jam ir jo pasitikinčiam savimi patraukliam būdui, 
tačiau apie šiuos „valandų brolius“ buvo girdėjęs tiek pokš- 
tų ir iš jų juokęsis, dažnai net suvokdamas, jog taip elgtis 
nedera; be to, Hansas gėdinosi savo bailumo, nes jau kiek 
laiko mažne bijojo sutikti batsiuvį, dėl skvarbių jo klausi- 
mų. Nuo tada, kai jis tapo mokytojų pasididžiavimu ir pats 
ėmė mažumėlę pūstis, meistras Flaigas keistai į jį pasižiūrė- 
davo ir pamėgindavo sumenkinti. Todėl berniuko siela po 
truputį nutolo nuo šio gero linkinčio vadovo, nes vaikiškas 
Hanso užsispyrimas kaip tik buvo itin suvešėjęs ir labai jaut- 
rus bet kokiam nepalankiam prisilietimui prie jo savima- 
nos. Tad dabar Hansas žingsniavo šalia kalbančiojo ir nė 
nežinojo, kaip rūpestingai ir meiliai pastarasis žvelgia į jį 
žemyn. 

Karūnos gatvelėje juodu sutiko miesto pastorių. Batsiu- 
vys griežtai ir abejingai pasisveikino ir staiga paskubėjo nu- 
eiti, nes pastorius buvo iš tų šiuolaikinių žmonių, apie jį net 
sklido kalbos, kad netikįs prisikėlimu. Pastorius nusivedė 
berniuką. 

— Kaip sekasi? — paklausė jis. - Džiaugiesi, kad viskas 
baigta? 

— Taip, džiaugiuosi. 

— Na, tai laikykis! Juk žinai, mes dedam į tave visas viltis. 
O aš laukiu ypatingo rezultato iš lotynų kalbos. 

— Tačiau jeigu aš susikirsiu, — droviai pratarė Hansas. 

— Susikirsi?! — Dvasininkas išsigandęs sustojo. — Susikirsti 
tiesiog neįmanoma. Tiesiog neįmanoma! Na, ir mintys! 

— Tik norėjau pasakyti, kad juk galėtų taip nutikti... 

— Negali, Hansai, negali; būk visiškai ramus. O dabar 
pasveikink nuo manęs tėtį ir nieko nebijok! 

Hansas nulydėjo jį akimis; paskui pasidairė batsiuvio. Ką 
jis sakė? Ne taip jau svarbu lotynų kalba, jei širdis dora ir 
dievobaiminga. Gera jam kalbėti. O čia dar tas pastorius! 
Jeigu neišlaikys egzamino, tai apskritai niekuomet nebega- 
lės pasirodyti jam akyse. 

Prislėgtas Hansas parsliūkino namo ir įsmuko į sodelį 
pakriaušėje. Čia stovėjo sutrešusi, seniai nebenaudojama pa- 
šiūrė; kitados Hansas joje buvo iš lentų sumeistravęs triuši- 
dę ir augino triušius trejus metus. Bet praėjusį rudenį triu- 
šius iš jo atėmė, dėl egzamino. Jis nebeturėjo laiko pramo- 
goms. 

Ir sodelyje seniai nebebuvo lankęsis. Tuščia triušidė at- 
rodė begriūvanti, stalaktitų krūsnis kampe sudubusi, medi- 
nis vandens ratas, persikreipęs ir sulūžęs, tysojo pamestas 
šalia čiaupo. Hansas prisiminė, kaip jis viską statė, pjaustė 
ir kaip tuo džiaugėsi. Nebuvo čia lankęsis jau dvejus me- 
tus — ištisą amžinybę. Pakėlė ratelį, ėmė lenkti, galutinai su- 
laužė ir išmetė laukan per tvorą. Šalin tą daiktą, viskas se- 
niai baigta. Ir tada Hansas prisiminė savo mokyklos draugą 
Augustą. Tas jam padėjo sumeistrauti vandens ratą ir patai- 
syti triušidę. Po pietų juodu čia žaisdavo, šaudydavo su svai- 
dykle, vaikydavosi kates, statydavo palapines, o pavakariams 
pagrauždavo geltonųjų griežčių. Tačiau paskui prasidėjo savo 
vietos gyvenime ieškojimas, Augustas pernai metė mokyklą 

ir tapo mechaniko mokiniu. Nuo tada pasirodė tik dusyk. 
Žinoma, dabar ir jis nebeturėjo laiko. 

Debesų šešėliai nubėgo per slėnį, saulė kone siekė kalnų 
viršūnes. Akimirką berniukas troško pulti ant žemės ir išsi- 
verkti. Bet jis tiktai pasiėmė iš pašiūrės kirvį ir pradėjo smul- 
kiai kapoti triušidę. Kartelės pažiro į šalis, vinys dzingsėda- 
mos susilankstė, pasirodė truputis supuvusio triušių pašaro, 
likusio dar nuo užpernykštės vasaros. Hansas taip daužė kir- 
viu, lyg būtų galėjęs atsikratyti liūdesio, kad nebėra triušių, 
Augusto ir visų senų vaikiškų išdaigų. 

— Na na na na, kas gi čia dabar? — šūktelėjo tėvas pro 
langą. — Ką ten darai? 

— Kapoju lentgalius malkoms. 

Nieko daugiau nebepasakęs, berniukas nusviedė kirvį, 
per kiemą išbėgo į garvelę, o paskui pasileido upės krantu 
prieš srovę. Tolėliau, prie alaus daryklos, plūduriavo surišti 
du plaustai. Anksčiau dažnai tokiu plaustu jis ištisas valan- 
das plaukdavo pasroviui šiltomis vasaros popietėmis, jaudi- 
namas ir migdomas tarp rąstų teliūskuojančio vandens. Jis 
užšoko ant atsipalaidavusių rąstų, atsigulė ant žabų krūvos 
ir pamėgino įsivaizduoti, kad plaustas plaukia žemyn upe, 
kai kada lėtai, kai kada greitai pliuškena pro pievas, dirvas, 
kaimus ir vėsias pamiškes, po tiltais ir per užtvankas, o jis 
tyso ant jo, ir viskas po senovei, kaip tada, kai raudavo žolę 
triušiams ant Kaptbergo, meškeriodavo pro sodelius tekan- 
čioje upėje ir kai jam dar neskaudėdavo galvos ir nekamuo- 
davo jokie rūpesčiai. 

Hansas parėjo vakarieniauti pavargęs ir susierzinęs. Tė- 
vas klaikiai nerimavo dėl būsimos kelionės į Šturgartą ir gal 
tuziną kartų klausė, ar jis susidėjęs knygas, ar pasiruošęs juo- 
dąjį kostiumą, ar neketinąs važiuojant dar paskaityti gra- 
matikos, ar gerai jaučiąsis. Hansas trumpai atkirsdavo tė- 
vui, beveik nevalgė ir netrukus pasakė labanakt. 

— Labanakt, Hansai. Saldžių sapnų! Tad ryt pažadinsiu 
tave šeštą valandą. Ar „to“ žodyno nepamiršai? 

— Ne, „to“ žodyno aš nepamiršau. Labanakt! 

Savo kambarėlyje Hansas dar ilgai sėdėjo nežibindamas 
lempos. Kol kas visa ši egzamino istorija teatnešė jam vie- 
nintelį džiaugsmą — nuosavą kambarėlį, kur jis ponavo nie- 
kieno netrukdomas. Čia jis leido ilgas vakaro valandas grum- 
damasis su nuovargiu, miegu ir galvos skausmu ir palinkęs 
prie gramatikų, žodynų ir matematikos uždavinių, moky- 
damasis apie Cezarį ir Ksenofontą, nepailsdamas ir nuož- 
miai siekdamas garbės, tačiau dažnai ir beveik netekęs vil- 
ties. Tačiau čia jis išgyveno ir keletą valandų, kurios jam 
buvo brangesnės nei visi prarasti berniukiški smagumai, tas 
keletą keistų prasvajotų valandų, sklidinų išdidumo, svai- 
gulio ir pergalingos drąsos, kai jis, pamiršęs mokyklą, egza- 
miną ir visa kita, svajodavo apie tauresnį pasaulį ir trokšda- 
vo ten atsidurti. Tuomet jį persmelkdavo įžūli ir palaimin- 
ga nuojauta, kad iš tiesų esąs kitoks, geresnis negu jo 
paputžandžiai geraširdžiai moksladraugiai, ir kad gal ateis 
toks metas, kai jis galės pranašiai žvelgti į juos žemyn iš di- 
delio aukščio. Ir dabar Hansas atsikvėpė taip, lyg šiame kam- 
barėlyje oras būtų buvęs tyresnis ir gaivesnis, atsisėdo ant 
lovos ir kelias valandas prakiūtojo, gaubiamas svajonių, troš- 
kimų ir nuojautų. Blyškūs vokai lėtai uždengė dideles, per- 
sidirbusias akis, vėl pakilo, sutrūkčiojo ir galop nusileido, 
šviesi berniuko galva nusviro ant lieso peties, plonos rankos 
pavargusios išsitiesė. Jis užsnūdo su drabužiais, ir švelni mo- 
tiniška miego ranka numaldė sunerimusią vaikišką širdelę 
ir išlygino raukšleles dailioje jo kaktoje. 


Negirdėtas daiktas! Kad ir kaip anksti buvo, pats ponas rek-. 
torius nepabijojo vargo ir atėjo į stotį. Įsispraudęs į juodą 
išeiginę eilutę, ponas Gybenratas nestygo vietoje iš susijau- 

dinimo, džiaugsmo ir pasipūtimo; nervingai trepinėjo apie 
rektorių ir Hansą, gerte gėrė stoties prižiūrėtojo ir visų gele- 
žinkelio valdininkų laimingo kelio ir sėkmės sūnui laikant 
egzaminą linkėjimus, kietą lagaminėlį perimdamas čia į kairę, 
čia į dešinę ranką. Jis čia pasikišdavo skėtį po pažasčia, čia 
įsisprausdavo tarp kelių, keliskart išmetė ant žemės, o tada, 
kad galėtų jį pakelti, vis pastatydavo lagaminėlį. Būtų buvę 
galima pamanyti, kad jis iškeliauja į Ameriką, o ne į Štut- 
gartą, ir net jau turi atgalinį bilietą. Sūnus atrodė ramus, 
tačiau slepiama baimė buvo užgniaužusi jam gerklę. 

Traukinys atbildėjo ir sustojo, juodu įlipo, rektorius pa- 
mojavo ranka, tėvas užsirūkė cigarą, miestas ir upė išnyko 
žemai slėnyje. Ši kelionė buvo kančia abiem. 

Štutgarte tėvas staiga atsigavo, pasidarė linksmas ir sma- 
gus, lyg būtų buvęs mėtytas ir vėtytas žmogus; jį persmelkė 
palaima kaip mažo miestelio gyventoją, keletui dienų ištrū- 
kusį į rezidencijos miestą. Tačiau Hansas pritilo ir dar labiau 
įsibaimino, miesto vaizdas jį tarytum visiškai sukaustė; sveti- 
mi veidai, be galo aukšti prašmatnūs namai, dideli varginan- 
tys nuotoliai, arkliniai tramvajai ir gatvių triukšmas Hansą 
vargino ir atsiliepė skausmu. Juodu apsistojo pas tetą, o ten 
svetimi kambariai, tetos draugiškumas ir šnekumas, ilgas ne- 
reikalingas sėdinėjimas, nepaliaujamas tėvo įkalbinėjimas ne- 
nukabinti nosies galutinai sugniuždė berniuką. Lyg nesavas 
ir sutrikęs jis tūnojo kambaryje, o kai pasižiūrėdavo į tetą, 
miestietiškus jos drabužius, apmušalus, išmargintus stambiais 
raštais, stalinį laikrodį, paveikslus ant sienų ar pro langą į jud- 
rią gatvę, tai pasijausdavo apleistas, ir jam pasirodydavo, jog 
jau seniai seniai išvažiavęs iš namų ir tuo tarpu visiškai pamir- 
šęs tai, ką su tokiu vargu buvo išmokęs. Po pietų Hansas ke- 
tino pakartoti graikų kalbos dalelytes, tačiau teta pasiūlė pa- 
sivaikščioti. Akimirką Hanso sieloje tarytum atgijo pievų ža- 
luma ir miško ošimas, ir jis linksmai sutiko. Bet gana greitai 


16 


jis pamatė, jog ir pasivaikščiojimas didmiestyje visiškai kitoks 
malonumas negu namie. 

Jis ėjo tik su teta, nes tėtis turėjo mieste reikalų. Nema- 
lonumai prasidėjo jau lipant laiptais. Antrame aukšte jie su- 
tiko storą, išsigašinusią ponią, prieš kurią teta tūptelėjo ir 
iškart įsileido gražbyliauti. Tai užtruko ilgiau nei ketvirtį 
valandos. Hansas stovėjo šalia, prisispaudęs prie turėklų, po- 
nios šunelis jį apuostė ir aplojo, o vėliau berniukas ėmė nu- 
tuokti, kad kalbama ir apie jį, nes nepažįstamoji storulė ke- 
liskart nužvelgė jį pro pensnė nuo galvos iki kojų. Paskui 
vos jie atsidūrė gatvėje, teta įsmuko į krautuvę ir pasirodė 
tik po gerokos valandėlės. Tą laiką Hansas nedrąsiai prasto- 
vėjo gatvėje, stumdomas praeivių ir pajuokiamas vaikiga- 
lių. Sugrįžusi iš krautuvės teta padavė Hansui plytelę šoko- 
lado, ir berniukas mandagiai padėkojo, nors nemėgo šoko- 
lado. Prie kampo juodu įlipo į arklinį tramvajų ir 
perpildytam vagone, nuolat tilindžiuojant skambalui, gat- 
ve po gatvės pagaliau nuvažiavo prie didelės alėjos ir parko. 
Ten tryško fontanas, žydėjo aptverti gėlynai, o dirbtiniame 
tvenkinėlyje plaukiojo auksinės žuvelės. Pavaikščiojo pir- 
myn ir atgal, į vieną pusę ir į kirą ratu vaikštinėtojų būryje, 
pamatė daugybę veidų, elegantiškų ir kitoniškų drabužių, 
dviračių, invalidų bei vaikiškų vežimėlių, girdėjo balsų gau- 
desį ir kvėpė šiltą dulkėtą orą. Galop abu susėdo ant suolo 
šalia kitų. Teta kalbėjo be perstogės kone visą laiką, dabar 
atsiduso, meiliai nusišypsojo berniukui ir paragino suvalgy- 
ti šokoladą. Hansas nenorėjo. 

— O Viešpatie, tu juk nesigėdini? Ką jau čia, valgyk! 

Tada jis išsiėmė plytelę, kiek laiko krapštėsi su sidabri- 
niu popierėliu ir pagaliau atsikando kąsneliuką. Šokoladas 
ir dabar nebuvo skanus, bet jis nedrįso to pasakyti tetai. Kol 
jis tebečiulpė ir tebevotuliojo burnoje tą kąsnelį, teta paste- 
bėjo tarp žmonių pažįstamą įr nuskubėjo prie jo. 


— Pasėdėk čia, aš netrukus grįšiu. 

Hansas su palengvėjimu pasinaudojo šia proga ir nusviedė 
šokoladą toli toli į veją. Paskui ėmė ritmingai sūpuoti kojas, 
stebeilyti tuos daugybę žmonių, jausdamasis labai nelaimin- 
gas. Galop vėl pradėjo kartoti netaisyklinguosius veiksma- 
žodžius, tačiau, didžiausiam savo siaubui, beveik nė vieno 
neprisiminė. Buvo viską pamiršęs! O juk rytoj egzaminas! 

Sugrįžo teta, per tą laiką sužinojusi, kad šįmet egzaminą 
laikys šimtas aštuoniolika kandidatų. Tačiau jį išlaikyti ga- 
lės tik trisdešimt šeši. Tuomet berniukui širdis visai iškrito, 
ir pakeliui namo jis nebeištarė nė žodžio. Namie jam įsi- 
skaudėjo galvą, jis vėl nebenorėjo valgyti ir buvo toks nusi- 
minęs, kad tėvas kaip reikiant jį išbarė, ir net tetai jis pasiro- 
dė nepakenčiamas. Naktį Hansas miegojo kietai, kamuoja- 
mas kraupių sapnų. Sapnavo, kad sėdi egzamine kartu su 
šimtu septyniolika draugų, egzaminuotojas, panašus Čia į 
miestelio pastorių, čia į tetą, krauna priešais kalnus šokola- 
do, kurį Hansas turi suvalgyti. Ir kol verkdamas valgo šoko- 
ladą, mato, kaip kiti vienas po kito stojasi ir išeina pro dure- 
les. Visi suvalgė tuos savo kalnus, tiktai jo beregint vis didė- 
ja ir didėja, net nebetelpa ant stalo ir suolo, tarytum tuoj jį 
uždusins. 

Kitą rytą, kai Hansas gėrė kavą, nenuleisdamas akių nuo 
laikrodžio, kad nepavėluotų į egzaminą, gimtajame mieste- 
lyje daug kas jį prisiminė. Pirmiausia batsiuvys Flaigas; kal- 
bėdamas prieš pusrytinę sriubą maldą, kai aplink stalą sto- 
vėjo pameistriai ir abu mokiniai, prie įprastinių žodžių pri- 
dūrė: „O Viešpatie, ištiesk savo ranką virš mokinio-Hanso 
Gybenrato, kuris šiandien laiko egzaminą, palaimink ir su- 
stiprink jį, tegu jis kada nors tampa teisingu ir šauniu die- 
viškojo Tavo vardo skelbėju!“ 

Nors pastorius ir nesimeldė už Hansą, per pusryčius žmo- 
nai tarė: 

— Gybenrato vaikis dabar eina laikyti egzamino. Jis iš- 
augs garsiu žmogum: jis dar patrauks dėmesį, o tada nepa- 
kenks, kad padėjau jam mokytis lotynų kalbos. 

O pradėdamas pamoką mokytojas klasei pasakė: 

— Taip, dabar Stutgarte prasideda egzaminas, taigi pa- 
linkėkime Gybenratui visokeriopos sėkmės. Tiesa, jos jam 
nereikia, juo labiau kad dešimtį tokių tinginio pančių kaip 
jūs jis suraitytų lyg šiltą vilną. 

Ir mokiniai kone visi galvojo apie išvykusįjį, ypač tie dau- 
gelis, kurie buvo susilažinę, ar Hansas išlaikys egzaminą, ar 
susikirs. 

O kadangi širdinga malda ir užuojauta lengvai pasiekia 
net per didelius nuotolius, Hansas pajuto, jog namie apie jį 
galvojama. Tiesa, krūtinėje jam daužėsi širdis, kai lydimas 
tevo įėjo į egzaminų salę, nedrąsiai ir išsigandęs išklausė pro- 
fesoriaus asistento nurodymus ir kaip nusikaltėlis kankini- 
mų kameroje apžvelgė didelę, pilną išbalusių berniukų pa- 
talpą. Tačiau kai atėjo profesorius, paliepė nutilti ir padik- 
tavo tekstą išversti į lotynų kalbą, Hansas atsipūtė, nes tekstas 
jam pasirodė juokingai lengvas. Greitai ir kone linksmai jis 
parašė juodraštį, paskui kruopščiai ir švariai perrašė ir arida- 
vė darbą vienas iš pirmųjų. Tiesa, jis nerado kelio į tetos 
namus ir dvi valandas klaidžiojo įkaitusiomis miesto garvė- 
mis, tačiau tai jam nebesutrikdė atgautosios pusiausvyros; 
berniukas netgi džiaugėsi, kad dar valandėlę gali pabėgti nuo 
tetos ir tėvo ir, bastydamasis po nepažįstamas judrias rezi- 
dencijos miesto gatves, jautėsi esąs nutrūktgalvis nuotykių 
ieškotojas. Kai galų gale šiaip taip išsiklausinėjęs parsirado 
namo, buvo apibertas klausimais: 

— Na, kaip ten viskas buvo? Kaip sekėsi? Ar mokėjai? 

— Buvo lengva, — pareiškė jis išdidžiai, - būčiau galėjęs. 
tai išversti jau penktoje klasėje. 


Ir kibo į valgį kaip išbadėjęs. 


Po pietų jis buvo laisvas. Tėtis nusitempė sūnų lankyti 
giminaičių ir draugų. Pas vieną draugą jie rado juodai apsi- 
rengusį, drovų vaikį, atvažiavusį iš Gepingeno irgi laikyti 
egzamino. Suaugusieji paliko berniukus vienus, ir juodu ne- 
drąsiai ir smalsiai pasižiūrėjo vienas į kitą. 

— Kaip tau pasirodė lotynų kalbos vertimas? Lengvas, ar- 
gi ne? — paklausė Hansas. 

— Nepaprastai lengvas. Tačiau kaip tik čia ir yra visas 
keblumas: kai lengva, daugiausia ir suklystama. Mat tuo- 
met atidžiai nebežiūrima. Ir čia greičiausiai buvo slaptų 
spąstų. 

— Tu taip manai? 

— Žinoma. Tie ponai anaiptol ne kvaili. 

Hansas trupučiuką nusigando ir susimąstė. O paskui at- 
sargiai paklausė: 

— Ar tu tebeturi tekstą? 

Berniukas atsinešė sąsiuvinį, ir abudu, žodis po žodžio, 
peržvelgė visą rašinį. Gepingenietis, regis, puikiai mokėjo 
lotynų kalbą, na, jis dusyk pavartojo gramatikos sąvokas, 
kurių Hansas apskritai nebuvo girdėjęs. 

— O kas bus rytoj? 

— Graikų kalba ir rašinys. 

Paskui gepingenietis pasiteiravo, kiek Hanso bendra- 
mokslių atvažiavę laikyti egzamino. 

— Daugiau nė vieno, - atsakė Hansas, — tik aš. 

— O, mūsiškių iš Gepingeno dvylika! Ir trys labai protin- 
gi, iš kurių tikimasi geriausių rezultatų. Pernai pirmūnas 
irgi buvo gepingenietis. O jeigu tu neišlaikysi, eisi į gimna- 
ziją? 

Apie tai dar iš viso nebuvo kalbėta. 

— Nežinau... Ne, manau, kad neisiu. 

— Šit kaip? O aš lankysiu gimnaziją, net jeigu dabar ir 
susikirsčiau. Tuomet motina išleistų mane į Ulmą. 

Tai apstulbino Hansą. Ir jis išsigando dvylikos gepinge- 
niečių su trimis protingiausiais. Kuo gi jis galėjo nustebinti. 

Namie jis atsisėdo ir pakartojo veiksmažodžius su 722. 
Lotynų kalbos visiškai nebijojo, jautėsi gerai mokas. Tačiau 
graikų kalba veikė jį savotiškai. Hansas ją mėgo, netgi žavė- 
josi, bet tik pasiskaityti knygoms. Ypač Ksenofonto kūri- 
niai buvo tokie gražūs, gyvo stiliaus, naujoviški, viskas juo- 
se linksma, puiku ir stipru, pilna smagių, laisvų minčių, ir 
lengvai suprantama. Tačiau vos Hansas paimdavo gramati- 
ką ar turėdavo versti iš vokiečių į graikų, paklysdavo prieš- 
taringų taisyklių ir formų labirinte ir šios svetimos kalbos 
bijodavo beveik taip pat, kaip ir kadaise per pirmąsias pa- 
mokas, kai dar net nepažino graikiškos abėcėlės. 

Kitą dieną tikrai atėjo eilė graikų kalbai, o paskui vokie- 
čių kalbos rašiniui. Graikų kalbos rašinys buvo ilgokas ir 
toli gražu ne lengvas, tema kebli, gana dviprasmiška. Nuo 
dešimtos valandos salėje pasidarė tvanku ir karšta. Neturė- 
damas gero plunksnakočio, Hansas sugadino du popieriaus 
lapus, kol viską perrašė į švarrašų. Tačiau labiausiai jį vargi- 
no įžūlus kaimynas, pakišęs jam lapelį su klausimu ir ver- 
čiąs atsakyti kumšnojimais į šoną. Bendrauti su suolo kai- 
mynais buvo griežčiausiai draudžiama, be jokio pasigailėji- 
mo galėjai būti išvarytas iš egzamino lauk. Virpėdamas iš 
baimės Hansas brūkštelėjo raštelį: „Duok man ramybę“ ir 
atsuko klausiančiajam nugarą. Ir taip buvo pernelyg karšta. 
Net budintis profesorius, be atvangos ir atkakliai žingsniuo- 
jąs po salę ir nė trupučio nesiilsįs, keliskart nosine šluostėsi 
veidą. Hansą, dėvintį storą konfirmanto eilutę, pylė prakai- 
tas, jam pradėjo skaudėti galvą, ir galų gale jis atidavė savo 
lapus visiškai nelaimingas, manydamas, kad juose pilna klai- 
dų ir kad egzaminas jam baigtas. 

Prie stalo Hansas nepasakė nė žodžio, į visus klausimus 
tik gūžčiojo pečiais, nutaisęs pasmerktojo veidą. Teta jį guo- 

dė, tačiau tėvas susijaudino ir suirzo. Po pietų jis nusivedė 
berniuką į gretimą kambarį ir vėl apibėrė klausimais. 

— Man nepasisekė, — atsakė Hansas. 

— Tai kodėl nesusikaupei? Juk galima suimti save į ran- 
kas, velniai rautų! 

Hansas tylėjo, o kai tėvas ėmė bartis, išraudo ir pareiškė: 

— Tu juk nieko nenutuoki apie graikų! 

Blogiausia buvo tai, kad antrą valandą jis turėjo atsaki- 
nėti žodžiu. Šito labiausiai bijojo. Eidamas karščiu plies- 
kiančia miesto gatve, pasijuto visai prastai, iš skausmo ir 
baimės jam svaigo galva, jis beveik nieko nebematė. Dešimt 
minučių pasedėjo prie didelio žalio stalo priešais tris ponus, 
išvertė kelis lotyniškus sakinius ir atsakė į duotus klausi- 
mus. 

Paskui dešimt minučių jis sėdėjo prieš tris kitus ponus, 
vertė iš graikų kalbos ir vėl atsakinėjo į įvairius klausimus. 
Pabaigai buvo paprašytas pateikti netaisyklingai sudaromo 
aoristo pavyzdį, bet Hansas neatsakė į šį klausimą. 

— Galit eiti, durys štai ten, dešinėje. 

Hansas ėmė eiti, tačiau tarpdury prisiminė aoristą ir su- 
stojo. 

— Eikit, —- sušuko jam ponai, - eikit! O gal jūms bloga? 

— Ne, bet dabar prisiminiau aoristą. 

Jis sušuko pavyzdį į kambarį, pamatė, kaip vienas iš po- 
nų nusišypsojo, ir visas iškaitęs puolė laukan. Paskui paban- 
dė prisiminti klausimus ir savo atsakymus, tačiau viskas bu- 
vo susimaišę. Tik vis tarytum regėjo didelę žalią stalo lentą, 
tris senus rimtus ponus vizitiniais švarkais, atverstą knygą ir 
ant jos gulinčią savo drebančią ranką. O Viešpatie, ką jis 
galėjo atsakyti! Žingsniuodamas gatvėmis galvojo, kad čia 
esąs jau savaičių savaites ir niekuomet nebegalėsiąs išvažiuoti. 
Lyg be galo tolimą praeitį, seniai regėtą vaizdą prisiminė 
tevo sodelį, mėlynuojančius nuo eglių kalnus, meškerioji- 


22 


mo vietas paupy. Ak, jeigu dar šiandien jam leistų grįžti 
namo! Juk nebėra jokios prasmės čia būti, šiaip ar taip, eg- 
zamino neišlaikė. 

Jis nusipirko pienišką bandelę ir ištisą popietę bastėsi po 
gatves, kad tik nereikėtų aiškintis tėvui. Kai pagaliau parėjo 
namo, ten jau buvo ėmę jaudintis, bet kadangi Hansas at- 
rodė nusiplūkęs ir nelaimingas, tai davė jam kiaušinienės ir 
liepė gultis. Rytoj jam dar reikėjo laikyti matematikos ir 
tikybos egzaminą, o paskui galėjo važiuoti namo. 

Kitą dieną priešpiet Hansui neblogai sekėsi. Lyg skaudi 
ironija Hansui atrodė tai, kad šiandien viskas ėjosi kaip iš 
pypkės, o vakar susikirto iš pagrindinių dalykų. Tiek to, 
dabar svarbiausia važiuoti iš čia, namo! 

— Egzaminas baigtas, dabar galim važiuoti namo, - pra- 
nešė Hansas tetai. 

Tėvas dar norėjo šiandien pabūti. Nuvažiuoti į Kanštatą 
ir ten išgerti kavos kurorto parke. Tačiau Hansas taip mal- 
davo, kad tėvas išleido jį namo vieną jau šiandien. Jį paly- 
dėjo į traukinį, nupirko bilietą, teta pabučiavo ir įdavė šiek 
tiek valgio, ir Hansas, pavargęs ir nieko negalvodamas, nu- 
bildėjo namo per žalią kalvotą vietovę. Tik tada, kai išniro 
mėlyni ir juodi nuo eglių kalnai, berniuką užplūdo džiaugs- 
mas ir palengvėjimas. Jis džiaugėsi, kad pamatys seną tar- 
naitę, savo kambarėlį, rektorių, tokią pažįstamą mokyklos 
klasę žemomis lubomis ir visa kita. 

Laimė, stotyje nebuvo smalsių pažįstamų, ir Hansas su 
savo ryšulėliu nemačiom nuskubėjo namo. 

— Ar gera buvo Štutgarte? — paklausė senoji Ana. 

— Gera? Tai tu manai, kad laikyti egzaminą gali būti gera? 
Aš džiaugiuosi, kad vėl esu čia. Tėvas parvažiuos tiktai rytoj. 

Jis išgėrė puodelį šviežio pieno, nusikabino priešais lan- 
gą padžiautas glaudes ir išbėgo, bet ne į pievą, kur paprastai 
visi maudydavosi. 

Hansas patraukė toli už miesto į „Svarstykles“, kur gili 
upė lėtai tekėjo tarp aukštų krūmų. Ten nusirengė, čiuop- 
damas įkišo ranką, o paskui ir koją į šaltą vandenį, truputį 
sudrebėjo iš šalčio, tada vikriai šoko į upę. Lėtai kasdamasis 
prieš silpną srovę, Hansas pajuto, kaip vanduo nuskalauja 
nuo jo paskutinių dienų prakaitą ir baimę, ir kai upė vėsin- 
dama glėbė liesą jo kūną, siela vėl atgavo nuostabią gimti- 
nę. Hansas paplaukė greičiau, pailsėjo, vėl ėmė irtis, jausda- 
mas, kaip jį persmelkia palaiminga vėsa ir nuovargis. Gulė- 
damas aukštielninkas, jis leidosi nešamas srovės, klausyda- 
masis, kaip zyzia sukdamos nuauksintus ratus musės, matė, 
kaip vakaro dangų, nurviekstą rožine, už kalnų jau nusilei- 
dusios saulės šviesa, raižo žvitrios kregždutės. Kai apsiren- 
gęs ir užsisvajojęs Hansas palengva pėdino namo, slėnį bu- 
vo gulte nugulę šešėliai. 

Jis ėjo pro prekiautojo Zakmano sodą, iš kurio, dar bū- 
damas visai mažas berniūkštis, kartu su keliais kitais drau- 
gais vogė neprisirpusias slyvas. Ir pro Kirchnerio dirbtuvę, 
kur kieme gulėjo baltų eglių rąstų, po kuriais anksčiau jis 
visuomet rasdavo sliekų meškeriojimui. Praėjo ir pro na- 
melį inspektoriaus Geslerio, kurio dukterį Emą prieš dvejus 
metus būtų su malonumu merginęs čiuožykloje. Ji buvo 
pati žaviausia ir elegantiškiausia mokinukė mieste, jo bendra- 
amžė, ir anuomet kiek laiko Hansas nieko taip netroško, 
kaip bent kartą su ja pasikalbėti ar paimti už rankos. Tačiau 
nieko nebuvo, jis pernelyg drovėjosi. Ema buvo išsiųsta į 
pensioną, ir Hansas beveik neprisiminė, kaip ji atrodo. Ta- 
čiau, dabar jo mintys vėl sukosi apie šias vaikiškas istorijas, 
lyg sugrįžusias iš didžiausių tolių, ir visos jos buvo tokios 
ryškios, turėjo tokio keisto, pilno nuojautų aromato, kokio 
neturėjo niekas, ką jis išgyveno paskui. Tai buvo tie laikai, 
kai vakarais sėdėdavo prie Našholdo Lyzės vartų, skusdavo 
bulves ir klausydavosi pasakojimų, kai sekmadieniais iš pat 

labo ryto paraitotomis kelnėmis ir negryna sąžine paspruk- 
davo žemiau užtvankos vėžiauti ar meškerioti, kad paskui, 
dar apsirengusį šlapiais išeiginiais drabužiais, tėvas pavai- 
šintų beržine koše! Tuomet buvo tiek daug mįslingų ir ne- 
paprastų dalykų bei žmonių, apie kuriuos jis jau seniai se- 
niai nebebuvo galvojęs! Kreivakaklis batsiuvys Štromėjeris, 
apie kurį visi tikrai žinojo, kad nunuodijęs žmoną, ir keis- 
tuolis „ponas Bekas“, kuris su lazda ir maišu apvaikščiodavo 
visas apylinkes ir į kurį buvo kreipiamasi „pone“, nes sako- 
ma, kad anksčiau jis buvęs turtuolis ir turėjęs ketvertą ar- 
klių ir karietą. Hansas žinojo tiktai jų pavardes ir nujautė, 
jog jam šis nepažįstamas gatvių pasaulėlis pražuvęs, vietoj 
savęs nepalikdamas nieko gyvo ir išgyventino. 

Kadangi kirą dieną jam dar buvo atostogos, tai Hansas 
miegojo iki vidurdienio, mėgaudamasis laisve. Per pietus jis 
pasitiko tėvą, kuris tebebuvo palaimingai kupinas visų Štut- 
garto malonumų. 

— Jeigu išlaikei egzaminą, tai gali prašyti, ko nori, — pa- 
sakė gerai nusiteikęs tėvas. - Pagalvok! | 

— Ne, ne, - atsiduso berniukas, — aš tikrai susikirtau. 

— Ką čia prasimanai, kvailas daikte! Verčiau prašyk, kol 
neapsigalvojau. 

— Norėčiau per atostogas vėl meškerioti. Ar galėsiu? 

— Gerai, galėsi, jeigu būsi išlaikęs egzaminą. 

Kitą dieną, sekmadienį, užėjo audra, lietus pylė kaip iš 
kibiro, ir Hansas valandų valandas prasėdėjo savo kambarė- 
lyje skaitydamas ir mąstydamas. Jis vėl kruopščiai perkratė 
galvoje savo atsakymus Štutgarte ir dar sykį įsitikino, jog 
nepataisomai klydęs ir būtų galėjęs parašyti kur kas geres- 
nius darbus. To nieku gyvu nepakaks, kad egzaminas būtų 
išlaikytas. Tas kvailas galvos skausmas! Jį ėmė vis labiau slėgti 
pamažėle didėjąs nerimas, pagaliau sunkus rūpestis nuginė 
Hansą pas tėvą. 

— Klausyk, tėve! 

— Ko reikia? 

— Paklausti. Na, del to noro. Aš verčiau nemeškeriosiu. 

— Taip, kas gi čia dabar vėl? 

— Aš... Ak, norėjau paklausti, ar man... 

— Klok pagaliau, kas čia per komedija! Tai kas yra? 

— Jeigu būsiu neišlaikęs, tai ar mane leisi į gimnaziją. 

Ponas Gybenratas neteko žado. 

— Ką? Į gimnaziją? — pratrūko jis. — Tave į gimnaziją? Kas 
tau pripūtė galvą tokių nesąmonių? 

— Niekas. Šiaip sau pagalvojau. 

Hanso veidą iškreipė klaiki baimė. Tėvas jos nematė. 

— Eik eik, — nejučiom nusijuokė jis. — Persitempe:! Į gim- 
naziją! Gal manai, kad aš esu komercijos tarėjas?! 

Jis taip sumostagavo rankomis, kad Hansas daugiau nie- 
ko nebeklausė ir nusiminęs išėjo. 

— Tai bent vaikigalis! - palydėjo jį rūstūs žodžiai. — Ne, 
ir sugalvok tu man! Dar paduok jam gimnaziją! Taip, pro- 
zit, kad tik nenudegtum. 

Hansas pusvalandį prasėdėjo ant palangės, spoksodamas 
į ką tik iššveistas grindis ir bandydamas įsivaizduoti, kaip 
bus tada, jeigu tikrai iš seminarijos, gimnazijos ir mokslo 
išeis šnipštas. Jį įtaisys mokiniu į sūrių krautuvę ar kokią 
nors kontorą, ir tada jis visą gyvenimą praleis kaip tie pa- 
prasti vargšai žmonės, kuriuos Hansas niekino ir troško pra- 
nokti. Dailų protingą mokinuko veidą išviepė pyktis ir kan- 
čia; jis įniršęs pašoko, nusispjovė, stvėrė po ranka gulinčią 
lotynų kalbos chrestomatiją ir iš visų jėgų trenkė į sieną. 
Tada pars išlėkė į lietų. 

Anksti rytą Hansas vėl nuėjo į mokyklą. 

— Kaip sekasi? — paklausė rektorius ir padavė jam ran- 
ką. - Tikėjausi, kad jau vakar mane aplankysi. Kaip egza- 

Hansas nunarino galvą. 

— Na, kas yra? Ar prastai pasirodei? 

— Manau, taip. 

— Na na, kantrybės! - paguodė berniuką senasis ponas. — 
Tikriausiai dar šiandien prieš pietus gausim pranešimą iš 
Štutgarto. 

Priešpietė siaubingai prailgo. Pranešimas neatėjo, ir pur- 
tomas vidinės raudos Hansas per pietus beveik negalėjo nu- 
ryti kąsnio. 

Po pietų, kai antrą valandą Hansas įėjo į klasę, jo jau 
laukė auklėtojas. 

— Hansai Gybenratai, — pašaukė jis balsiai. 

Hansas priėjo. Auklėtojas padavė jam ranką: 

— Sveikinu, Gybenratai. Žemės egzaminą tu išlaikei ant- 
ruoju pagal rezultatus. 

Stojo iškilminga tyla. Atsidarė durys, pasirodė rektorius. 

— Sveikinu. Na, tai ką dabar pasakysi? 

Nuostaba ir džiaugsmas berniuką tarytum sukaustė. 

— Na, tai taip nieko ir nepasakysi? 

— Jeigu būčiau žinojęs, — išsprūdo Hansui, — būčiau ga- 
lėjęs tapti pirmūnu. 

— O dabar keliauk namo, - pasakė rektorius, — ir pasa- 
kyk tai tėčiui. Į mokyklą gali nebevaikščioti, juk po aštuo- 
nių dienų ir šiaip prasideda atostogos. 

Lyg apsvaigęs berniukas išėjo į gatvę, išvydo stovinčias 
liepas ir saulėje plytinčią turgaus aikštę, viskas buvo kaip 
paprastai, tačiau atrodė gražiau, reikšmingiau ir džiugiau. 
Jis išlaikė! Antruoju! Kai nurimo pirmoji džiaugsmo audra, 
Hansą užplūdo karštas dėkingumas. Dabar galės nebeveng- 
ti pastoriaus. Galės studijuoti! Jam nebereikia baimintis nei 
sūrių krautuvės, nei raštinės! | 

Ir dabar jis vėl galės meškerioti. Kai parėjo namo, tėvas 


kaip tik stovėjo tarpdury. 

— Kas atsitiko? — paklausė jis abejingai. 

— Nelabai kas. Mane paleido iš mokyklos. 

— Ką pasakei? Kodėl? 

— Aš jau seminaristas. 

— Taip, velniai rautų, tai vis dėlto išlaikei? 

Hansas linktelėjo galvą. 

— Ar gerai? 

— Antrasis pagal rezultatus. 

Šito senasis vis dėlto nesitikėjo. Nebeišmanydamas, ką 
sakyti, vis plekšnojo sūnui per petį, juokėsi ir kraipė galvą. 
Paskui prasižiojo, tačiau taip nieko ir nepasakė, tiktai vėl 
pakraipė galvą. 

— Po perkūnais! - galų gale sušuko. O paskui dar kar- 
tą: — Po perkūnais! 

Hansas puolė į namą, užbėgo laiptais į palėpę, arplėšė 
sieninės spintos tuščioje mansardoje duris, ėmė ten griozti 
ir traukti laukan visokias dėžutes, rites ir kamščius. Tai bu- 
vo jo meškeriojimo reikmenys. Dabar jam svarbiausia buvo 
išsipjauti puikų meškerykotį. Jis nulipo žemyn pas tėvą. 

— Tėti, paskolink man peiliuką! 

— Kam? 

— Turiu išsipjauti kotą, meškerei. 

Tėvas įsikišo ranką į kišenę. 

— Štai, — pareiškė jis šypsodamas, - štai dvi markės, gali 
nusipirkti peilį. Tačiau ne pas Hantrydą, o ten, pas peilia- 
kalį. 

Na ir pratrūko! Peiliakalys pasiteiravo apie egzaminą, iš- 
girdo linksmą naujieną ir davė jam nepaprastai puikų peilį. 
Upės žemupyje, už Briūelio tilto, augo gražių, laibų alksnių 
ir lazdynų krūmų, ten ilgai rinkęsis Hansas išsipjovė ne- 
priekaištingą, lankstų kotą ir parskubėjo juo nešinas namo. 

Išraudusiais žandais ir blizgančiomis akimis Hansas įni- 
ko į linksmą pasirengimo meškerioti darbą, kuris jam pati- 

ko beveik taip pat, kaip ir meškeriojimas. Prasikrapštė visą 
popietę ir vakarą. Balti, rudi ir žali valai buvo surūšiuoti, 
kruopščiai apžiūrėti, suraišioti, išmestas ne vienas senas maz- 
gas ar susipainiojusios kilpos. Išbandyta ar išpjauta visokių 
pavidalų ir dydžių kamščiai ir plunksnos, įvairaus svorio švi- 
no gabalėliai nukalti kaip svareliai, visi įbrėžti, kad būtų ga- 
lima pritvirtinti prie valo. O paskui atėjo eilė kabliukams, 
kurių dar buvo likusi nedidelė atsarga. Juos pririšo prie ke- 
turgubo juodo siūlo ar prie žarninės stygos galiuko, ar prie 
ašuto. Vakare viskas buvo baigta ir Hansas neabejojo, kad 
per ilgas septynias atostogų savaites nė kiek nenuobodžiaus, 
nes su meškere jis galėjo visiškai vienas leisti prie vandens 
ištisas dienas. 


ANTRAS SKYRIUS 


tai kokios turi būti vasaros atostogos! Virš kalnų — šir- 

dažolių žydrumo dangus, ištisos savaitės — saulėtų karš- 
tų dienų, tiktai retkarčiais praūžia smarki audra. Nors upė 
tekėjo tarp daugybės smiltainio uolų, per siaurus slėnius, 
kai kur dengiama eglių šešėlių, vanduo buvo toks šilras, kad 
buvo galima maudytis net vėlai vakare. Miestelio apylinkė- 
se tvyrojo šieno ir atolo aromatas, tie nedaugelis javų rėže- 
lių pagelto, paskui nurudo lyg auksas, palei upelius vešėjo 
didumo sulig žmogum, baltai žydintys, panašūs į maudas 
augalai, kurių žiedai buvo tarytum nuolat apgulti vabalėlių 
skėčiai ir iš kurių tuščiavidurių stambų galima drožti švilpy- 
nes ir dūdeles. Pamiškėse geltonavo ilgos purių išdidžių tū- 
bių gretos, raudoklės ir ožrožės lingavo grakščiais ilgais stie- 
bais, rožiniais žiedais apdengdamos visus šlaitus. Miške, po 
eglėmis, aukštyn stiebėsi rimtos, gražios ir keistos rusmenės 
su plačiais, sidabriniais pūkeliais apsipylusiais lancetiškais 
lapais, standžiais stiebeliais ir aukštai išsidėsčiusiais raudo- 
nais taurėlapiais. Šalia — pilna įvairiausių grybų: skaisčiai švie- 
tė raudoniu musmirės, pūpsojo stori baravykai, įdomaus pa- 
vidalo ožgrybiai, raudoni krūminiai žagarūnai; ir traukian- 
čios nespalvingumu, ligūstai išpurtusios gluosvės. Ant 
daugelio stačių kalnų šlaitų, tarp miško ir pievos, tarytum 
liepsnojo prožirniai, žemiau tiesėsi ilgos violetinių viržių 
juostos, o toliau — pievos, dažnai jau prieš antrąjį šienavi- 
mą, priželusios spalvingų kartenių, šalavijų ir žvaigždūnių. 
Lapuočių miške be paliovos čirškavo kikiliai, eglyne me- 

džių viršūnėmis šokinėjo rudos kaip lapės voveraitės, ant 
skardžių, uolų ir išdžiūvusiose griovose palaimingai ilsėjosi 
ir šildėsi saulėje spindintys žali driežai, o virš pievų sklido 
plonas ir tarškus niekuomet nepavargstančių cikadų cir- 
pimas. 

Miestas šiuo metu atrodė labai valstietiškas; ore pilna šie- 
no kvapo, o gatvėse — šieno vežimų ir žibančių dalgių; jeigu 
nebūtų buvę dviejų fabrikų, būtum galėjęs pamanyti, kad 
esi kaime. 

Ankstyvą pirmosios atostogų dienos rytą Hansas jau ne- 
kantriai laukė virtuvėje kavos, nors senoji Ana buvo vos at- 
sikėlusi. Jis padėjo užkurti krosnį, atnešė iš kepyklos duo- 
nos, skubiai susivertė šviežiu pienu atvėsintą kavą, įsikišo į 
kišenę duonos ir išbėgo. Prie aukštutinio geležinkelio pyli- 
mo sustojo, iš kelnių kišenės išsiėmė apskritą skardinę ir 
pradėjo uoliai gaudyti žiogus. Pravažiavo traukinys — ne di- 
džiuliu greičiu, nes toje vietoje bėgiai kyla aukštyn ne sta- 
čiai, o dailiai ir nuožulniai, — su visais atlapotais langais ir 
nedaug keleivių, linksmai nutiesdamas dūmų ir garų juos- 
tą. Hansas žiūrėjo į tą juostą ir matė, kaip balti dūmai sūku- 
riuodami netrukus išnyko saulėtam giedram ryto ore. Kaip 
seniai nebuvo to matęs! Hansas alsavo pilna krūtine, lyg 
norėdamas dvigubai atsigriebti už prarastą nuostabų laiką ir 
vėl šauniai pabūti nerūpestingu vaiku. 

Kai nešinas žiogų pilna skardine ir nauja meškere per tiltą 
ir galusodėmis Hansas žingsniavo prie giliausios upės vietos, 
Arklių tvenkinio, iš slaptos palaimos ir medžiotojiškos aistros 
krūtinėje jam daužėsi širdis. Ten buvo vieta, kur, atsišliejęs į 
gluosnio kamieną, galėjai meškerioti patogiau ir niekieno ne- 
trukdomas negu kur nors kitur. Hansas išvyniojo valą. Pri- 
tvirtino prie jo švininį svarelį, be gailesčio užmovė ant kab- 
liuko riebų žiogą ir plačiu mostu užmetė į upės vidurį. Prasi- 
dėjo senas, puikiai pažįstamas žaidimas: būriai mažyčių aukšlių 

sukosi aplinkui, bandydami nutraukti jauką nuo kabliuko. 
Netrukus žuvys surijo žiogą, atėjo eilė antrajam, paskui dar 
vienam, vėliau ketvirtajam ir penktajam. Hansas vis kruopš- 
čiau movė žiogus ant kabliuko, galop prie valo pritvirtino dar 
vieną svarelį, o tada jauko paragavo pirmoji rimtesnė žuvis. 
Truputėlį patimpčiojo, vėl paleido, dar kartą pamėgino. Ir 
griebė — geras meškeriotojas pajunta tai pirštais per valą ir 
meškerykotį! Hansas užkirto, o paskui ėmė labai atsargiai 
traukti valą. Žuvis buvo užkibusi, ir kai j ji pasirodė paviršiuje, 
Hansas pamatė, kad tai kuoja. Ją galima iškart pažinti iš pla- 
taus, gelsvai žvilgančio kūno, trikampės galvos, o ypač iš gra- 
žių, prie pat pilvo raudonų kaip mėsa pelekų. Kiek ji galėjo 
sverti? Tačiau Hansui to nenustačius, žuvis beviltiškai pliaukš- 
telėjo uodega, baimingai suspurdėjo vandens paviršiuje ir pa- 
spruko. Dar buvo matyri, kaip ji tris, keturis kartus apsivertė 
vandenyje, o paskui movė į gelmę kaip sidabrinis žaibas. Bu- 
vo prastai užkibusi. 

Dabar meškeriotoją perėmė jaudulys ir pabudo aistrin- 
gas medžioklės atsargumas. Jo žvilgsnis neatsiplėšdamas įsmi- 
go į ploną rudą valą, ten, kur jis lietėsi su vandeniu, skruos- 
tai išraudo, jo judesiai buvo taupūs, skubūs ir tvirti. Užkibo 
kita kuoja, ir Hansas ją ištraukė, paskui nedidelis karpis, 
kurio berniukui mažne pagailo, o vėliau vienas po kito — 
trys gružliai. Juos pagavęs itin apsidžiaugė, nes gružlius-mė- 
go tėvas. Gružliai yra riebūs, nedideliais žvyneliais, su stora 
galva ir juokinga balta barzdele, mažomis akimis ir grakščia 
uodega. Žalsvai rudos spalvos gružliai, ištraukti iš vandens, 
pamėlsta lyg plienas. 

Tuo tarpu saulė jau pakilo, aukštutinės užtvankos putos 
švytėjo baltai kaip sniegas, virš vandens virpuliavo šiltas oras, 
o kai pažvelgdavai į dangų, palei Muko kalną išvysdavai ky- 
bančius kelis, didumo sulig plaštaka blizgius debesėlius. Pa- 


sidarė karšta. Niekas kitas taip neparodo giedrios vidurva- 

sario dienos karščio kaip keli balti ramūs debesyčiai, plūdu- 
riuoją žydrynės vidury ir taip prisigėrę šviesos, kad nepajėgi 
ilgai į juos žiūrėti. Be tų debesyčių dažnai net nepastebė- 
tum, kaip karšta, nei iš žydro dangaus, nei iš blizguliuojan- 
čios kaip veidrodis upės, bet vos tik išvysti šiuos kelis baltus 
tarsi puta, purius vidudienio burlaivius, staiga pajunti, kaip 
kepina saulė, lendi į pavėsį ir braukiesi delnu šlapią kaktą. 

Pamažėliais Hansas ėmė nebe taip atidžiai stebėti valą. Jis 
kiek pavargo, be to, apie pietus paprastai nelabai kimba. Stre- 
pečiai, netgi seniausi ir stambiausi, tokiu metu iškyla pavir- 
šiun pasikaitinti saulėje. Didelėmis tamsiomis vilkstinėmis 
jie traukia prieš srovę prie pat paviršiaus, kai kada staiga neži- 
nia kodėl išsigąsta ir tomis valandomis neima jokio masalo. 

Hansas permetė valą per gluosnio šaką ir nusvarino į van- 
denį, pats atsisėdo ant žemės ir įsistebeilijo į žalią upę. Pa- 
mažėle žuvys kilo į viršų, viena nugara po kitos sutamsavo 
vandenyje — ramūs, lėtai plaukią, šilumos privilioti ir pake- 
rėti būriai. Kaip joms tikriausiai gera vandenyje! Hansas nu- 
siavė batus ir pamerkė kojas į vandenį, kuris paviršiuje buvo 
vasarošiltis. Jis apžiūrėjo sumeškeriotąsias žuvis, kurios plau- 
kiojo dideliam laistytuve, kada ne kada suteliūskuodamos 
vandenį. Kokios jos gražios! Balta, ruda, žalia, sidabrine, 
dulsvai auksine, žydra ir kitomis spalvomis sulig kiekvienu 
judesiu sužvilgėdavo žvynai ir pelekai. 

"Buvo neapsakomai tylu. Vos girdėti per tiltus riedančių 
vežimų bildesys, ir malūnas tolumoje vos klapsi. Tik ramiai 
ir migdomai be paliovos šniokščia žemyn baltas ir vėsus už- 
tvankos vanduo, ir tyliai čiurlena srovė, tekėdama pro plaustų 
rąstus. 

Graikų ir lotynų kalbos, gramatika ir stilistika, skaičiavi- 
mas ir mokymasis atmintinai bei visas kankinamas ilgų, ne- 
ramių, skubriai lekiančių metų darbas per šią migdančią ir 
šiltą valandą tylutėliai išnyko. Hansui mažumėlę skaudėjo 

galvą, bet ne taip stipriai kaip visuomet, dabar jis juk vėl 
galėjo sėdėti prie vandens, matyti, kaip prie užtvankos tirpsta 
putos, žvilgčioti į meškerės valą, o šalimais laistytuve pliuš- 
kenosi sugautos žuvys. Kaip nuostabu. Tuo tarpu jis staiga 
prisiminė, kad išlaikė „žemės egzaminą“ antruoju, tuomet 
basomis kojomis ėmė taškyti vandenį, susigrūdo rankas į 
kelnių kišenes ir pradėjo švilpauti melodiją. Tiesa, jis ap- 
skritai nemokėjo teisingai švilpauti, tai buvo senas jo rūpes- 
tis, pakankamai pelnęs moksladraugių paryčių. Mokėjo tiktai 
tylutėliai pašvilpti pro dantis, tačiau sau to pakako, o dabar 
juk niekas jo negirdėjo. Visi kiti sėdėjo mokykloje, buvo 
geografijos pamoka, tiktai jis vienas buvo atleistas. Hansas 
juos pralenkė, pranoko visa galva. Moksladraugiai ganėti- 
nai jį prikankino, nes Hansas, be Augusto, daugiau draugų 
neturėjo ir niekuomet nuoširdžiai nesidžiaugė jų peštynė- 
mis ir žaidimais. Taip, o dabar tegu spokso jam į nugarą, tie 
taksai, tie bukagalviai. Hansas juos taip niekino, kad aki- 
mirką net liovėsi švilpavęs ir išsiviepė. Tada suvyniojo valą 
ir taip pat turėjo nusijuokti, nes ant kabliuko nebebuvo nė 
trupinėlio masalo. Jis paleido žiogus, kurių dar buvo likę 
skardinėje, ir tie apkvaitę nenoriai nurėpliojo į trumpą žo- 
lę. Netoliese, kailių raugykloje, jau buvo pietaujama; metas 
eiti pietų ir jam. 

Pietaudami prie stalo beveik nesikalbėjo. 

— Ar ką nors pagavai? — paklausė tėtis. 

— Penkias žuvis. 

— Mat kaip? Na, tik žiūrėk, negaudyk senų, antraip ne- 
bebus ikrų. 

Toliau pokalbis nesimezgė. Buvo taip šilta ir taip gaila, 
kad iškart po pietų draudžiama maudytis. Po teisybei, ko- 
dėl? Esą nesveika! Kas jau čia nesveika; Hansas tai žinojo 
geriau, nes nors ir buvo draudžiama, pakankamai dažnai 
maudydavosi. Tačiau dabar jam nebevalia, juk buvo jau ga- 

nėtinai suaugęs ir nebegalėjo blogai elgtis. O Viešpatie, eg- 
zaminatoriai kreipėsi į jį „jūs ! 

Galų gale visai nebloga kokią valandą patysoti sode po 
pušimi. Pavėsio užteko, ir buvo galima skaityti ar stebėti plaš- 
takes. Taigi Hansas pragulėjo tenai iki dviejų, nedaug trū- 
ko - būtų užmigęs. Na, pagaliau metas maudytis! Maudyk- 
lėje buvo tik keli maži berniukai, visi didesnieji mokykloje, ir 
Hansas nuoširdžiai jų gailėjo. Jis lėtai lėtai nusirengė ir įlipo į 
vandenį. Mokėjo pakaitomis mėgautis šiluma ir vėsa; Čia ga- 
liuką paplaukdavo, panerdavo ir pasitaškydavo, čia kniūbs- 
čias pagulėdavo ant kranto, jausdamas, kaip greitai džiūstan- 
čią odą degina saulė. Mažyliai pagarbiai sukinėjosi aplinkui. 
Žinoma, juk dabar Hansas garsenybė. Ir atrodė jis kitaip. Plo- 
nas, įdegęs kaklas ir elegantiškai laikoma daili galva, taurus 
veidas ir pranašus žvilgsnis. O šiaip buvo labai liesas, smulkių 
kaulų ir trapus, galėjai suskaičiuoti šonkaulius ir slankstelius, 
o blauzdų Hansas apskritai tarytum neturėjo. 

Kone visą popietę jis čia kaitinosi saulėje, čia maudėsi. 
Po ketvirtos valandos erzeliuodami atbėgo dauguma Han- 
so klasės draugų. 

— O, Gybenraras! Dabar tau gerai. 

Hansas maloniai pasirąžė. 

— Taip, gyventi galima. 

— Kada važiuos! į seminariją? 

— Tiktai rugsėjį. Dabar atostogos. 

Visi jam pavydėjo. Hansas net nekreipė dėmesio, kai to- 
liau stovintys ėmė šaipytis, o vienas net padainavo: 


Jeigu taip gyvent galėčiau 
Aš kaip Šulcės Lizabetė! 
Dieną lovoje guliu — 

Ak, kaip malonu. 


Hansas tiktai nusijuokė. Tuo tarpu berniukai nusirengė. 
Vienas iškart šoko į vandenį, kiti iš pradžių dėl visa ko no- 
rėjo atvėsti, kai kas trumpam prigulė ant žolės. Visi žavėjosi 
tuo, kuris puikiai nardė. Bailį iš užpakalio įstumdavo į van- 
denį taip, kad tas žviegdavo it skerdžiamas. Berniukai gau- 
dė vienas kirą, lakstė ir plaukiojo, taškė ant kranto vandenį. 
Jie pliuškenosi ir garsiai rėkavo, per visą upės plotį blizgėjo 
šviesūs, šlapi, žvilgantys kūnai. 

Po valandos Hansas pasitraukė. Artėjo šiltos vakaro va- 
landos, kai vėl ima kibti žuvys. Iki pat vakarienės jis meške- 
riojo nuo tilto ir beveik nieko nesugavo. Žuvys godžiai čiu- 
po jauką, kaipmat jį surydavo, bet nė viena neužkibo. Ant 
kabliuko Hansas movė vyšnias, matyt, jos buvo pernelyg 
didelės ir minkštos. Jis nusprendė dar pameškerioti vėliau. 

Vakarieniaudamas sužinojo, kad jo pasveikinti buvo at- 
ėję daug pažįstamų. Ir jam parodė šios dienos savaitraštį, 
jame „Įvairenybių“ skyrelyje buvo išspausdinta žinutė: 

„Laikyti stojamojo egzamino į teologijos seminariją mūsų 
miestas šįkart pasiuntė tik vieną kandidatą - Hansą Gyben- 
ratą. Mes džiaugiamės, ką tik sužinoję, kad jis išlaikė egza- 
miną ir pagal rezultatus buvo antras“. 

Hansas sulankstė laikraštį, įsidėjo į kišenę ir nieko nepasa- 
kė, tačiau iš pasididžiavimo ir džiaugsmo vos begalėjo tverti. 
Paskui jis vėl išėjo meškerioti. Šįkart pasiėmė keletą gabalėlių 
sūrio jaukui; žuvys mėgsta sūrį ir prietemoje gerai jį mato. 

Meškerykotį jis paliko, pasiėmė vien trumputę meškerę. 
Taip žvejoti labiausiai mėgo: laikyti rankoje vien valą, be 
koto ir plūdės, taigi meškerę tiktai iš valo ir kabliuko. Nors 
taip meškerioti buvo sunkiau, kur kas linksmiau. Jautei net 
ir menkiausią masalo krustelėjimą, kiekvieną paragavimą bei 
kibimą ir, trūkčiojant valui, stebėjai žuvis taip, lyg maty- 
tum jas prieš akis. Žinoma, meškerioti tokiu būdu reikia 
sugebėjimų, reikia miklių pirštų ir žvalgo akylumo. 

Į siaurą, gilų, vingiuotą upės slėnį anksti nusileido sute- 
mos. Po tiltu telkšojo juodas ramus vanduo, žemiau malū- 
ne jau degė žiburys. Per tiltus ir gatveles sklido žmonių šne- 
kos ir dainos, oras buvo tvankokas, kas akimirką upėje, 
pliaukštelėjusi uodega, šoktelėdavo tamsi žuvis. Tokiais va- 
karais žuvys keistai susijaudina, suka ratus šen ir ten, šoka į 
paviršių, kliudo valą ir aklai griebia masalą. Kai sunaudojo 
paskutinį gabalėlį sūrio, Hansas jau buvo sugavęs ketvertą 
nedidelių karpių; ketino rytoj nunešti juos pastoriui. Že- 
myn į slėnį pūtė šiltas vėjas. Greitai temo, tačiau dangus 
tebebuvo šviesus. Iš temstančio miestelio į skaidrų aukštį 
juodi ir ryškūs kilo tik bažnyčios bokštas ir pilies stogas. 
Kažkur labai toli, matyt, siautė audra, kartais išgirsdavai silp- 
ną griaustinio dundesį. Kai dešimtą valandą atsigulė į lovą, 
Hansas buvo maloniai pavargęs tiek galva, tiek kūnu ir toks 
miegūstas, koks jau seniai nebuvo buvęs. Berniuką ramino 
ir viliojo daugybė laukiančių gražių laisvų vasaros dienų, 
kurias jis pravaikščios, prasimaudys, prameškerios ir prasva- 
jos. Tiktai viena mintelė jį vis dar graužė, kad išlaikė egza- 
miną ne pirmuoju. 


Ankstyvą priešpietę Hansas stovėjo pastorijoje, atiduoda- 
mas žuvis. Iš darbo kambario pasirodė pastorius. 

— O, Hansas Gybenratas! Labas rytas! Sveikinu, širdin- 
gai sveikinu. Ką tu čia turi? 

— Tik keletą žuvų. Vakar sumeškeriojau. 

— Oho, tu tik pasižiūrėk! Labai ačiū. Na, eikš vidun. 

Hansas įžengė į jam puikiai pažįstamą kambarį. Po tei- 
sybei, jis visai neatrodė kaip pastoriaus kambarys. Čia neat- 
sidavė nei gėlėmis, nei tabaku. Didelės bibliotekos knygų 
nugarėlės buvo beveik visiškai naujos, blizgančios švarumu 
ir auksu, o ne nučiupinėti, kreivi, apgraužti kirvarpų ir dė- 
mėti tomai, kokie paprastai būna pastorijų bibliotekose. Aky- 

lesnis stebėtojas iš tvarkingai surikiuotų knygų būtų galėjęs 
įžvelgti naują dvasią, kitonišką nei toji, kuri viešpatavo tarp 
senamadiškų garbių mirštančiosios kartos ponų. Išnykę ar- 
ba užgožti daugybės šiuolaikinių kūrinių tokie prašmatnūs 

astorijos bibliotekos veikalai kaip Bengelio, Oetingerio, 
ia kaip ir dievobaimingieji giedotojai , kuriuos 
taip gražiai apdainuoja Merikė „Bokšto gaidyje“. Viskas — 
laikraščių aplankai, stovimasis pultas ir didelis, popieriais 
apskleistas rašomasis stalas — atrodė priklausą rimtam moks- 
lininkui. Tarytum čia būtų buvę daug dirbama. Ir iš tiesų 
čia buvo daug dirbama, žinoma, su pamokslais, Katekizmu 
ir Biblija mažiau nei su moksliniais tyrinėjimais ir straips- 
niais moksliniams žurnalams bei savo paties parašytoms kny- 
goms. Iš šio kambario buvo ištremta svajinga mistika ir nuo- 
jautų pilnas mintijimas, ištremta ir naivi nuoširdi teologija, 
per mokslo prarajas meilingai ir užjaučiamai linkstanti prie 
ištroškusios liaudies sielos. Cia buvo uoliai kritikuojama Bib- 
lija ir ieškoma „istorinio Kristaus“. 

Su teologija yra taip pat, kaip ir su kitais mokslais. Yra 
viena teologija, kuri yra menas, ir yra kita, kuri yra mokslas 
ar bent trokšta tokia būti. Taip buvo nuo seno, ir visuomet 
mokslingieji, ieškodami naujų vynmaišių, neparagaudavo 
seno vyno, tuo tarpu menininkai, nerūpestingai apsistoję 
prie daugelio paviršutiniškų klaidų, daug kam suteikdavo 
paguodos ir džiaugsmo. Tai ta sena nelygi kova tarp kriti- 
kos ir kūrybos, mokslo ir meno, kada visuomet laimi moks- 
las, niekam neatnešdamas naudos, o menas vis paberia tikė- 
jimo, meilės, paguodos, grožio ir amžinybės nuojautos sėk- 
lų ir nuolat randa gerą dirvą. Mat gyvenimas — stipresnis už 
mirtį, o tikėjimas — galingesnis už abejojimą. 

Pirmąkart Hansas sėdėjo ant odinės sofutės tarp pulto ir 
lango. Pastorius elgėsi be galo maloniai. Visai kaip bičiulis 
papasakojo apie seminariją, kaip ten gyvenama ir mokomasi. 

— Svarbiausias naujas dalykas, — pasakė jis galop, - kurio 
mokysies, bus įvadas į Naujojo Testamento graikų kalbą. 
Jis tau atvers naują pasaulį, sklidiną darbo ir džiaugsmo. Iš 
pradžių turėsi daug vargo su kalba; mat tai nebebus ana 
įmantri graikų kalba, o naujasis, visiškai naujo proto sukur- 
tas idiomas. 

Hansas atidžiai klausėsi ir didžiavosi, kad gauna peno iš 
tikrojo mokslo. 

— Mokyklinis įvadas į šį naują pasaulį, - toliau kalbėjo 
pastorius, — žinoma, labai sumenkina jo kerus. Ir tau iš pra- 
džių seminarijoje gal bus pernelyg daug vienpusiško vargo 
su hebrajų kalba. Jeigu nori, tai per šias atostogas galėtume 
padaryti įžangėlę. Paskui tu džiaugsies, kai seminarijoje liks 
jegų ir laiko kitiems dalykams. Galėtume kartu perskaityti 
kelis Evangelijos pagal Luką skyrius, o tu lyg žaisdamas ša- 
lia pasimokytumei kalbos. Žodyną galėčiau tau paskolinti. 
Kasdien padirbėtum maždaug valandą, daugiausia - dvi. Ži- 
noma, ne daugiau, nes dabar tau svarbiausia pelnytai pail- 
sėti. Žinoma, tai tik pasiūlymas — anaiptol nenorėčiau su- 
gadinti tau puikios atostogų nuotaikos. 

Hansas, aišku, sutiko. Tiesa, ši valanda su Evangelija pa- 
gal Luką jam pasirodė lyg lengvas debesėlis linksmame gied- 
riame jo laisvės danguje, bet jis pasigėdijo atsisakyti pasiū- 
lymo. O mokytis naujos kalbos per atostogas, žinoma, bu- 
vo daugiau malonumas negu darbas. Juk jis ir šiaip jau 
patyliukais baiminosi tų daugybės naujų dalykų, kurių tu- 
rės mokytis seminarijoje, ypač hebrajų kalbos. 

Nepasakytum, kad nepatenkintas Hansas išėjo iš pasto- 
rijos ir pasuko į mišką Maumedžių keliu. Tas nedidelis ne- 
pasitenkinimas sklaidėsi kaip dūmas, ir juo daugiau jis gal- 
vojo, juo šis pasiūlymas atrodė malonesnis. Juk jis puikiau- 
siai žinojo, kad seminarijoje turės mokytis dar įnirtingiau ir 
uoliau, jeigu norės pralenkti bendramokslius. O šito žūtbūt 

troško. O, po teisybei, kodėl, Hansas ir pats nežinojo. Jau 
trejetą metų jis buvo dėmesio centre, mokytojai, pastorius, 
tevas, beje, ir rektorius jį ragino ir ginė pirmyn, neleisdami 
atsikvėpti. Visą tą ilgą laiką, klasė po klasės, jis buvo neabe- 
jotinas pirmūnas. Taigi ir jį patį išdidumas pamažėliais stū- 
mė siekti pirmosios vietos, ir Hansas nebegalėjo pakęsti ša- 
lia nė vieno kito. O toji kvaila egzamino baimė buvo išgara- 
vusi. 

Žinoma, iš tiesų atostogos puikiausias dalykas. Koks velgi 
nepaprastai gražus buvo miškas šiomis ryto valandomis, kai 
jame tevaikščiojo jis vienas! Kamienas prie kamieno stūkso- 
jo pušys, kaip melsvai žalias skliautas gaubdamos didžiulį 
plotą. Pomiškio beveik nebuvo, kur ne kur augo tankūs avie- 
tynai, užtat ištisas valandas galėjai žengti per minkštas, gau- 
ruotas samanas, per žemus mėlynių uogienojus ir viržius. 
Rasa buvo jau nudžiūvusi, ir tarp tiesių lyg strėlės kamienų 
tvyrojo savotiško rytmečio miško tvankuma, saulės šilumos, 
rasos garų, samanų kvapo, sakų, pušų spyglių ir grybų aro- 
mato mišinys, kuris persmelkia visus pojūčius ir lengvai ap- 
kvaitina. Hansas griuvo į samanas, gardžiavosi mėlynėmis 
nuo tamsių tankių uogakrūmių, girdėjo, kaip vienur ar ki- 
tur į kamienus stuksena genys ir kukuoja pavydulinga ge- 
gutė. Pro juosvas pušų viršūnes žvelgė nepriekaištingo žyd- 
rumo dangus, tolumoje tūkstančių tūkstančiai kamienų 
glaudėsi tarytum niūri ruda siena, vienur kitur ant samanų 
sodriai ir šiltai blizgėjo geltonas saulėtas plotelis. Iš tikrųjų 
Hansas ketino nueiti toli, bent jau iki Liucelio viensėdžio 
ar Krokų pievos. O dabar štai tyso ant samanų, kerta mėly- 
nes ir vangiai spokso į orą. Pats stebėjosi, kad yra toks pa- 
vargęs. Anksčiau jam buvo vieni juokai žingsniuoti tris, ke- 
turias valandas. Hansas pasiryžo suimti save į nagą ir įveikti 
kokį kelio galą. Ir jis nuėjo kelis šimtus žingsnių. O paskui 
vėl atsigulė, nežinodamas kaip, ant samanų pailsėti. Gulė- 

jo, primerktomis akimis klydinėdamas per medžių kamie- 
nus, viršūnes ir žalią žemę. Vis dėlto kaip vargina šis oras! 

Kai prieš pietus grįžo namo, jam vėl skaudėjo galvą. Ir 
akis, saulė taip negailestingai žilpino, kai ėjo stačiu miško 
takeliu. Pusę popietės suirzęs trynėsi po namus, tik nusi- 
maudęs vėl atsigavo. Metas pas pastorių. 

Einant; Hansą pamatė batsiuvys Flaigas, sėdįs ant triko- 
jo savo dirbtuvėje prie lango, ir pasišaukė vidun. 

— Kur trauki, sūneli? Tavęs apskritai niekur nebemaryti. 

— Turiu eiti pas pastorių. 

— Vis dar? Juk jau po egzamino. 

— Taip, tačiau dabar bus kas kita. Naujasis Testamentas. 
Na, Naujasis Testarhentas juk parašytas graikų kalba, tačiau 
visai kita, negu aš mokiausi. Taigi dabar turiu jos mokytis. 

Batsiuvys atsismaukė kepurę ant pakaušio, jo aukštą mąs- 
tytojo kaktą išvagojo storos raukšlės. Jis sunkiai atsiduso. 

— Hansai, — tyliai tarė batsiuvys, — noriu tau kai ką pasa- 
kyti. Kol kas tylėjau, dėl egzamino, tačiau dabar privalau 
tave įspėti. Tai žinok, kad pastorius yra netikėlis. Jis tau 
aiškins, kad Šventasis Raštas yra netiesa ir melas. O kai būsi 
su juo perskaitęs Naująjį Testamentą, pats nežinia kaip būsi 
netekęs tikėjimo. 

— Bet, pone Flaigai, čia juk tik graikų kalba. Vis tiek 
turėsiu jos mokytis seminarijoje. 

— Taip kalbi tu. Tačiau ne vis tiek, ar mokysies Biblijos 
su dievobaimingais ir dorais mokytojais, ar su tokiu, kuris 
pats nebetiki į mieląjį Dievą. 

— Taip, bet juk niekas nežino, ar pastorius iš tiesų netiki. 

— Ne, Hansai, deja, žino. 

— Tačiau ką man daryti? Aš juk jau susitariau pas jį vaikš- 
čioti. | 

— Tada privalai nueiti, aiškus daiktas. Tačiau jeigu jis 
ims kalbėti apie Bibliją, jog ji sukurta žmonių ir melaginga, 

o ne įkvėpta Šventosios Dvasios, tuomet ateisi pas mane ir 
mudu pasišnekučiuosim. Ar ateisi? 

— Taip, pone Flaigai. Tačiau tikrai nenutiks nieko blogo. 

— Pamatysi; ir prisimink mane! 

Pastoriaus dar nebuvo, ir Hansas turėjo palaukti darbo 
kambaryje. Kai apžiūrinėjo paauksuotus knygų pavadini- 
mus, galvojo apie batsiuvio kalbas. Apskritai jis dažnokai 
girdėdavo panašiai kalbant apie pastorių ir tuos naujosios 
mados dvasininkus. Tačiau pirmąkart jis pajuto įtampą ir 
smalsumą, nes buvo paliestas pats. Tos kalbos neatrodė jam 
tokios svarbios ir baisios kaip batsiuviui, veikiau jis nutuo- 
kė esant galimybę sužinoti senų didelių paslapčių. Ankstes- 
niais mokykliniais metais klausimai apie Dievo buvimą, sielų 
atsiskyrimą, apie velnią ir pragarą kada ne kada sužadinda- 
vo jam keisčiausių minčių, tačiau per paskutinius, sklidinus 
uolaus ir rimto mokymosi metus, jos išnyko, o mokyklinis 
krikščioniškas tikėjimas atbusdavo šiokiam tokiam asmeni- 
niam gyvenimui tik per retus pašnekesius su batsiuviu. Han- 
sas norom nenorom nusišypsojo, palyginęs batsiuvį su pas- 
torium. Berniukas nesuprato niūraus, per karčius gyveni- 
mo metus batsiuvio įgyto tvirtumo, ir nors Flaigas buvo 
protingas, bet paprastas ir vienpusiškas žmogus, daug kas jį 
pašiepė dėl jo perdėto pamaldumo. Per „valandų brolių“ 
susirinkimus jis elgėsi kaip griežtas broliškas teisėjas ir di- 
džiulis Šventojo Rašto žinovas, net ir aplinkiniuose kaimuose 
rengdavo tas savo mokomąsias valandas, tačiau šiaip buvo 
smulkus amatininkas, ribotas kaip ir kiti. O pastorius, at- 
virkščiai, buvo ne tik įgudęs, iškalbus žmogus ir pamoksli- 
ninkas, bet ir darbštus ir rimtas mokslininkas. Hansas pa- 
garbiai žvelgė aukštyn į knygų eiles. 

Netrukus parėjo pastorius, išeiginį drabužį pakeitė į leng- 
vą juodą naminį švarką ir padavė mokiniui graikišką Evan- 


gelijos pagal Luką leidimą, liepdamas skaityti. Tai buvo vi- 

sai kas kita nei lotynų kalbos pamokos. Juodu perskaitė tik 
keletą sakinių, kuriuos kruopščiai išvertė žodis žodin, o pas- 
kui mokytojas, remdamasis į akis nekrintančiais pavyzdžiais, 
sumaniai ir iškalbingai atskleidė savitą šios kalbos dvasią, 
papasakojo apie tai, kada ir kaip buvo parašyta ši knyga, ir 
per vienintelę valandą pateikė berniukui visiškai naują mo- 
kymosi ir skaitymo sampratą. Hansas ėmė nutuokti, kokios 
mįslės ir uždaviniai slypi kiekvienoje eilutėje ir kiekviena- 
me žodyje ir kaip nuo senų senovės daugybė mokslininkų, 
mąstytojų ir tyrinėtojų stengėsi suprasti šiuos klausimus, ir 
jam regėjosi, jog šią valandą jis pats buvo priimtas į tą tiesos 
ieškotojų ratą. 

Pastorius paskolino jam žodyną ir gramatiką, ir Hansas 
dar visą vakarą mokėsi namuose. Jis pajuto, kokius darbo ir 
žinių kalnus turės įveikti, kad pasiektų tikrąjį mokslą, ir bu- 
vo pasirengęs veržtis į priekį ir nieko neišleisti iš akių. Bar- 
siuvį kol kas visiškai pamiršo. 

Keletą dienų šis naujas mokslas buvo Hansą pasiglem- 
žęs. Kasvakar jis eidavo pas pastorių, ir kasdien tikrasis moks- 
lingumas jam rodėsi vis puikesnis, sunkesnis ir geidžiames- 
nis. Rytais anksti Hansas traukdavo meškerioti, po pietų — 
maudytis, o šiaip iš namų beveik nesirodė. Baimės ir džiaugs- 
mo, išlaikius egzaminą, prislopinta garbėtroška vėl atgijo ir 
nebedavė jam ramybės. O kartu jo galvoje atbudo tas savo- 
tiškas jausmas, kuris taip dažnai kamuodavo jį paskutiniais 
mėnesiais — ne skausmas, o skubrus pergalingas pulso su- 
tankėjimas, įsiaudrinimas, nesuvaldomas troškimas pirmyn. 
Žinoma, paskui Hansui skaudėdavo galvą, tačiau kol jį krė- 
te tas karštis, skaitymas ir mokymasis ėjosi kaip per sviestą, 
tada jis juokais suvokdavo sunkiausius Ksenofonto sakinius, 
kuriems paprastai sugaišdavo ketvirčius valandos, tuomet. 
jam beveik nereikėdavo žodyno, o paaštrėjęs protas skubiai 
ir džiugiai įveikdavo ištisus sunkius puslapius. Prie tokio 

karštligiškai padidėjusio darbingumo ir žinių troškulio dar 
prisidėdavo išdidus pasitikėjimas savimi, lyg mokykla, mo- 
kytojai ir mokykliniai metai jau seniai būtų likę praeityje ir 
jis žygiuotų savo keliu, į mokslo ir sugebėjimų aukštumas. 

Hansas vėl ėmė miegoti nekietai, su pertrūkiais ir regėti 
keistus ryškius sapnus. Kai naktį pabusdavo truputį skau- 
dama galva ir nebegalėdavo užmigti, jį pagaudavo nekant- 
rumas veržtis pirmyn, užplūsdavo pranašus išdidumas, kai 
galvodavo, kiek jis pralenkęs draugus ir kaip mokytojai ir 
rektorius žiūri į jį su savotiška pagarba ar net susižavėjimu. 

Rektoriui buvo tikras malonumas vadovauti šiam jo pa- 
ties pažadintam nuostabiam garbės troškimui ir matyti, kaip 
jis stiprėja. Nevalia sakyti, kad mokytojai beširdžiai ir susta- 
barėję besieliai pedantai! O ne, kai mokytojas mato, kaip 
išsiskleidžia ilgai ir nesėkmingai puoselėtas vaiko talentas, 
kai tas vaikas numeta medinį kardą, svaidyklę, lanką ir ki- 
tus žaislus, kai ima veržtis pirmyn, kai per rimtą darbą šiurkš- 
tus paputžandis tampa tauriu, santūriu ir kone asketišku 
berniuku, kai jo veidas pasidaro senesnis ir dvasingesnis, 
žvilgsnis akylesnis ir prasmingesnis, rankos baltesnės ir lė- 
nesnės, tuomet mokytojo siela juokiasi iš džiaugsmo ir pa- 
sididžiavimo. Jo pareiga ir valstybės patikėtas amatas yra 
sutramdyti ir išrauti su šaknimis audringas prigimties galias 
ir geismus, o vietoj jų pasodinti romius, kuklius, valstybės 
pripažintus idealus. Kokia daugybė dabar patenkintų pilie- 
čių ir uolių valdininkų be šitokių mokyklos pastangų būtų 
virtę nesuvaldomai veržliais reformatoriais ar dykinėjančiais 
svajotojais! 

Jis turėjo kažkokio pasiutimo, nesivaldymo, primityvu- 
mo, kurį pirmiausia reikėjo sunaikinti, pavojingos liepsnos, 
kurią pirmiausia reikėjo užgesinti ir sutrypti. Žmogus, kokį 
jį sukuria gamta, yra ūmi, nesuvokiama, pavojinga būtybė. 
Jis - nuo nepažįstamų kalnų atūžianti audra, pirmovinis miš- 

kas be kelių ir tvarkos. Kaip reikia iškirsti, išvalyti ir jėga 
sutramdyti pirmovinį mišką, taip mokykla turi sunaikinti, 
nugalėti ir per prievartą neleisti žmogui peržengti ribų; jos 
užduotis — paversti jį naudingu visuomenės nariu, remian- 
tis visuomenės pripažintais pagrindais ir pažadinti tas jo sa- 
vybes, kurias paskui galutinai ištobulins rūpestinga kareivi- 
nių priežiūra. 

Kaip puikiai išsivystė mažylis Gybenratas! Beveik savai- 
me metė žaisti ir bastytis, jau seniai kvailai nebekrizendavo 
per pamokas, leidosi net atpratinamas nuo darbo sodelyje, 
triušių auginimo ir apgailėtino meškeriojimo. 

Vieną vakarą ponas rektorius asmeniškai pasirodė Gy- 
benratų namuose. Kai mandagiai atsikratė pamaloninto tė- 
vo ir įėjo į Hanso kambarėlį, tai rado berniuką sėdintį prie 
Evangelijos pagal Luką. Rektorius kuo draugingiausiai jį pa- 
sveikino. 

— Kaip puiku, Gybenratai, tai ir vėl pluši! Bet kodėl nė 
akių neberodai? Kasdien tavęs laukiu. 

— Būčiau atėjęs, — atsiprašė Hansas, — bet norėjau jums 
nunešti nors kokią gražią žuvį. 

— Žuvį? Kokią žuvį? 

— Na, karpį ar panašią. 

— Šit kaip. Taip. Tai tu vėl meškerioji? 

— Taip, tik truputį. Tėvas leido. 

— Mm. Taip. Ar tau labai smagu? 

— Taip, smagu. 

— Puiku, labai puiku, tu nusipelnei šaunių atostogų. Tai 
gal nebelabai nori dar kiek pasimokyti? 

— O taip, pone rektoriau, žinoma, noriu. 

— Tačiau nenorėčiau tavęs versti, jeigu nenori pats. 

— Žinoma, noriu. 

Rektorius keliskart giliai atsikvėpė, pasiglostė skystą barz- 
džiukę ir atsisėdo ant kėdės. 

— Matai, Hansai, - pasakė jis, — štai koks reikalas. Jau 
nuo seno žinoma, kad kaip tik po labai gerai išlaikyto egza- 
mino dažnai staiga imama atsilikti. Seminarijoje reikės mo- 
kytis keleto naujų dalykų. Ir ten visuomet atsiras tokių mo- 
kinių, kurie bus mokęsi per atostogas — dažnai kaip tik tie, 
kuriems prasčiau sekėsi per egzaminą. Paskui jie staiga ima 
pirmauti, pasinaudodami tuo, kad kiti per atostogas ilsėjosi 
ant laurų. — Rektorius vėl atsiduso. — Cia, mokykloje, tau 
buvo lengva visuomet būti pirmūnu. Tačiau seminarijoje 
tu sutiksi kitokių draugų, ypač gabių ar labai darbščių, ku- 
rie nesileis pralenkiami. Juk supranti? 

— O, taip. 

— Tad norėjau tau pasiūlyti, kad šiek tiek iš anksto pa- 
dirbėtum per atostogas. Savaime suprantama, saikingai! Da- 
bar tavo teisė ir pareiga rimtai pailsėti. Maniau, kokia va- 
landa ar dvi kasdien būtų kaip tik. Antraip labai lengva iš- 
klysti iš kelio, o paskui prireiks ištisų savaičių, kad vėl 
atgautum puikią formą. Kaip manai? 

— Aš pasirengęs, pone rektoriau, jeigu jau jūs esat toks 
malonus... 

— Gerai. Šalia hebrajų kalbos seminarijoje naują pasaulį 
tau atvers Homeras. Ir tu skaitysi jį su dvigubu pasimėgavi- 
mu ir suvokimu, jeigu jau dabar mudu padėsim rimtus pa- 
grindus. Homero kalba, senovinis jonėnų dialektas kartu 
su Homero prozodija, yra nepaprastas dalykas, į nieką ne- 
panašus, ir jeigu apskritai nori pajausti tikrą malonumą, skai- 
tydamas šiuos poetinius kūrinius, turi dirbti uoliai ir sąži- 
ningai. 

Aišku, Hansas buvo mielai pasirengęs pasinerti ir į šį naują 
pasaulį, tad pažadėjo negailėti jėgų. Tačiau kalba anaiptol 
nebuvo baigta. Rektorius kostelėjo ir meiliai šnekėjo toliau: 

— Atvirai prisipažinsiu, man būtų labai malonu, jeigu ke- 
letą valandų skirtum ir matemacikai. Tu skaičiuoji nepras- 

tai, tačiau kol kas matematika tau nelabai sekasi. Seminari- 
joje pradėsi mokytis algebros ir geometrijos, taigi būtų Ia- 
bai neprošal palankyti vieną kitą parengiamąją pamoką. 

— Gerai, pone rektoriau. 

— Tu žinai, kad pas mane visuomet esi laukiamas svečias. 
Man bus garbė matyti, kaip iš tavęs išeis šis tas doro. Tačiau 
turėtum paprašyti tėvą, kad dėl privačių pamokų susitartų 
su ponu mokytoju. Gal dėl kokių trijų, keturių per savaitę. 

— Gerai, pone rektoriau. 


Ir vėl Hansas ėmė mokytis taip, kad net dulkės rūko, o jei- 
gu retkarčiais kokią valandą pameškeriodavo ar išsmukdavo 
pasivaikščioti, jį grauždavo sąžinė. Įprastinę maudymosi va- 
landą pasiaukojantis matematikos mokytojas pasirinko sa- 
vo pamokai. 

Kad ir koks uolus buvo Hansas, algebros pamoka jam 
buvo menkas malonumas. Tikra kankynė per patį popietės 
karštį vietoj maudyklės eiti į šiltą mokytojo kambarį ir dul- 
kėtam, zyziančių uodų pilnam ore pavargusia galva ir iš- 
džiūvusia gerkle kartoti a plius b ir a minus b. Tuomet ber- 
niuką sukaustydavo slogi nuotaika, kuri blogosiomis die- 
nomis galėdavo pavirsti į neviltį ir nusiminimą. Su 
matematika jam iš viso dėjosi keisti dalykai. Hansas nebuvo 
iš tų mokinių, kuriems matematika yra neprieinama ir ne- 
suvokiama, kai kada jis sugebėdavo gerai, netgi elegantiškai 
išspręsti uždavinius ir tada net apsidžiaugdavo. Matematika 
jam patiko tuo, kad čia negalėjai klaidžioti ir sukčiauti, ne- 
galėjai nuklysti nuo temos ir dvakinėti po apgaulingas gre- 
timas sritis. Dėl tos pačios priežasties Hansas taip mėgo lo- 
tynų kalbą, nes ji aiški, patikima, vienareikšmė ir beveik be 
abejonių. Tačiau jeigu skaičiuojant net ir sutapdavo rezul- 
tatai, po teisybei, nieko gero neišeidavo. Matematikos už- 
daviniai ir pamokos jam atrodydavo kaip kelionė lygiu vieš- 

keliu; vis žingsniuoji pirmyn, kasdien supranti ką nors nau- 
ja, ko vakar dar nesuvokei, tačiau niekuomet neužlipi ant 
kalno, nuo kurio staiga atsivertų neaprėpiami vaizdai. 

Kiek gyvastingesnės buvo rektoriaus pamokos. Žinoma, 
pastorius sugebėjo kur kas patraukliau ir prašmatniau pa- 
teikti sugedusią Naujojo Testamento kalbą nei rektorius nau- 
joviška kalba sukurtus Homero veikalus. Bet kai tik įveiki 
pirmuosius sunkumus, juk Homeras galų gale pribloškia 
staigmenomis ir malonumais, kuriems negali atsispirti ir ku- 
rie vilioja skaityti toliau. Dažnai Hansas sėdėdavo prie slė- 
piningai ir gražiai skambančios, sunkiai suprantamos eilu- 
tes, sklidinas virpulingo nekantrumo, įsitempęs, nepajėg- 
damas pakankamai greitai rasti žodyne raktų, kurie jam 
atrakintų ramų, linksmą sodą. 

Dabar jis vėl turėjo gyvą galą namų darbų ir ne vieną 
vakarą prasėdėdavo iki vėlumos prie stalo, įnikęs į kokią 
nors užduotį. Tėvas Gybenratas žiūrėjo į tokį stropumą di- 
džiuodamasis. Nerangus jo protas puoselėjo neaiškų dauge- 
liui tokių ribotų žmonelių idealą, kad išvys iš savo kamieno 
išaugusią ir gerokai jį pranokusią šaką, pasieksiančią aukštį, 
kurį jis garbino, nieko nenutuokdamas. 

Paskutinę atostogų savaitę rektorius ir pastorius staiga 
vėl akivaizdžiai sušvelnėjo ir susirūpino. Jie varė berniuką 
pasivaikščioti, nutraukė pamokas ir pabrėždavo, kaip svar- 
bu, kad jis žvalus ir pailsėjęs žengtų naujuoju keliu. 

Hansas dar kelis sykius pameškeriojo. Jam dažnai skau- 
dėdavo galvą, ir, nepajėgdamas rimtai susikaupti, jis sėdė- 
davo ant kranto upės, kurioje dabar atsispindėjo melsvas 
ankstyvo rudens dangus. Dabar Hansas ir pats negalėjo 
suprasti, kodėl, po teisybei, anksčiau taip džiaugėsi vasa- 
ros atostogomis. Veikiau džiaugėsi tuo, kad atostogos bai- 
gėsi ir jis važiuoja į seminariją, kur prasidės kitoks gyveni- 
mas ir mokslas. Kadangi meškeriodavo abejingai, tai be- 

veik nieko ir nepagaudavo, o kai sykį tėvas pasišaipė, tai 
metė meškeriojimą ir vėl sudėjo savo valus į dėžutę man- 
sardoje. 

Tiktai paskutinėmis dienomis Hansas staiga prisiminė, 
kad praėjo daug savaičių, kai lankėsi pas batsiuvį Flaigą. Ta- 
čiau ir dabar nuėjo pas jį prisiversdamas. Buvo vakaras, ir 
meistras sėdėjo didžiajame kambaryje prie lango, ant kiek- 
vieno kelio pasisodinęs po vaikutį. Nors langas buvo atla- 
potas, oda ir batų tepalu dvoke visas butas. Hansas sumišęs 
įdėjo delną į kietą plačią meistro dešinę ranką. 

— Na, tai kaip tau sekasi? — paklausė šis. —- Ar stropiai 
mokeisi pas pastorių? 

— Taip. Ėjau kasdien ir daug mokiausi. 

— O ko? 

— Daugiausia graikų kalbos, bet ir šiaip visko. 

— O pas mane taip ir nepanorai užsukti? 

— Norėti norėjau, pone Flaigai, tačiau niekaip neištai- 
kiau. Pas pastorių kasdien mokiausi valandą, pas rektorių — 
dvi, o keturiskart per savaitę turėjau vaikščioti pas matema- 
tikos mokytoją. 

— Dabar, per atostogas? Kokia nesąmonė! 

— Nežinau. Taip norėjo mokytojai. O mokytis man juk 
nesunku. 

— Gal ir taip, — pasakė Flaigas ir paėmė berniuką už ran- 
kos. — Gal mokytis tau ir į naudą, bet kokios tavo rankelės? 
Ir veidas toks liesas. Tau dar skauda galvą? 

— Kai kada. 

— Kokia nesąmonė, Hansai, o dar ir nuodėmė. Tavo am- 
žiuje reikia daug gryno oro, judėjimo ir rimto poilsio. Ant- 
raip kuriam galui jums duodamos atostogos? Juk ne tam, 
kad lindėtumėt kambaryje ir toliau mokytumėtės. Tu visas 
vien kaulai ir oda! 

Hansas nusijuokė. 

— Na taip, tu prasimuši. Tačiau kas per daug, nesveika. 
O kaip tau patiko pastoriaus pamokos? Ką jis sakė? 

— Sakė tai įvairių dalykų, tačiau nieko blogo. Jis žino be 
galo daug. 

— Ar kada nors nepagarbiai kalbėjo apie Bibliją? 

— Ne, nė kartelio. 

— Tada gerai. Mat štai ką tau pasakysiu: verčiau dešimt 
kartų sužaloti savo kūną negu pakenkti sielai! Vėliau tu tap- 
si pastorium, tai vertinga ir sunki tarnyba, ir jai reikia kito- 
kių žmonių, nei dauguma jūsų jaunų. Gal tu kaip tik esi tas 
tinkamas ir kada nors būsi sielų gelbėtoju ir mokytoju. Kuo 
nuoširdžiausiai šito linkiu ir pasimelsiu už tave. — Batsiuvys 
atsistojo ir padėjo abi rankas berniukui ant pečių: — Lik svei- 
kas, Hansai, ir neišklysk iš doros kelio! Tegu Viešpats tave 
laimina ir saugo, amen! 

Tas iškilmingumas, dievobaimingumas ir vokiečių aukš- 
taičių tarmė berniuką sutrikdė ir išgąsdino. Pastorius atsi- 
sveikindamas nieko panašaus nepadarė. 

Ruošiantis ir atsisveikinant greitai ir neramiai prabėgo 
keletas dienų. Dėžė su patalyne, drabužiais, baltiniais ir kny- 
gomis jau buvo išsiųsta, tereikėjo susikrauti kelionkrepšį, ir 
vieną vėsų rytą tėvas ir sūnus išvažiavo į Maulbroną. Buvo 
keista ir slogu palikti gimtinę ir iš tėvo namų persikelti į 
nepažįstamą mokslo įstaigą. 


TREČIAS SKYRIUS 


alies šiaurės vakaruose, tarp miškingų kalvų ir ramių eže- 

rėlių, stūkso didelis Maulbrono cistersų vienuolynas. 
Erdvūs, tvirti ir puikiai išsilaikę stovi gražūs ir seni pastatai, 
taip ir viliodami apsigyventi, nes atrodė nuostabiai, iš vi- 
daus ir iš Išorės, o per šimtmečius tarytum tauriai susilieję 
su ramiomis, vaizdingomis ir žaliomis apylinkėmis. Vienuo- 
lyno lankytojai pro puikius vartus aukštoje sienoje patenka 
į plačią ir labai tykią aikštę. Joje čiurlena fontanas, stovi 
seni didingi medžiai, jie auga ir abipus senų akmeninių ir 
tvirtų pastatų, o aikštės gale matyti didžiosios bažnyčios fa- 
sadas su vėlyvosios romanikos stiliaus priebažnyčiu, vadi- 
namu Rojumi, grakštaus žavingo neprilygstamo grožio. Ant 
didžiulio bažnyčios stogo patupdytas smailas juokingas bokš- 
telis, ir neįmanoma suvokti, kaip jis išlaiko varpą. Puikiai 
išlikęs Kryžiaus kelias, ir pats puikus kūrinys turi nuostabią 
brangenybę — Šulinio koplyčią; vienuolių refektorius su stip- 
riais tauriais kryžminiais skliautais, toliau oratorijus, parla- 
torijus, novicijų refektorijus, abato kambariai ir dvi bažny- 
čios didingai dunkso vieni prie kitų. Įspūdingos sienos, er- 
keriai, vartai, sodeliai, malūnas, gyvenamieji namai jaukiai 
ir linksmai apjuosę gramozdiškus senovinius pastatus. Pla- 
čioji aikštė drykso tyli, tuščia ir per miegus tarytum žaidžia 
su savo medžių šešėliais; tik valandą po pietų ją trumpam 
užplūsta tariamas gyvenimas. Tuomet būrys jaunuolių pa- 
sipila iš vienuolyno, pasklinda po erdvų plotą, atsinešda- 
mas šiek tek gyvasties, šūksnių, šnekų ir juoko, taip pat kiek 

pažaidžia kamuoliu, o po valandos greitai ir nepalikdami 
pėdsakų jaunuoliai išnyksta už vienuolyno sienų. Sioje aikš- 
tėje jau ne vienas tikėjosi rasti vietą darbingam gyvenimui 
ir džiaugsmui, čia turėtų subręsti gyva ir palaiminga dvasia, 
o išmintingi ir geri žmonės — atsiduoti smagioms mintims 
ir sukurti gražius linksmus veikalus. Jau nuo senų laikų šia- 
me nuostabiame, nuošaliame, kalvų ir miškų slepiamame 
vienuolyne įkurta protestantų teologų seminarija, kad jau- 
nas imlias sielas suptų grožis ir ramybė. Kartu čia jaunuoliai 
atskirti nuo blaškančio miestų ir šeimų poveikio ir apsau- 
goti nuo žalingo tenykščio gyvenimo reginių. Todėl jau- 
nuoliai gali kiaurus metus rimtai atsidėti hebrajų ir graikų 
kalbos studijoms bei kitiems dalykams kaip savo gyvenimo 
tikslui ir visa ištroškusia peno jauna siela pasinerti į kilnų 
idealų mokslą ir juo mėgautis. Visam tam dar labai svarbu 
ir gyvenimas internate, saviauklos būtinybė ir bendrabūvis. 
Steigėjai, iš kurių lėšų seminaristai gyvena ir studijuoja, pa- 
sirūpino, kad jų auklėtiniai taprų vaikais ypatingos sielos, 
pagal kurią paskui būtų galima juos bet kada atpažinti — 
subtilus ir garantuotas žymėjimo būdas. Todėl, be keleto 
laukinukų, kurių kada ne kada čia vis pasitaiko, visą gyveni- 
mą atpažinsi kiekvieną švabą seminaristą. 

Tas, kas įstodamas į vienuolyno seminariją, dar turėjo 
motiną, kol gyvas prisimena tas dienas su dėkingumu ir šyp- 
sulingu grauduliu. Hansas Gybenratas toks nebuvo, ir pra- 
eitis jo negraudino, tačiau jis galėjo stebėti daugybę sveti- 
mų motinų ir patirti savotišką įspūdį. 

Dideliuose, sieninių spintų rėminamuose koridoriuose, 
vadinamuosiuose dormentuose, buvo pristatyta dėžių ir 
krepšių, ir tėvų atlydėti berniukai kraustė ir tvarkė savo man- 
tą. Kiekvienam buvo nurodyta numeruota spinta, o darbo 
kambariuose - numeruota knygų lentyna. Sūnūs ir tėvai, 
atsiklaupę ant grindų, dėliojo daiktus, o vyresnis seminaris- 

tas kaip koks kunigaikštis vaikštinėjo tarp jų, kada ne kada 
pagelbėdamas patarimu. Buvo išskleidžiami drabužiai, lanks- 
tomi marškiniai, į stirtas kraunamos knygos, rikiuojami au- 
liniai ir batai. Visi atsivežė tokius pat daiktus, nes buvo nu- 
rodyta, kiek mažiausiai reikia baltinių ir kokių tualeto reik- 
menų. Buvo matyti skardiniai dubenys su išrėžtais vardais, 
kuriuos išdėliojo prausykloje, o kempines, muilines, šukas 
ir dantų šepetukus — šalia. Kiekvienas dar atsivežė po lem- 
pą, žibalo bakelį ir stalo įrankius. 

Visi berniukai darbavosi uoliai ir susijaudinę. Tėvai šyp- 
sojosi, bandė paralkinti, aiškiai nuobodžiavo ir taikėsi pa- 
sprukti. O viso šito šurmulio siela buvo motinos. Jos ėmė 
darbužį po drabužio ir baltinius į rankas, lygino raukšles, 
tvarkė raištelius ir, kuo rūpestingiausiai apžiūrėjusios, kiek 
įmanoma tvarkingiau ir praktiškiau dėjo į spintas. Ir visa tai 
lydėjo įspėjimai, patarimai ir meilybės. 

— Turi itin saugoti naujuosius marškinius, jie kainavo 
pusketvirtos markės. 

— Skalbinius parsiųsi kas mėnesį geležinkeliu — jeigu pri- 
reiks skubiau, tada paštu. Juodoji skrybėlė tiktai seskmadie- 
niams. | 

Stora maloni moteriškė, atsisėdusi ant aukštos dėžės, mo- 
kė sūnų dailiai prisisiūti sagą. 

— Jeigu pasiilgsi namų, — buvo girdėti kitur, — rašyk man. 
Juk Kalėdos nebe už kalnų. 

Graži, palyginti dar jauna moteris apmetė žvilgsniu pil- 
ną sūnelio spintą ir meilingai perbraukė ranka baltinių krū- 
velę, švarkelius ir kelnes. Paskui ėmė glostyti savo vaikį, pla- 
čiapetį išpūstažandį. T'as susigėdo, juokdamasis ją atstūmė 
ir, kad neatrodytų lepšis, dar susikišo abi rankas į kelnių 
kišenes. Regis, motinai buvo sunkiau atsisveikinti negu jam. 

O kiti berniukai — atvirkščiai. Nieko neveikdami ir bejė- 

giai jie žvelgė į savo triūsiančias motinas, lyg trokšdami kartu 

grįžti namo. Tačiau visų atsisveikinimo baimė ir užplūdęs 
švelnumas bei prieraišumas įnirtingai grūmėsi su nedrąsa, kad 
yra tiek žiūrovų, ir atkakliu pirmuoju vyriškumo išdidumu. 
Ne vienas, būdamas arti ašarų, bandė nutaisyti nerūpestingą 
veidą, tarytum niekas jo neliestų. O motinos tiktai šypsojosi. 

Kone visi iš dėžių, be būtiniausių daiktų, išsiimdavo ir 
vieną kitą prabangos dalykėlį, maišelį obuolių, rūkytos deš- 
ros, pintinėlę kepinių ir panašiai. Daugelis atsivežė pačiū- 
žas. Didelį susidomėjimą sukėlė žvitrus mažylis, turįs visą 
kumpį, kurio nė nemanė slėpti. 

Buvo lengva atskirti, kurie berniukai atvyko tiesiai iš na- 
mų, o kurie jau buvo gyvenę kitose mokslo įstaigose ar pen- 
sionuose. Tačiau ir šie buvo susijaudinę ir įsitempę. 

Ponas Gybenratas padėjo sūnui išsikrauti daiktus, paro- 
dydamas proto ir praktiškumo. Jis susitvarkė anksčiau nei 
dauguma kitų ir valandėlę su Hansu nuobodžiaudamas ir 
nieko nenusitverdamas paslampinėjo po koridorių. Kadan- 
gi aplinkui regėjo įsakinėjančius ir mokančius tėvus, guo- 
džiančias ir patarinėjančias motinas bei sutrikusius klausan- 
čius sūnus, nusprendė, jog derėtų ir savąjį Hansą išlydėti 
gyvenimo kelian keletu auksinių žodžių. Iškamuotas ilgo 
mintijimo jis prisigretino prie tylinčio berniuko ir staiga 
lyg iš gausybės rago papylė nedidelį rinkinį tų šventų posa- 
kių, kurių Hansas klausėsi nustebęs ir tylėdamas, kol pama- 
tė šalimais stovintį ir linksmai šypsantį iš tėvo kalbos pasto- 
rių; tuomet Hansas susigėdo ir pasivedė kalbėtoją tolėliau. 

— Juk tiesa, tu padarysi savo šeimai garbę? Ir klausysi mo- 
kytojų? 

— Taip, žinoma, — pasakė Hansas. 

Tėvas nutilo ir su palengvėjimu atsikvėpė. Jis nuobodžia- 
vo. Ir Hansas jautėsi visiškai vienišas, netrukus su droviu smal- 
sumu jis ėmė pro langą žiūrėti čia į Kryžiaus kelią, kurio se- 
novinis atsiskyrėliškas iškilmingumas ir rimtis keistai prieši- 

nosi su viršuje erzeliuojančiu jaunu gyvenimu, čia bailiai ste- 
bėti užsiėmusius draugus, iš kurių dar nė vieno nepažinojo. 

Anas draugas iš Štutgarto egzamino, nepaisant jo įmantrios 
Gepingeno lotynų kalbos, rodos, neišlaikė egzamino, bent 
jau Hansas jo niekur nematė. Daug negalvodamas Hansas 
žvalgėsi į būsimuosius bendramokslius. Kad ir kokia panaši 
pobūdžiu ir kiekiu buvo berniukų manta, lengvai galėjai at- 
skirti miestiečius nuo kaimiečių ir turtinguosius nuo vargšų. 

Žinoma, turtuolių sūnūs retai kada mokydavosi seminarijo- 
je, dėl to iš dalies galima spręsti apie tėvų pasipūtimą ar pla- 
tesnę pasaulėžiūrą, iš dalies apie vaikų gabumus; tačiau kai 
kada koks nors profesorius ir aukštesnysis valdininkas, prisi- 
mindami savo vienuolyne praleistus metus, atsiunčia sūnų į 
Maulbroną. Todėl buvo matyti keturiasdešimties juodų švarkų 
audinio ir kirpimo įvairovė, o dar labiau skyrėsi berniukų elg- 
sena, šnekta ir manieros. Buvo liesų nerangių švarcvaldiečių, 
apkūnesnių Alpių kalnų sūnų, geltonplaukių ir plačiaveidžių, 
judrių žemumų gyventojų, laisvesnio elgesio ir linksmesnių, 
aristokratiškesnių štutgartiečių su smailiais batais, kalbančių 
sugadinta, na, tauresne tarme. Mažne penktadalis berniukų 
buvo su akiniais. Vienas liesas ir kone elegantiškas mamytės 
sūnelis iš Štutgarto, pasidabinęs dailiu fetriniu skrybėliuku 
standžiais kraštais, elgėsi dailiai ir nė nenumanė, kad tokia 
neįprasta puošmena jau pirmąją dieną įkvėps įžūliausiems iš 
berniukų norą vėliau iš jo šaipytis ir net skriausti. Akylesnis 
stebėtojas galėjo puikiai pamatyti, kad šis nedrąsus būrelis 
anaiptol ne prastas šalies jaunuomenės rinkinys. Šalia viduri- 
nybių, nuo kurių jau iš tolo atsidavė niurnbergišku auklėji- 
mu, netrūko nei trapių, nei atkaklių ir stiprių vaikių, kurių 
galvose tikriausiai dar tebesnūduriavo kilnesnis gyvenimas. 
Gal tarp jų buvo viena kita iš tų gudrių kierakakčių švabiškų 
makaulių, kurioms ilgainiui pasiseka išsiveržti į platųjį pasau- 
lį ir kurių kiek pernelyg santūrios ir aikštingos mintys tampa 

naujų galingų sistemų pagrindu. Mat Švabija ne tik sau ir 
pasauliui teikia puikiai išsimokslinusius teologus, bet ir gali 
didžiuotis įgimtais filosofinio mąstymo sugebėjimais, dėl ku- 
rių iš jos kilo ne vienas garsus pranašas ar net apsišaukėlis 
mokytojas. Taigi šis derlingas kraštas, kurio garsingos politi- 
nės tradicijos likusios toli praeityje, vis dar neabejotinai vei- 
kia pasaulį bent jau religijos ir filosofijos srityse. Be to, nuo 
senovės žmonės čia dar moka džiaugtis gražia forma ir lyrine 
poezija, todėl kada ne kada gimsta eiliakalių ir poetų, anaip- 
tol ne prastų. 

Iš pažiūros Maulbrono seminarijos tvarka ir papročiai 
neturėjo nieko švabiška, veikiau šalia iš vienuolyno laikų 
likusių lotyniškų pavadinimų neseniai buvo priklijuota vie- 
na kita klasikinė etiketė. Kambariai, paskirstyti auklėtiniams, 
vadinosi taip: „Forumas“, „Heladė“, „Atėnai“, „Sparta“, „Ak- 
ropolis“, o paskutinis ir pats mažiausias — „Germanija“, ta- 
rytum nurodant, kad yra priežasčių, jeigu įmanoma, iš ger- 
maniškosios dabarties sukurti romėnišką ir graikišką viziją. 
Tačiau ir tai tebuvo išorinis vaizdas, o iš tiesų kur kas labiau 
būtų tikę hebrajiški pavadinimai. Ir per smagų atsitiktinu- 
mą „Atėnų“ kambarys gavo ne atlapaširdiškiausius ir iškal- 
bingiausius įnamius, o kaip tik keletą sąžiningų nuobodų, 
tuo tarpu „Spartoje“ apsigyveno ne kariai ir asketai, o sauje- 
lė linksmų ir tuknių auklėtinių. Hansas Gybenratas ir dar 
devyni berniukai buvo paskirtas į „Heladės“ kambarį. 

Hansas keistai jautėsi, kai vakare pirmąkart su kitais devy- 
niais berniukais įėjo į vėsų pliką miegamąjį ir atsigulė į savo 
siaurą mokinišką lovelę. Prie lubų kabojo didelė žibalinė lem- 
pa, kutios raudonoje šviesoje berniukai nusirengė ir kurią ket- 
virtis po dešimtos užgesino famulas. Visi gulėjo greta vienas 
kito, kas dvi lovelės stovėjo kėdutė su drabužiais, prie kolo- 
nos karojo virvė, kad rytą būtų galima paskambinti varpu. 
Du, trys berniukai jau buvo susipažinę, kiek pasišnibždėjo, 

bet greitai nutilo; kiti dar buvo nepažįstami, ir kiekvienas tru- 
putį liūdnas, tyliai lyg pelė gulėjo savo lovelėje. Buvo girdėti, 
kaip giliai alsuoja miegantieji ar kuris nors pro miegus suju- 
dindavo petį taip, kad sušnarėdavo drobinis apklotas; tie, kas 
dar nemiegojo, gulėjo labai tyliai. Hansas ilgai negalėjo už- 
migti. Klausėsi, kaip alsuoja kaimynai, o netrukus išgirdo keis- 
tai baimingą šniurkščiojimą nuo tolimesnės lovelės; ten ver- 
kė berniukas, apsiklojęs galvą, ir tas tylus, lyg iš toli sklindąs 
kūkčiojimas, kad ir kaip keista, sujaudino Hansą. Jis pats ne- 
siilgėjo namų, tačiau jam buvo gaila ramiojo kambarėlio, ku- 
rį turėjo namuose; ir dar prisidėjo neaiški nežinomos nauju- 
mos ir tokios daugybės moksladraugių baimė. Jau prieš vi- 
durnaktį miegamajame visi pūtė į akį. Jaunieji miegaliai gulėjo 
vieni šalia kitų, prispaudę skruostus prie dryžuotų pagalvių, 
liūdni ir ryžtingi, judrūs ir lėti, panirę į vienodą saldų ir didį 
poilsį bei užsimiršimą. 

Virš senų smailių stogų, bokštų, erkerių, fialų, sienų kuo- 
rų ir gotikinių galerijų pakilo blanki delčia; jos šviesa gulė 
ant karnizų ir slenksčių, sruvo pro gotikinius langus ir ro- 
maninius vartus, kaip blyškus auksas virpuliuodama dide- 
liam tauriam Kryžiaus kelio fontano baseine. 

Kelios gelsvokos juostos ir dėmės krito ir pro tris „Hela- 
dės“ miegamojo langus, taip pat kaimyniškai įsikurdamos 
šalia miegančių berniukų sapnų, kaip ir kitados šalia vie- 
nuolių kartų sapnų. 

Kitą dieną oratorijuje įvyko iškilmingas priėmimo aktas. 
Mokytojai stovėjo apsirengę išeiginiais drabužiais, eforas pa- 
sakė kalbą, nuleidę galvas, susimąstę mokiniai sėdėjo ant kė- 
džių, kada ne kada gręžiodamiesi į toliau užpakalyje sėdin- 
čius tevus. Motinos šypsodamos ir užsigalvojusios žvelgė į 
sūnus, tėvai sėdėjo labai tiesūs, rimti ir ryžtingi, atidžiai klau- 
sydamiesi kalbos. Pasididžiavimas, garbėtroška ir gražios vil- 
tys pūtė jiems krūtinę, ir nė vienam net nekilo minties, kad 

šiandien parduoda savo sūnų, tikėdamiesi pelno. Pagaliau mo- 
kiniai vienas po kito buvo šaukiami pavardėmis, eforas pa- 
spausdavo jiems ranką, sutvirtindamas jų pasižadėjimą, ir da- 
bar, jeigu nenusižengs, iki pat gyvenimo pabaigos jie bus iš- 
laikomi ir globojami valstybės. O kad tą gaus galbūt ne visai 
veltui, nė vienas berniukas negalvojo, kaip ir jų tėvai. 

Kur kas rimtesnė ir graudesnė berniukams pasirodė aki- 
mirka, kai turėjo atsisveikinti su tėvu ir motina. Čia pėsti, 
čia pašto karieta, čia paskubom susigautais vežimais jie iš- 
nyko pasiliekantiems sūnums iš akių, dar ilgai plevėsavo no- 
sinaitės šiltam rugsėjo ore, galop išvažiuojančius apglėbė miš- 
kas, o sūnūs, pritilę ir susimąstę, sugrįžo į vienuolyną. 

— Taip, dabar ponai tėvai jau išvažiavo, — pareiškė vyres- 
nysis auklėtinis. 

Ir tada vieno pradėta dairytis į kitą ir pažindintis, iš pra- 
džių su kambario draugais. Prisipilta į rašalines rašalo, į lem- 
pas — žibalo, tvarkoma knygos ir sąsiuviniai ir bandoma ap- 
siprasti naujoje vietoje. Tvarkantis vis smalsiai susižvilgčio- 
jama, mezgamas pokalbis, klausinėjama apie gimtinę ir 
mokyklą, prisimenama kartu praprakaituotas egzaminas. Kai 
kuriuos pultus jau apspito besišnekučiuojančiųjų būreliai, 
kai kur netgi nuskardėdavo smagus berniukiškas kvatoji- 
masis, ir vakare kambario draugai pažinojo vienas kitą kur 
kas artimiau negu laivo keleiviai baigiantis plaukiojimui. 

Tarp devynių berniukų, su kuriais Hansas gyveno „He- 
ladės“ kambaryje, buvo keturios išskirtinės asmenybės, ki- 
ti - daugiau ar mažiau neblogos vidutinybės. Pirmiausia Otas 
Hartneris, profesoriaus iš Stutgarto sūnus, gabus, ramus, 
pasitikįs savim ir nepriekaištingos elgsenos. Jis buvo stam- 
bus, puikiai nuaugęs, gerai apsirengęs ir visus kambaryje ža- 
vėjo šauniu ir drąsiu elgesiu. 

Paskui Karlas Hamelis, Alpių kalnų kaimelio mokytojo 


sūnus. Reikėjo ilgesnio laiko, kad geriau jį pažintum, nes bu- 

vo sklidinas prieštaringumų ir retokai atsikratydavo tariamo 
lėtumo. O jau tuomet būdavo ūmus, linksmas ir žiaurus, ir 
negalėjai Žinoti, ar jis tik tylus stebėtojas, ar klastūnas. 

Įsidėmėtina, nors kiek paprastesnė asmenybė buvo ir Her- 
manas Heilneris, kilimo iš geros Švarcvaldo šeimos. Jau pir- 
mąją dieną visi žinojo, kad jis poetas ir kūrėjas, sklido kal- 
bos, jog per „žemės egzaminą“ Hermanas pateikęs hegza- 
metru sueiliuotą rašinį. Jis buvo šnekus ir smagus, turėjo 
dailų smuiką ir regėjos visas esąs kaip ant delno, sklidinas 
daugiausia jaunatviško nebrandaus sentimentalumo 
sumišusio su lengvabūdiškumu. Tačiau viduje jis turėjo ir 
nelabai matomos gelmės. Kūnu ir siela buvo pranokęs ben- 
draamžius ir jau bandė ieškoti savo kelio. 

Tačiau keisčiausias „Heladės“ įnamis buvo Emilis Liuci- 
jus, uždaro būdo, šviesus geltonplaukis, tvirtas, uolus ir su- 
džiūvęs tarytum senas valstietis. Nors buvo neišsivystęs tiek 
kūnu, tiek veido bruožais, neatrodė esąs vaikas, o tikrai su- 
augęs ir visiškai subrendęs. Jau pačią pirmąją dieną, kai kiti 
nuobodžiavo, šnekučiavosi ir mėgino apsiprasti, jis ramiai 
ir tyliai sėdėjo su gramatika, nykščiais užsikišęs ausis ir mo- 
kėsi, lyg jam būtų reikėję atsigriebti už prarastus metus. 

Tiktai labai pamažėle galėjai perprasti šį tylų keistuolį, ir 
tada paaiškėdavo, kad jis toks gudrus šykštuolis ir egoistas, 
jog kaip tik šių ydų tobulumu pelnydavo savotišką pagarbą 
ar bent jau pakantumą. Jis buvo sukūręs perdėto taupymo 
if pelnymosi sistemą, kurios viena kita gudrybė paaiškėda- 
vo per ilgą laiką ir priblokšdavo. Anksti rytą, atsikėlus, vis- 
kas prasidėdavo nuo to, kad Liucijus eidavo praustis pirmas 
arba paskutinis, taikydamas pasinaudoti svetimu rank- 
šluosčiu arba net ir muilu ir taip pasaugoti savuosius. Taigi 
šitaip jis sugebėdavo nekeisti savo rankšluosčio dvi savaites. 
ar net ilgiau. Tačiau rankšluosčius reikėjo keisti kas aštuo- 
nios dienos, ir kiekvieną pirmadienio priešpietę vyresnysis 

seminaristas tai tikrindavo. Taigi ir Liucijus kiekvieną pir- 
madienio rytą ant savo numeruotos vinies pakabindavo švarų 
rankšluostį, tačiau per pietų pertrauką jį vėl paimdavo, dai- 
liai sulankstydavo, pasidėdavo į spintelę ir pakabindavo iš- 
saugotąjį seną. Jo muilas buvo kietas ir beveik netirpo, to- 
dėl jo užtekdavo ištisiems mėnesiams. Bet Emilis Liucijus 
anaiptol nebuvo apsileidėlis, visąlaik atrodė tvarkingas, rū- 
pestingai perskirdavo sklastymu plonus geltonus plaukus ir 
puikiai tausojo skalbinius ir drabužius. 

Iš prausyklos berniukai ėjo pusryčiauti. Gaudavo puodelį 
kavos, gabalėlį cukraus ir kvietinę bandelę. Daugumai ber- 
niukų pusryčiai neatrodė gausūs, nes jauni žmonės po aštuo- 
nių valandų miego paprastai miršta iš bado.O Liucijus buvo 
patenkintas, kasdien nusitraukdavo nuo burnos gabaliuką cuk- 
raus ir nuolat rasdavo pageidaujančių mokėti ptenigą už du 
gabalėlius ar išmainyti sąsiuvinį į dvidešimt penkis. Savaime 
suprantama, kad vakarais, taupydamas brangų žibalą, jis mėg- 
davo pasimokyti prie kitų lempų šviesos. O juk jis nebuvo 
vargšų vaikas, kilęs iš pasiturinčios šeimos, ir apskritai retai 
kada skurdžių vaikai moka taip tvarkytis ir taupyti, veikiau 
sunaudoja viską, ką turi, ir nieko nepasideda juodai dienai. 

Tačiau Emilis Liucijus savo sistemą taikė ne tik išsaugoti 
daiktams ir apčiuopiamoms gėrybėms, o kaip įmanydamas 
net ir proto karalystėje ieškojo naudos. Jis buvo toks gud- 
rus, jog niekuomet nepamiršdavo, kad bet kokių dvasinių 
turtų vertė yra sąlyginė, todėl uoliai kibdavo mokytis tik 
dalykų, kurie vėliau, per egzaminus, duos vaisių, o visur ki- 
tur kukliai pasitenkindavo vidutiniškais pažymiais. Savo ži- 
nias ir pasiekimus jis matuodavo tik pagal bendramokslių 
laimėjimus, ir jam būtų kur kas labiau patikę turint tik pusę 
žinių būti pirmūnu nei dvigubai žinant — antruoju moki- 
niu. Todėl vakarais, kai draugai leisdavo laiką žaisdami ar 
skaitydami, jis rimtai mokydavosi. Triukšmas jam apskritai 

netrukdydavo, kai kada jis netgi permesdavo draugus nepa- 
vyduliaujančiu linksmu žvilgsniu. Mat jeigu visi kiti irgi būtų 
dirbę, jo pastangos jam nebūtų davusios jokio pelno. 
Niekas nepyko ant uoliojo išsišokėlio dėl visų jo gudry- 
bių ir apgaulių. Tačiau kaip ir visi tie, kurie žūtbūt trokšta 
pasipelnyti, netrukus ir jis žengė žingsnį į beprotybę. Ka- 
dangi seminarijoje mokslas nekainavo, jam toptelėjo min- 
tis pasimokyti smuiku. Ne del to, kad būtų mokęsis muzi- 
kos pagrindų, turėjęs klausą, talentą ar bent kiek džiaugęsis 
muzika! Tačiau jam šovė į galvą, kad galop ir smuikuoti 
galima išmokti kaip lotynų kalbos arba matematikos. Emi- 
lis buvo girdėjęs šnekant, kad vėliau muzika praversianti ir 
padarysianti muzikantą mylimu ir maloniu žmogum, na, ir 
tai nieko nekainavo, nes seminarijoje netgi buvo smuikų. 
Muzikos mokytojui Hasui pasišiaušė plaukai, kai pas jį 
atėjęs Liucijus pasiprašė pamokomas griežti smuiku, nes pa- 
žino jį iš giedojimo pamokų, per kurias Liucijaus sugebėji- 
mai visus bendramokslius didžiai linksmino, o jį, mokytoją, 
varė į neviltį. Jis pamėgino perkalbėti berniuką; tačiau čia ne 
su tokiu susidūrė. Liucijus meiliai ir kukliai šypsojo, priminė, 
jog; turi tokią teisę, ir pareiškė, kad nenumaldomai trokšta 
mokytis griežti smuiku. Taigi jam buvo įteiktas pats pras- 
čiausias smuikas, paskirtos per savaitę dvi pamokos, ir Liucijus 
emė kasdien po pusvalandį džyrinti. Tačiau jau po pirmojo 
pusvalandžio jo kambario draugai pareiškė, kad tai buvęs pir- 
mas ir paskutinis kartas, kai jis grojęs, ir uždraudė siaubingą 
zirinimą. Tada Liucijus su savo smuiku ėmė klaidžioti po 
vienuolyną, ieškodamas pratimams ramių kampelių, iš kurių 
paskui pradėdavo sklisti keistas brūžinimas, žvygavimas ir inkš- 
timas, bauginą esančius kaimynystėje. Lyg, pasak poeto Heil- 
nerio, kankinamas senas smuikas per visas kirvarpų išgrauž- 
tas skyles graudžiai būtų klykęs pasigailėjimo. Kadangi Liucijus 


nedarė jokios pažangos, nusikamavęs mokytojas pradėjo elg- 

tis nervingai ir šiurkščiai, berniukas — mokytis vis įnirtingiau, o 
iki šiol patenkintą savimi pirklišką jo veidelį išvagojo rūpesčių 
raukšlės. Tai buvo tikra tragedija, nes kai galop mokytojas pa- 
vadino jį visiškai negabiu ir atsisakė mokyti, sutrikęs darbštuo- 
lis perėjo prie pianino ir bergždžiai prasikankino su juo daug 
mėnesių, kol palūžo ir romiai nusileido. Tačiau vėliau, kai bū- 
davo kalbama apie muziką, jis duodavo suprasti, jog kadaise 
irgi mokęsis groti tiek pianinu, tiek smuiku ir tik dėl tam tikrų 
aplinkybių pamažėle nutolęs nuo šių dailiųjų menų. 

Tad „Heladės“ kambario įnamiai dažnokai galėdavo pa- 
sišaipyti iš savo juokingų draugų, nes ir poetas Heilneris 
iškrėsdavo ne vieną pokštą. Karlas Hamelis dėjosi esąs iro- 
niškas ir sąmojingas stebėtojas. Jis buvo vieneriais metais 
vyresnis už draugus, tai teikė jam šiokį tokį pranašumą, ta- 
čiau anaiptol nepelnė pagarbos; jis buvo aikštingas ir kone 
kas savaitė įsigeisdavo išbandyti savo fizinę jėgą pešdamasis, 
o mušdavosi jis pašėliškai ir žiauriai. 

Hansas Gybenratas su nuostaba žiūrėjo į jį ir tyliai žengė 
savuoju keliu kaip geras, bet ramus draugas. Jis buvo darbš- 
tus, beveik kaip Liucijus, ir mėgavosi kambario draugų pa- 
garba, tiktai Heilneris, siekiąs genialaus lengvabūdiškumo, 
kada ne kada pašaipiai vadindavo jį kaliku. Apskritai visi tie 
daugelis berniukų, būdami tokio amžiaus, kai greitai vysto- 
masi, puikiai sutarė, nors vakarais koridoriuose neretai kil- 
davo peštynių. Mat nors ir kaip uoliai jie stengėsi jaustis 
suaugę bei rimtu mokymusi, geru elgesiu pateisinti neįprastą 
mokytojų kreipinį „jūs“ ir į ką tik paliktą mokyklą žvelgė iš 
aukšto ir užjausdami kaip pirmo kurso studentai į gimna- 
zistus, kartkartėmis pro tą dirbtinį orumą prasiverždavo nuo- 
širdus vaikėziškumas, pareikalaudamas savo teisių. Tada ko- 
ridorių sudrebindavo trypimas ir riebūs vaikiški keiksmai. 

Tokios įstaigos vadovui ar mokytojui turbūt naudinga ir 
įdomu stebėti, kaip po pirmųjų bendrabūvio savaičių ber- 

niukų būrys ima panėšėti į nusistojantį cheminį mišinį, ku- 
riame judą debesys ir gumulai kamuoliuojasi, vėl atsiskiria 
ir keičia pavidalą, kol galų gale lieka tam tikras kiekis tvirtų 
darinių. Po pirmojo drovumo, kai visi pakankamai susipa- 
žino, imta nerimauti ir maišytis, telkėsi būreliai, atsiskleidė 
draugai ir priešai. Retai kada suartėdavo kraštiečiai ir buvę 
moksladraugiai, dauguma pasirinkdavo naujus pažįstamus, 
vedami nevalingo įvairovės ir išbaigtumo poreikio, miestie- 
čiai — valstiečių sūnus, kalniečiai - žemumų gyventojus. Ber- 
niukai atsargiai tyrinėjo vienas kirą, šalia lygybės suvokimo 
atsirado atsiskyrimo poreikis, ir kai kuriems berniukams pir- 
mąkart iš vaikiško snaudulio pabudo besiformuojančios as- 
menybės daigeliai. Kildavo nenupasakojamų palankumo ir 
pavydo scenelių, tai pereidavo į draugiškus ryšius ar į atvirą 
atkaklų priešiškumą, galop, žiūrint, kaip klostydavosi įvy- 
kiai, viskas baigdavosi švelnia draugyste ir pasivaikščiojimais 
ar nuožmiomis ristynėmis bei kumščiavimaisis. 

Hansas iš pažiūros niekaip neprisidėjo prie sambrūzdžio. 
Karlas Hamelis aiškiai ir audringai pasiūlė jam draugauti, o 
jis išgąstinga; atsitraukė. Netrukus Hamelis susibičiuliavo 
su „Spartos“ įnamiu; Hansas liko vienas. Troškimas parodė 
jam horizonte žavingomis spalvomis tviskančią palaimingą 
draugystės šalį ir tyliai ginė ten link, tačiau drovumas laikė. 
Per be jokios motinos meilės praleistus vaikystės metus Han- 
sas buvo netekęs sugebėjimo prisiglausti, o bet kokiu atviru 
entuziazmu baisėjosi. O kur dar berniukiškas išdidumas ir 
pagaliau neįtikėtina savimeilė. Jis buvo ne toks kaip Liucijus, 
mokslas jam iš tiesų rūpėjo, tačiau, kaip ir anas, Hansas vengė 
visko, kas jam galėjo trukdyti darbui. Tad jis liko uoliai kiū- 
toti prie pulto, kentėdamas pavydą ir ilgesį, kai matydavo, 
kaip kiti džiaugiasi draugyste. Karlas Hamelis jam netiko, 
jeigu prie jo būtų prisigretinęs ir pabandęs susidraugauti 
kuris nors kitas, Hansas būtų mielai sutikęs. Kaip baikšti 

mergaitė jis sėdėjo ir laukė, gal kas nors pas jį ateis, stipres- 
nis ir narsesnis, išsives ir privers patirti laimę. Kadangi, be 
visų šių reikalų, daug rūpesčių kėlė mokslas — kaip tik heb- 
rajų kalba, — pirmosios savaitės berniukams lėkte pralėkė. 
Daugybės Maulbroną supančių ežerėlių ir tvenkinių van- 
denyje atsispindėjo blyškus rudeninis dangus, vystantys uo- 
siai, beržai, ąžuolai ir ilgos sutemos; gražios girios, aima- 
nuodamos ir džiūgaudamos, prieš žiemą šėlo paskutiniame 
šokyje, ir keliskart viską jau buvo apklojęs lengvas šerkšnas. 

Lyriškasis Hermanas Heilneris veltui bandė susirasti to- 
kio pat genialumo draugą, taigi kasdien vienas klaidžiodavo 
po miškus, o labiausiai pamėgo miško ežerėlį, liūdną, rudą, 
apaugusį nendrių sąžalynais tvenkinį, virš kurio sviro senų 
medžių viršūnės vystančiais lapais. Šis graudaus grožio skli- 
dinas miško kampelis neapsakomai viliojo svajotoją. Čia jis 
galėjo ramiame vandenyje brėždamas vytele apskritimus la- 
kioti padebesiais, skaityti Lenau „Meldų dainas“ ir atsigulęs 
nendryne ant kranto mąstyti rudeninėmis temomis apie mir- 
tį ir pražūtį, o krintantys lapai ir plikų medžių viršūnių oši- 
mas pritarė jam niauriais akordais. Tada jis dažnai išsiimda- 
vo iš kišenės juodą sąsiuvinėlį ir pieštuku parašydavo kokį 
posmą ar du. 

Taip jis sėdėjo ir tą apyšviesę pietų valandą spalio gale, 
kai Hansas Gybenratas, vaikštinėdamas vienas, tenai užkly- 
do. Jis išvydo jaunąjį poetą sėdintį ant nedidelio lentinio 
liepto su sąsiuvinėliu ant kelių, mąsliai kramtantį į burną 
įsikištą smailų pieštuką. Šalimais gulėjo atversta knyga. Han- 
sas lėtai prisiartino. 

— Sveikas, Heilneri! Ką čia veiki? 

— Skaitau Homerą. O tu ką darai, Gybenratuk? 

— Netikiu. Žinau, ką veiki. 

— Šit kaip? 


— Aišku. Rašei eiles. 

— Taip manai? 

— Žinoma. 

— Sėskis čionai! 

Gybenratas klestelėjo šalia Heilnerio ant lentos, nukorė 
kojas virš vandens ir ėmė žiūrėti, kaip kur ne kur vienas, 
paskui ir kitas rudas lapas sukdamasis nuskrieja žemyn per 
tylų vėsų orą ir negirdimai nusileidžia ant rudoko vandens 
paviršiaus. 

— Čia liūdna, — tarė Hansas. 

— Taip taip. 

Abu berniukai kaip ilgi išsitiesė aukštielninki, taigi ru- 
deniškos aplinkos galėjo matyti tik kelias nusvirusias me- 
džių viršūnes, jas pakeitė melsvas dangus su ramiai plūkau- 
jančiomis debesų salomis. 

— Kokie nuostabūs debesys! - grožėdamasis pasakė Hansas. 

— Taip, Gybenratuk, — atsiduso Heilneris, - kad būtų 
galima virsti tokiu debesiu! 

— O tuomet kas? 

— Tuomet plauktume tenai virš miškų, kaimų, apylin- 
kių ir šalių kaip gražūs laivai. Ar esi kada nors matęs laivą? 

— Ne, Heilneri. O tu? 

— O taip. Bet, Dievulėliau, tu nieko nenutuoki apie to- 
kius dalykus. Juk gali tiktai mokytis, stengtis ir kalti! 

— Tai manai, kad aš esu kvailys? 

— Aš taip nesakiau. 

— Anaiptol nesu toks kvailas, kaip manai, Tačiau papa- 
sakok man dar apie laivus. 

Heilneris apsivertė ir vos vos neįkrito į vandenį. Dabar 
gulėjo kniūbsčias, pasirėmęs ant alkūnių ir rankomis susiė- 
męs smakrą. 

— Tokių laivų mačiau plaukiant Reinu, — prabilo jis, — 
per atostogas. Kartą sekmadienį, laive grojo muzika, naktį, 
degė spalvoti žibintai. Šviesos atsimušė vandenyje, ir gro- 

jant muzikai mes plaukėme pasroviui. Visi gėrė reinvynį, 
mergaitės buvo apsirengusios baltomis suknelėmis. 

Hansas klausėsi, nieko nesakydamas, tačiau jis užsimer- 
kė ir tarytum regėjo vasaros naktį plaukiantį laivą, su muzi- 
ka, raudonais žibintais ir baltai apsirengusiomis mergaitė- 
mis. O Heilneris pasakojo toliau: 

— Taip, viskas buvo kitaip negu dabar. Kas čia ką su- 
pranta apie tokius dalykus? Vieni nuobodos, vieni veidmai- 
niai! Duodasi, plūkiasi ir nežino nieko geriau, kaip hebrajų 
abėcėlė. Ir tu ne kitoks. 

Hansas tylėjo. Šitas Heilneris keistuolis. Svajotojas, po- 
etas. Jis dažnai stebino Hansą. Visi žinojo, kad Hansas mo- 
kosi tikrai mažai, ir vis dėlto jis daug mokė, sugebėjo pui- 
kiai atsakinėti, tačiau išprusimą niekino. 

— Štai mes skaitom Homerą, — varė jis toliau, - lyg „Odi- 
sėja“ būtų virimo knyga. Dvi eilutes per pamoką, o paskui 
žodis po žodžio viską perkremtam ir išnagrinėjam, kol ap- 
šleikšta širdį. O pamokos gale kaskart pareiškiama: „Matot, 
kaip subtiliai sueiliavo poetas, jūs turėjot progos mesti žvilgs- 
nį į poetinės kūrybos paslaptį!" Lyg padažas, kad nepaspring- 
tum dalelytėmis ir aoristais. Šitaip man atimamas visas Ho- 
meras. Ir apskritai - kas mums darbo tas senas graikiškas 
kūrinys? Jeigu bent vienas iš mūsų truputį pamėgintų gy- 
venti kaip graikas, kaipmat būtų išgrūstas lauk. O juk mūsų 
kambarys pavadintas „Heladės“! Grynos patyčios! Kodėl ne 
„Popierių krepšys“ ar „Vergų narvas“, ar „Cilindras“. Visas 
tas klasikinis šlamštas — apgaulė. 

Jis nusispjovė. 

— Ei, tu pirma rašei eiles? — paklausė Hansas. 

— Taip. 

— Apie ką? 

— Apie šią vietą, ežerą ir rudenį. 

— Parodyk man! 

— Ne, dar nebaigiau. 

— O kai baigsi, parodysi? 

— Taip, galbūt. 

Abu berniukai atsistojo ir lėtai nuėjo atgal į vienuolyną. 

— Žinai, ar tu iš tiesų pastebėjai, kaip čia gražu? — pa- 
klausė Heilneris, kai juodu ėjo pro „Rojų“. — Salės, arkiniai 
langai, Kryžiaus keliai, refektorijai, gotiški ir romaniniai, 
viskas puošnu, dailu, menininkų darbas. O kam visi tie ste- 
buklai? Trims tuzinams apgailėtinų vaikėzų, būsimųjų pas- 
torių. Valstybė išlaidi. 

Visą popietę Hansas norom nenorom galvojo apie Heil- 
nerį. Kas jis per žmogus? Jis visiškai nepažino tokių rūpes- 
čių ir troškimų kaip Hanso. Savaip mąstė ir kalbėjo, gyveno 
maloniau ir laisviau, keistai kentėjo ir tarytum niekino visą 
savo aplinką. Suvokė senovinių kolonų ir sienų grožį. Ir bu- 
vo pasinėręs į paslaptingą įdomų meną, išliedamas savo sie- 
l4 eilėmis ir įsivaizduodamas nuosavą tariamą gyvenimą. Bu- 
vo judrus, nesivaržė ir per dieną prikrėsdavo daugiau pokš- 
tų negu Hansas per visus metus. Buvo liūdnas ir tarytum 
mėgavosi savo liūdesiu kaip nepažįstamu, neįprastu ir pasi- 
gėrėtinu dalyku. 

Dar tos pačios dienos vakare Heilneris visam kambariui 
parodė savo tūžmingą ir įsidėmėtiną būdą. Vienas berniu- 
kas, tauškalius ir nevykėlis Otas Vengeris, pradėjo prie jo 
kabinėtis. Valandėlę Heilneris kentė ir iš aukšto juokavo, 
paskui nebesusivaldęs trenkė tam per ausį, o netrukus abu- 
du priešininkai karštai ir nuožmiai susigrūmė, tarytum ne- 
vairuojamas laivas ėmė blaškytis, sukiotis ir šokčioti po „He- 
ladę“, trankytis į sienas, lipti per kėdes ir raičiotis ant grin- 
dų, be žodžių, švokšdami, įniršę ir apsiputoję. Draugai 
nepritardami stebėjo juos, traukėsi nuo susikibusiųjų, sau- 
gojo kojas, pultus, lempas ir, sklidini linksmos įrampos, lau- 
kė, kuo viskas baigsis. Netrukus Heilneris sunkiai atsistojo, 


7 67 


išsivadavo ir uždusęs atsitiesė. Atrodė sumankytas, akys pa- 
raudusios, marškinių apykaklė nuplėšta, kelnių kelyje sky- 
lė. Priešininkas buvo vėl bepuoląs, bet Heilneris stovėjo, 
susidėjęs rankas ant krūtinės, ir išdidžiai pareiškė: 

— Aš nebesimušiu, - jeigu nori, smok. 

Otas Vengeris keikdamasis pasitraukė. Heilneris atsišliejo 
į savo pultą, pasuko lempos dagrį, susikišo rankas į kišenes 
ir, rodos, ketino kažką prisiminti. Tik staiga jam iš akių 
pasipylė ašaros, viena po kitos, ištisas upelis. Toks elgesys 
buvo negirdėtas, nes, be abejonės, apsiverkti seminaristui 
buvo didžiausia gėda. Tačiau Heilneris net neslėpė ašarų. 
Jis neišėjo iš kambario, ramiai stovėjo, atgręžęs į lempą iš- 
balusį veidą; nesišluostė ašarų ir net neišsitraukė rankų iš 
kišenių. Berniukai stovėjo aplinkui, smalsiai ir piktai spok- 
sodami, kol Hartneris žengė priešais ir paklausė: 

— Ei, Heilneri, argi tau nė kiek ne gėda? 

Verkiantysis lėtai apsidairė, lyg būtų ką tik pabudęs iš 
kieto miego. 

— Ar man ne gėda - jūsų? — paklausė garsiai ir panieki- 
namai. — Ne, branguti. 

Jis nusišluostė veidą, piktai šyptelėjo, užpūtė lempą ir 
išėjo iš kambario. 

Visą tą laiką Hansas Gybenratas liko savo vietoje, nuste- 
bęs ir išgąstingai dilbakiuodamas į Heilnerį. Po ketvirčio va- 
landos jis išdrįso nusekti jam iš paskos. Pamatė Heilnerį tam- 
siame šaltame koridoriuje sėdintį lango nišoje, sustingusį ir 
žvelgiantį žemyn į Kryžiaus kelią. Iš užpakalio jo pečiai ir 
maža smaila galva atrodė savotiškai rimtai ir nevaikiškai. Ber- 
niukas nė nekrustelėjo, kai Hansas prisiartino ir sustojo prie 
lango, ir tik po kiek laiko, neatsisukęs, kimiu balsu paklausė: 

— Kas yra? 

— Čia aš, — droviai pasakė Hansas. 

— Ko tau reikia? 


68 


— Nieko. 

— Taip? Tuomet keliauk sau. 

Hansas įsižeidė ir buvo iš tiesų benueinąs. Tada Heilne- 
ris jį sulaikė. 

— Palauk, — tarė jis, nutaisęs linksmą balsą, — ne tą turė- 
jau galvoje. 

Abudu pažvelgė vienas kitam į veidą ir gal šią akimirką 
pirmąkart rimčiau įsižiūrėjo vienas į kitą, bandydami įsi- 
vaizduoti, kad po šiuo jaunu lygiu veidu slypi savitas žmo- 
gaus gyvenimas su savo ypatumais ir savita išskirtinė siela. 

Hermanas Heilneris palengva ištiesė ranką, apkabino 
Hansą per pečius ir prisitraukė artyn, kol jų veidai beveik 
susiglaudė. Paskui Hansas, suglumęs ir išsigandęs, staiga pa- 
juto Heilnerio lūpų prisilietimą. 

Hansui širdis ko neiššoko iš krūtinės. Široks buvimas 
dviese tamsiame koridoriuje ir netikėtas bučinys buvo nuo- 
tykis, naujiena, gal net grėsė pavojum; jam toptelėjo, kaip 
siaubinga būtų įkliūti, nes Hansas nė neabejojo, kad kitiems 
berniukams pasibučiavimas pasirodytų kur kas juokinges- 
nis ir gėdingesnis nei verksmas anksčiau. Jis nieko negalėjo 
pasakyti, tačiau kraujas mušė jam į galvą, ir Hansas mie- 
liausiai būtų pabėgęs. 

Suaugęs Žmogus, pamatęs tą atsitikimą, gal būtų tyliai 
pasidžiaugęs negrabiu ir baimingu drovaus draugystės pa- 
reiškimo švelnumu ir abiem rimtais siaurais berniukų vei- 
dais, tokiais dailiais ir kupinais vilties, nušviestais iš dalies 
vaikiško žavesio, iš dalies jau baikštaus, gražaus jaunuoliško 
atkaklumo. | 

Po trupučiuką berniukai priprato prie bendro gyvenimo. 
Visi pažinojo vieni kitus, visi šiek tiek žinojo ir numanė apie 
vienas kitą, užsimezgė daug draugysčių. Buvo draugų, kurie 
dviese mokėsi hebrajų kalbos žodžių, draugų, kurie dviese 
piešė, vaikštinėjo ar skaitė Šilerį. Buvo gerų lotynų kalbos 

mokovų ir prastų matematikų, kurie suartėjo su prastai mo- 
kančiais lotynų kalbą ir gerai matematiką, norėdami pasimė- 
gauti bendro darbo vaisiais. Buvo ir draugysčių, pagrįstų sa- 
votišku susitarimu ir bendru turtu. Taip kumpio savininkas, 
kuriam visi pavydėjo, pasirinko antrąja puse daržininko iš 
Štamheimo sūnų, kurio dėžės dugną dengė gražūs obuoliai. 
Pirmąkart užvalgęs kumpio ir įsinorėjęs gerti, jis paprašė obuo- 
lio ir pasiūlė kumpio. Abu susėdo šalimais, atsargiai kalbėda- 
miesi išsiaiškino, kad suvalgytasis kumpis bus pakeistas kitu, 
o obuolių savininkas irgi iki vėlyvo pavasario galės misti tėvo 
atsargomis, ir taip užsimezgė tvirtas ryšys, tvėręs gerokai il- 
giau negu koks nors kitas, idealesnis ir audringesnis. 

Nedaug berniukų liko vienišiai, tarp jų ir Liucijus, kurio 
godi meilė menui tada dar vešėjo visu smarkumu. 

Buvo ir nelygių porų. Pačia nelygiausia buvo laikomi 
Hermanas Heilneris ir Hansas Gybenratas, vėjavaikis ir rim- 
tuolis, poetas ir garbėtroška. Tiesa, abu buvo priskiriami 
prie gabiųjų ir talentingųjų, bet Heilneris mėgavosi veik pa- 
šaipia genijaus šlove, tuo tarpu nuo Hanso sklido pavyzdin- 
go berniuko šviesa. Tačiau, galima sakyti, juodviem davė 
ramybę, nes visi buvo užsiėmę savais draugais ir mieliau lei- 
do laiką su jais. 

Tačiau dėl šių asmeninių interesų ir išgyvenimų mokslas 
nenukentėjo. Veikiau jis buvo didelė muzikos kūrinio dalis, 
ritmas, šalia kurio Liucijaus grojimas, Heilnerio eiliavimas 
bei visos tos draugystės, visi reikaliukai ir retos peštynės buvo 
tiktai menkos atsitiktinės linksmybės. Daugiausia darbo bu- 
vo su hebrajų kalba. Keista, senovinė Jehovos kalba, trapus, 
nudžiūvęs ir vis dėlto slėpiningai gyvas medis nesuvokiamai 
augo berniukų akyse, gumburiuotas ir mįslingas, traukdamas 
dėmesį savotiškomis susiraizgiusiomis šakomis ir stulbinda- 
mas ypatingo spalvingumo ir kvapnumo žiedais. Tarp jo ša- 
kų, drevėse arba po šaknimis gyveno kraupios ar malonios 

tūkstantmetės dvasios: stebuklingi klaikūs slibinai, naivūs mieli 
pasakų herojai, raukšlėti rimti perkarę seniai, gražūs vaikai ir 
merginos romiomis akimis ar tulžingos moterys. Tai, kas Liu- 
terio Biblijoje skambėjo labai iš tolo ir neaiškiai, dabar nuo 
šios šiurkščios ir tikros kalbos atgijo, prabilo ir prisikėlė seno- 
viškai neskubriam, tačiau ryžtingam ir bauginančiam gyve- 
nimui. Bent jau taip rodėsi Heilneriui, kuris kas dieną ir kas 
valandą plūdo Penkiaknygę, vis dėlto rasdamas joje gyveni- 
mo ir sielos, iš kurių ir pats sėmėsi daugiau negu ne vienas 
uolus kalikas, mokąs visus žodžius ir skaitąs be klaidų. 

O Naujasis Testamentas, kur viskas buvo švelniau, švie- 
siau ir širdingiau ir nuo kurio kalbos, nors ir ne tokios se- 
nos, prasmingos ir vaizdingos, sklido jaunatviška, energin- 
ga ir svajinga dvasia. 

Ir „Odisėja“, iš kurios garsingai aidinčių, smarkiai ir to- 
lygiai plūstančių eilių tarytum balta apvali undinės ranka 
aukštyn lyg koks šauklys kilo numanomas paskendęs, aiš- 
kus ir laimingas gyvenimas, čia ryškių, lyg apčiuopiamų, 
tvirtai apvestų apybraižų, čia kaip sapnas ir miela nuojauta, 
tvykstelinti iš kelių žodžių ir posmų. Palyginti su ja, istori- 
kai Ksenofontas ir Livijus atsidurdavo šešėlyje ar be spinde- 
sio, kaip silpnesni šviesuliai, kukliai pasitraukdavo į šalį. 

Hansas stebėdamasis pamatė, kad jo bičiuliui visi daly- 
kai atrodo kitaip. Heilneriui nebuvo jokio abstraktumo, nie- 
ko, ko jis nebūtų sugebėjęs įsivaizduoti ir savaip nuspalvin- 
ti. Į tą, ko neaprėpė jo vaizduotė, jis nepatenkintas numo- 
davo ranka. Matematika jam regėjosi esąs klastingų mįslių 
kupinas sfinksas, kurio šaltas piktas žvilgsnis užburia aukas, 
ir jis kaip įmanydamas vengė šios pabaisos. 

Keista buvo šių dviejų berniukų draugystė. Heilneriui — 
malonumas ir prabanga, patogumas ar netgi įgeidis, tačiau 
Hansui - iš dalies išdidžiai saugoma brangenybė, iš dalies ir 
didžiulė, beveik nepakeliama našta. Iki šio laiko Hansas va- 

karais mažne visuomet mokydavosi. O dabar kone kasdien 
Hermanas, kuriam įsipykdavo kalimas atmintinai, ateidavo 
pas jį ir išplėšdavo iš rankų knygą, norėdamas pabendrauti. 
Galop Hansas, kad ir kaip mylėjo draugą, kasvakar imdavo 
drebėdamas laukti jo ateinant ir dvigubai uoliau ir paknops- 
tom, kad spėtų, kibo mokytis per privalomas valandas. Ir 
juo nemaloniau Hansas pasijuto, kai Heilneris ir teoriškai 
pradėjo triuškinti jo stropumą. 

— Tai juk samdinio darbas, — tokia buvo jo teorija, - mat 
tu triūsi be jokio malonumo ir ne laisva valia, o tik baimin- 
damasis mokytojų ar senio. Kokia tau nauda, kad būsi pir- 
mūnas ar antrasis? Aš esu dvidešimtas, tačiau anaiptol ne 
kvailesnis už jus, kalikus. 

Hansas taip pat pasibaisėjo, pirmąkart pamatęs, kaip 
Heilneris elgiasi su savo mokykliniais vadovėliais. Sykį pa- 
miršęs savo knygas auditorijoje ir norėdamas pasiruošti geo- 
grafijai, jis pasiskolino Heilnerio atlasą. Ir pakraupo, išvy- 
dęs, kad visus lapus Heilneris buvo priterliojęs pieštuku. 
Vakarinė Pirėnų pusiasalio pakrantė buvo praplatinta pro- 
filiu, kurio nosis nutįsusi nuo Porto iki Lisabonos, Finiste- 
rio kyšulio apylinkes puošė raitytos garbanos, o San Vin- 
sento kyšulys atstojo dailiai styrintį barzdos galą. Taip atro- 
dė lapas po lapo; antrosios baltos žemėlapių pusės pripieštos 
karikatūrų ir prirašytos satyrinių eilių, nestigo ir rašalo dė- 
mių. Hansas paprastai žiūrėjo į knygas kaip į šventas ar bran- 
genybes, todėl toks elgesys jam pasirodė iš dalies šventva- 
giškas, iš dalies, nors ir nusikalstamas, herojiškas. 

Galėjo atrodyti, kad geraširdis Gybenratas draugui te- 
buvo tik mielas žaisliukas, kai kada ir Hansas tai pajusdavo. 
Bet Heilneris prisirišo prie jo todėl, kad Hansas jam buvo 
reikalingas. Jam reikėjo kam nors išsipasakoti, kad kas nors 
jį išklausytų, juo žavėtųsi. Jam reikėjo draugo, kuris ramiai 
ir godžiai klausytųsi jo rėžiamų revoliucingų prakalbų apie 

seminariją ir gyvenimą. Taip pat jam reikėjo draugo, kuris 
ji paguostų ir kuriam ant kelių galėtų pasidėti galvą, kai 
užplūsdavo liūdesio valandos. Kaip ir visus panašios prigim- 
ties žmones, jaunąjį poetą be jokios priežasties ištikdavo tru- 
putį koketiško liūdesio priepuoliai, gal dėl tylaus atsisveiki- 
nimo su vaikiškumu, gal dėl kol kas betikslio jėgų, nuojau- 
tų ir troškimų pertekliaus, o gal dėl nesuvokiamų niūrių 
artėjančio vyriškumo proveržių. Tada jis ligūstai trokšdavo 
užuojautos ir glamonių. Mat buvo motinos numylėtinis, ir 
dabar, kol nesubrendo moters meilei, nuolankusis bičiulis 
atstojo jam guodėją. 

Dažną vakarą jis neapsakomai nelaimingas ateidavo pas 
Hansą, atplėšdavo nuo darbo ir pareikalaudavo sekti įkan- 
din į koridorių. Tenai, šaltame koridoriuje ar aukštame, pus- 
tamsiame oratorijuje, juodu imdavo vaikščioti iš vieno galo 
į kitą ar drebėdami susėsdavo lango nišoje. Tada Heilneris 
pradėdavo graudžiai aimanuoti kaip įsisvajojęs, Heinės po- 
eziją mėgstąs jaunuolėlis, paniręs į kiek vaikišką liūdesį, ku- 
rio Hansas nepajėgė dorai suvokti, tačiau kuris labai jį ste- 
bino, o kai kada net paveikdavo. Beje, tokie priepuoliai jaut- 
rųjį poetą ištikdavo apsiniaukusiu oru, ir dejonės dažniausiai 
graudžiausiai skambėdavo vakarais, kada vėlyvo rudens lie- 
taus debesys aptraukdavo dangų, o mėnulis keliaudavo per 
skliautą, žvilgčiodamas pro debesų plyšius ar blausų ūką. 
Tuomet jis atsiduodavo osianiškoms nuotaikoms ir sken- 
dėdavo neaiškiam liūdesy, apipildamas niekuo dėtą Hansą 
atodūsiais, kalbomis ir eilėmis. 

Prislėgtas ir išgąsdintas tokių kančios pasireiškimų, Han- 
sas juo uoliau ir skubiau per tas dar likusias valandas įnikda- 
vo į darbą, kuris jam darėsi vis sunkesnis. Jis nesistebėjo, 
kad sugrįžo senasis galvos skausmas; tačiau vis padažnėjo 
valandų, kai jis nepajėgdavo nieko daryti, jausdavosi pavar- 
gęs ir turėdavo prisiversti, kad išmoktų bent jau būtiniau- 

sius dalykus, ir tai Hansui kėlė didžiulį nerimą. Tiesa, jis 
neaiškiai numanė, kad draugystė su šiuo keistu poetu jį se- 
kina ir sargdina kol kas niekieno nelytėtą jo esybės dalį, ta- 
čiau kuo niūresnis ir verksmingesnis buvo anas, tuo labiau 
Hansas jo gailėjo, tuo meilesnis ir išdidesnis jautėsi dėl to, 
kad bičiuliui yra toks nepakeičiamas. 

Ir dar Hansas nujautė, kad šitoks ligūstas liūdesys yra tik 
bergždžių ir nesveikų poreikių prasiveržimas, iš tiesų visai 
nebūdingas Heilneriui, kuriuo jis ištikimai ir nuoširdžiai 
žavėjosi. Kai draugas skaitydavo jam savo eiles, gražbyliau- 
davo apie savo poetinius idealus ar aistringai ir plačiai mos- 
taguodamas deklamuodavo monologus iš Šilerio ir Šekspy- 
ro dramų, Hansui atrodydavo, jog jis, pasitelkęs stebuklin- 
gą sugebėjimą, kurio trūksta jam pačiam, pakyla į dausas, 
skrajoja laisvai kaip Dievas, sklidinas liepsningos aistros, ir 
kaip Homero dievų pasiuntinys nutolsta nuo jo ir į jį pana- 
šių sparnuotais batais. Ligi šiol Hansas beveik nepažinojo 
poetų pasaulio ir nemanė, kad jis ypatingas, dabar pirmą- 
kart nesipriešindamas jis leidosi apgaulingai užliūliuojamas 
sklandžių žodžių , vizijų ir meilikaujančių rimų, ir jo pagar- 
ba šiam naujai atskleistam pasauliui ir žavėjimasis bičiuliu 
susiliejo į daiktą. 

Tuo tarpu stojo audringos tamsios lapkričio dienos, ka- 
da be lempos galėjai mokytis tiktai keletą valandų, ir juodos 
naktys, kada vėtra per niūrias aukštybes ginė didžiulius be- 
sikamuoliuojančių debesų kalnus ir aimanuodama bei bam- 
bėdama grumdėsi aplink senus tvirtus vienuolyno statinius. 
Visi medžiai jau numetė lapus; tik galingi gumbuotašakiai 
ąžuolai, kiekvieno medžių priaugusio kraštovaizdžio kara- 
liai, nuvytusiais lapais šlamėjo garsiau ir niauriau negu visi 
kiti medžiai. Heilneris buvo galutinai įkritęs į neviltį ir, užuot 
sėdėjęs pas Hansą, neseniai pamėgo vienas nuošaliame kam- 
baryje džyrinti smuiką ar kabinėtis prie draugų. 

Vieną vakarą, nuėjęs į tą kambarį, Heilneris rado prie 
natų pulto bemuzikuojantį stropųjį Liucijų. Supykęs išėjo 
ir vėl grįžo po pusvalandžio. Anas vis dar tebesikamavo. 

— Baik galų gale, - paliepė jam Heilneris. — Yra ir kitų, 
norinčių pasimokyti griežimo. O tavo skvirbinimas ir šiaip 
tikra žmonijos rykštė. 

Liucijus nenorėjo liautis, Heilneris ėmė jį plūsti, o kai tas 
kuo ramiausiai vėl pradėjo skvirbinti, taip spyrė į pultą, kad 
natos pasklido po kambarį, o pultas trenkė griežėjui į veidą. 

— Aš pasakysiu ponui etorui, — ryžtingai pareiškė tas. 

— Gerai, — niršiai suriko Heilneris, — tai aš jam irgi pasa- 
kysiu, jog gratis išspyriau tave kaip šunį. — Ir Heilneris jau 
buvo besigriebiąs veiksmų. 

Liucijus šoko bėgti ir pirmasis pasiekė duris. Jo perse- 
kiotojas pasileido vytis, tad abudu įnirtingai ir triukšmingai 
leidosi bėgti per sales ir koridorius, laiptus ir holus iki pat 
tolimiausio vienuolyno fligelio, kur, gaubiami ramaus tau- 
rumo, buvo eforo kambariai. Heilneris pasivijo bėglį prie 
pat etoro kabineto durų, o kai tas jau pasibeldė ir atidarė 
duris, tai paskutinę akimirką dar gavo į užpakalį žadėtąjį 
spyrį ir, nė nebejstengęs uždaryti durų, kaip bomba įskriejo 
į valdovo šventovę. 

Nieko panašaus seminarijoje nebuvo nutikę. Kitą rytą 
eforas pasakė puikią kalbą apie išsigimusį jaunimą, Liucijus 
išklausė ją pagarbiai susimąstęs ir pritardamas, o Heilneriui 
buvo skirta griežta karcerio bausmė. 

— Jau keleri metai, - griausmingu balsu pareiškė jam efo- 
ras, — čia nepasitaikė tokio nusižengimo. Ir aš pasirūpinsiu, 
kad net po dešimties metų jūs tai prisimintumėt. O visiems 
kitiems Heilneris tebūna gąsdinantis pavyzdys. 

Seminaristai bailiai šnairavo į Heilnerį, kuris stovėjo iš- 
balęs ir ryžtingas, nesukdamas akių šalin nuo eforo žvilgs- 
nio. Paryliukais dauguma juo žavėjosi, tačiau kai galop kal- 

ba buvo baigta ir visi triukšmingai paplūdo po koridorius, 
jis liko vienas, berniukai šalinosi jo kaip raupsuotojo. Da- 
bar jį palaikyti galėjo tik drąsieji. 

Nepalaikė Heilnerio ir Hansas Gybenratas. Jis nujautė, 
jog tokia buvo jo pareiga, ir kentė, kad yra bailys. Nelai- 
mingas, sklidinas gėdos, jis įsispraudė į lango nišą, nedrįs- 
damas pakelti akių. Jį traukė pas draugą, ir būtų daug da- 
vęs, jei būtų galėjęs nusėlinti pas jį paslapčiom. Tačiau nu- 
baustasis griežta karcerio bausme vienuolyne ilgoką laiką 
būna tarytum pažymėtas gėdos įdagu. Visi žino, kad dabar 
jis ypač stebimas, kad pavojinga ir smerktina su juo bend- 
rauti. Už tą labdarą, kurią valstybė teikia savo auklėtiniams, 
jie turi būti griežtai ir drausmingai auklėjami, tai buvo pa- 
minėta net ir per iškilmingą seminaristų sveikinimo kalbą. 
Tai žinojo ir Hansas. Taigi jis pralaimėjo grumtynes tarp 
pareigos draugui ir garbėtroškos. Jo idealas buvo veržtis pir- 
myn, įspūdingai laikyti egzaminus ir atlikti anaiptol ne ro- 
mantišką ir pavojingą vaidmenį. Todėl jis baimingai prisi- 
glaudė savo kamputyje. Jis dar galėjo išlįsti ir parodyti drą- 
sos, tačiau sulig kiekviena akimirka tai darėsi vis sunkiau, ir, 
nė neapsižiūrėjęs, Hansas tapo išdaviku. 

Tai pastebėjo ir Heilneris. Temperamentingasis berniu- 
kas pajuto, kad visi jo vengia kaip maro, ir suvokė kodėl, 
tačiau Hansu pasikliovė. Palyginti su skausmu ir įniršiu, ku- 
riuos dabar jautė, ankstesnė jo kančia atrodė juokinga ir 
tuščia. Akimirką Heilneris stabtelėjo šalia Gybenrato. Buvo 
išbalęs, išdidus ir tyliai pasakė: 

— Tu niekšingas bailys, Gybenratai, — nešdinkis po paraliais! 

Ir nuėjo šalin, tylutėliai švilpaudamas, susigrūdęs rankas 
į kelnių kišenes. 

Gerai, kad jaunuolius patraukė kitokios mintys ir dar- 
bai. Vos praslinkus kelioms dienoms po to įvykio, užgriuvo 
pūga, o paskui įsiviešpatavo šaltas giedras žiemos oras, buvo 

galima svaidytis sniego gniūžtėmis ar čiuožinėti, ir visi stai- 
ga pastebėjo ir ėmė kalbėti, kad nebetoli Kalėdos ir atosto- 
gos. Niekas beveik nebekreipė dėmesio į Heilnerį. O tas 
vaikščiojo tylus ir ryžtingas, iškėlęs galvą ir nutaisęs išdidų 
veidą, su niekuo nesikalbėdamas, dažnai rašydamas eiles į 
mokyklinį sąsiuvinį, ant kurio juodo vaškytinio viršelio bu- 
vo išvedžiotas pavadinimas „Vienuolio giesmės“. 

Ant ąžuolų, alksnių, bukų ir gluosnių karojo trapūs, vaiz- 
dingo pavidalo šerkšno ir sušalusio sniego dariniai. Ant tven- 
kinių, spiginant šalčiui, braškėjo skaidrus ledas. Kryžiaus ke- 
lio kiemas atrodė tarytum tylus marmurinis sodas. Smagus 
šventiškas jaudulys užliejo kambarius, o lūkestingas Kalėdų 
džiaugsmas net abiem nepriekaištingiems ir santūriems pro- 
fesoriams suteikė šiek tiek švelnumo ir linksmo susijaudini- 
mo atspalvio. Nebuvo nė vieno mokytojo ar mokinio, kuris 
būtų likęs abejingas Kalėdoms, netgi Heilneris atrodė nebe 
toks įtūžęs ir apgailėtinas. O Liucijus jau svarstė, kokias kny- 
gas ir batus vežtis per atostogas. Namiškių laiškuose buvo 
prirašyta puikių prasmingų žodžių: klausimų apie didžiau- 
sius norus, pasakojimų apie pyragų kepimą, užuominų apie 
laukiančias staigmenas ir džiaugsmingą pasimatymą. 

Prieš išvažiuodami atostogų seminaristai, o ypač „Hela- 
dės“ kambario gyventojai, patyrė dar vieną smagų nutiki- 
mą. Buvo nutarta pakviesti mokytojus šventiniam Kalėdų 
vakarui, kurį ketinta surengti „Heladėje“ — didžiausiam kam- 
bary. Berniukai ruošėsi pasakyti šventinę kalbą, padeklamuo- 
ti du eilėraščius, pagroti fleita solo ir smuikais duetą. Ta- 
čiau programai žūtbūt reikėjo ir humoristinio numerio. Vi- 
si tarėsi, svarstė, sugalvodavo ir atmesdavo pasiūlymus, 
niekaip negalėdami apsispręsti. Ir tada Karlas Hamelis lep- 
telėjo, kad iš tiesų neįmanoma sugalvoti nieko smagiau, kaip 
Emilio Liucijaus griežimas smuiku. Tai visus sužavėjo. Pra- 
šymais, pažadais ir grasinimais nelaimingasis muzikantas bu- 

vo priverstas nusileisti. Taigi vakaro programoje, išsiunti- 
nėtoje mokytojams kartu su mandagiu kvietimu, kaip ypa- 
tingas numeris, buvo parašyta: „Tyli naktis, Giesmė smui- 
kui, atlieka Emilis Liucijus, kamerinis virtuozas“. Pastarąjį 
titulą jis pelnė už stropų džyravimą nuošaliausiose vienuo- 
lyno patalpose. 

Į vakarą susirinko eforas, profesoriai, antrakursiai semi- 
naristai, muzikos mokytojas ir vyresnysis famulas. Muzikos 
mokytojui suprakaitavo kakta, kai pasirodė Liucijus, apsi- 
rengęs skolintu juodu Hartnerio fraku, susišukavęs, dailiai 
išlygintais drabužiais, kukliai ir meiliai šypsantis. Vien nu- 
silenkimu jis tarytum paragino linksmybei. Giesmę „Tyli 
naktis“ jo pirštai pavertė į graudžią dejonę, aimanuojančią 
klaikią kančios raudą; pradėjo antrąkart, nutraukė ir sudar- 
kė melodiją, mušdamas taktą koja ir plūkdamasis lyg miško 
kirtėjas šaltu žiemos oru. 

Ponas eforas linksmai linktelėjo muzikos mokytojui, kuris 
buvo visas perbalęs iš pasipiktinimo. 

Pradėjęs giesmę trečiąkart ir vėl suklydęs, Liucijus nulei- 
do smuiką, pasisuko į klausytojus ir atsiprašė: 

— Nieko nebus. Tačiau aš juk mokausi tik nuo praėjusio 
rudens. | 

— Gerai, Liucijau, —- sušuko eforas, — dėkojam jums už 
pastangas. Taip mokykitės ir toliau. Per aspera ad astra! 

Gruodžio 24-ąją jau nuo trečios ryto valandos atgijo ir 
ėmė šurmuliuoti visi miegamieji. Ant langų žydėjo ledinės 
gėlės storais dailiais vainiklapiais, vanduo praustuvuose bu- 
vo užšalęs, o po vienuolyno kiemą siautė žvarbus spiginan- 
tis vėjas, tačiau nė vienam tai nerūpėjo. Valgykloje garavo 
dideli kavos ąsočiai, ir netrukus tamsūs būreliai, apsitūloję 
paltais ir skaromis, per baltą, vos švytinų lauką ir nebylų 
mišką patraukė tolimu keliu geležinkelio stoties link. Semi- 
naristai šnekėjosi, pokštavo ir kvatojosi, kiekvienas kupinas 

slaptų troškimų, džiaugsmų ir vilčių. Jie žinojo, kad visoje 
šalyje, miestuose, kaimuose ir nuošaliose viensėdijose, šil- 
tuose, šventiškai padabintuose kambariuose jų laukia tėvai, 
broliai ir seserys. Daugumai tai buvo pirmosios Kalėdos, 
kurių švęsti jie grįžo iš toli, ir dauguma žinojo, kad bus su- 
tikti su meile ir pasididžiavimu. 

Geležinkelio stotelėje apsnigtų miškų vidury, varstomi. 
šalčio, visi laukė traukinio, ir dar niekuomet jie nebuvo to- 
kie draugiški, sugyvenami ir linksmi. Tiktai Heilneris buvo 
atsiskyręs ir tylus, o kai atvažiavo traukinys, palaukė, kol 
draugai sulips, ir vienas nuėjo į kitą vagoną. Perlipdamas 
kitoje stotyje, Hansas jį vėl išvydo, tačiau probėgšmais už- 
plūdusi gėda ir atgaila netrukus užleido vietą susijaudini- 
mui ir džiaugsmui, kad važiuoja namo. 

Namie Hansas rado išsišiepusį ir patenkintą tėvą, laukė 
gausiai dovanomis apkrautas stalas. Tačiau tikros šventės 
Gybenratų namuose nebuvo. Nebuvo giesmių ir šventiško 
džiaugsmo, nebuvo motinos ir kalėdinės eglutės. Ponas Gy- 
benratas nemokėjo švęsti. Tačiau jis didžiavosi savo vaikiu 
ir šįkart nepašykštėjo pinigų dovanoms. O Hansas ir nebu- 
vo pratęs prie kitokio elgesio, jam nieko netrūko. 

Visiems jis pasirodė sublogęs, pernelyg liesas ir išbalęs, 
todel jo klausė, ar vienuolyne taip menkai maitina. Jis nuo- 
širdžiai tai paneigė ir patikino, kad jam sekąsi neblogai, tik 
dažnai skaudą galvą. Pastorius jį paguodė, kad būdamas jau- 
nas, pats irgi kentėjęs galvos skausmus, taigi viskas buvo 
gerai. Upė buvo užšalusi, per šventes ant ledo pilna čiuožė- 
jų. Kone visą dieną Hansas praleido lauke, apsirengęs nauja 
eilute, su žalia seminaristo kepure, toli už nugaros palikęs 
buvusius bendramokslius ir iškeliavęs į tauresnį pasaulį, ku- 
rio jam visi taip pavydėjo. 


1 
KETVIRTAS SKYRIUS 


aprastai kiekviena seminaristų laida per ketverius mo- 

kymosi metus netenka vieno ar keleto berniukų. Kai 
kada kuris nors miršta ir su giesmėmis palaidojamas arba — 
draugų palydimas — nuvežamas laidoti į gimtinę. Kai kada 
kuris nors išsivaduoja iš seminarijos per jėgą ar pašalinamas 
už ypatingas nuodėmes. Būna ir taip, tačiau labai retai ir tik 
vyresnėje klasėje, kad koks nors sutrikęs berniukas iš savo 
jaunystės vargų randa trumpą ir neaiškią išeitį nusišauda- 
mas ar įšokdamas vandenin. 

Ir Hanso Gybenrato laida turėjo netekti kelių draugų, 
ir, kad ir koks keistas tai buvo atsitiktinumas, visi jie gyve- 
no „Heladės“ kambaryje. 

Tarp jų buvo ir kuklus šviesiaplaukis vyrutis Hindinge- 
ris, pravardžiuojamas Indusu, siuvėjo sūnus iš katalikiško- 
sios Algojaus dalies. Jis buvo ramus pilietis ir tik mirdamas 
patraukė į save dėmesį, bet irgi ne per didžiausią. Kaip tau- 
piojo kamerinės muzikos virtuozo Liucijaus pulto kaimy- 
nas, jis draugiškai ir santūriai bendravo su juo, kiek daugiau 
negu su kitais, šiaip draugų neturėjo. Tik tada, kai jis žuvo, 
„Heladės“ kambario gyventojai pasigedo šio malonaus, ne- 
reiklaus, gero kaimyno ir atramos taško dažnai neramiam 
kambario gyvenime. 

Vieną sausio dieną Hindingeris prisidėjo prie čiuožėjų, 
išsirengusių prie Arklių tvenkinio. Pačiūžų jis neturėjo, ke- 
tino tiktai pasižiūrėti. Tačiau netrukus jam pasidarė šalta, 
todėl ėmė klampoti aplinkui tvenkinį, kad apšiltų. Paskui 

pasileido bėgti, atsidūrė kiek tolėliau už lauko prie kito eže- 
rėlio, kuris dėl šiltesnio vandens ir didesnių šaltinių buvo 
menkai užšalęs. Berniukas per meldus užlipo ant ledo. Ir 
ten įlūžo beveik prie pat kranto, nors buvo toks mažas ir 
lengvas, ėmė kapanotis, valandėlę dar šūkavo, o paskui, nie- 
kieno nepastebėtas, nugrimzdo į tamsią vėsumą. Kad jo nė- 
ra, apsižiūrėta tik antrą valandą, per pirmąją pamoką po 
pietų. 

— Kur Hindingeris? - sušuko mokytojas. 

Niekas neatsakė. 

— Paieškokit „Heladėje“! 

Tačiau ten berniuko nebuvo nė pėdsako. 

— Maryr, jis pavėluos, taigi pradėsim be jo. Septyniasde- 
šimt ketvirtas puslapis, septinta eilutė. Tačiau prašyčiau jū- 
sų, kad šitai niekuomet nepasikartotų. Turit būti drausmingį! 

Kai išmušė tris ir Hindingeris vis dar nepasirodė, moky- 
tojas išsigando ir pranešė eforui. 

Pastarasis išsyk atskubėjo į klasę pats, surengė smulkią 
apklausą ir tuoj pat pasiuntė dešimt seminaristų, lydimų 
famulo ir mokytojo, ieškoti pražuvėlio. Likusiems buvo pa- 
diktuotas pratimas raštu. 

Ketvirtą valandą mokytojas nepasibeldęs įėjo į klasę ir 
pašnibždomis informavo eforą. 

— Tylos! - pareikalavo eforas, ir seminaristai sustingo suo- 
luose, įbedę į etorą smalsius žvilgsnius. 

— Regis, — pasakė tas tyliai, - jūsų draugas Hindingeris 
nuskendo ežerėlyje. Turėsit padėti jo ieškoti. Jus nuves po- 
nas profesorius Mėjeris, neprieštaraudami klausykit kiek- 
vieno jo žodžio ir nieko nedarykit savarankiškai. 

Išsigandę ir šnibždėdamiesi visi iškeliavo, profesorius — 
priekyje. Prie šios skubančios vilkstinės prisidėjo keletas 
miestelio vyrų su virvėmis, lystėmis ir kartimis. Šaltis spigi- 
no, o saulė jau kabojo prie pat miškų krašto. 

Kai galop buvo rastas sustingęs berniuko kūnelis ir pagul- 
dyras ant neštuvų tarp apsnigtų nendrių, visiškai sutemo. Se- 
minaristai kaip išgąsdinti paukščiai bailiai susispietė aplin- 
kui, stebeilijo lavoną ir trynėsi pamėlynavusius sužvarbusius 
pirštus. Tik tada, kai paskendęs jų draugas buvo nuneštas į 
priekį, o jie tylomis nusekė įkandin per sniego laukus, sutri- 
kusias jų sielas staiga persmelkė šiurpas, ir jie lyg stirnos prie- 
šą pajuto žiaurią mirtį. Tam varganam, sužvarbusiam būrely 
šalia buvusio bičiulio Heilnerio atsitiktinai žingsniavo Han- 
sas Gybenratas. Abudu pastebėjo esą greta tą pačią akimirką, 
kai suklupo nelygiam lauke. Gal jį sugraudino mirties artu- 
mas ir valandėlę įtikino, jog bet koks pasipūtimas niekin- 
gas, — šiaip ar taip, kai nejučiom iš taip arti išvydo perbalusį 
draugo veidą, Hansą pervėrė neapsakomas didžiulis skaus- 
mas, ir staiga susijaudinęs jis griebė Heilnerį už rankos. Heil- 
neris nepatenkintas ją ištraukė, įsižeidęs nusuko akis, iškart 
perėjo kitur, išnykdamas pačiam vilkstinės gale. 

Tuomet pavyzdingajam Hansui širdį užplūdo liūdesys 
ir gėda ir, klupinėdamas tolyn per sušalusį lauką, jis niekaip 
nepajėgė suvaldyti pamėlynavusiais nuo speigo skruostais 
viena paskui kitą riedančių ašarų. Jis suvokė, kad yra nuo- 
dėmių ir nusižengimų, kurių nevalia pamiršti ir atitaisyti 
jokia atgaila, ir jam regėjosi, kad priekyje ant pakylėtų neš- 
tuvų guli ne mažasis siuvėjo sūnus, o jo bičiulis Heilneris, 
nusinešąs skausmą ir pyktį dėl jo neištikimybės toli į aną 
pasaulį, kur vertinama ne pagal pažymius, egzaminus ir sėk- 
mę, o vien tik pagal švarią ar suteptą sąžinę. 

Tuo tarpu eisena pasiekė vieškelį, o greitai — ir vienuoly- 
ną, kur mirusį Hindingerį, kuris gyvas būtų sprukęs šalin 
vien nuo minties, kad jam teikiama tokia garbė, pasitiko 
visi mokytojai su eforu priešakyje. Į negyvą mokinį moky- 
tojai žiūri visiškai kitaip negu į gyvą, tada bent akimirksnį 
jie patiki vertingumu ir nesugrąžinamumu kiekvieno gyve- 

nimo ir kiekvienos jaunystės, kuriems paprastai taip dažnai 
lengvabūdiškai nusikalsta. 

Taip par vakare ir visą kitą dieną nematomo mirusiojo 
buvimas veikė kaip burtai, švelnino, slopino ir gedulo skraiste 
dengė visus darbus ir kalbas, taigi per šį trumpą laiką riete- 
nos, pyktis, triukšmas ir juokas išnyko tarytum undinės, 
kurios akimirkoms dingsta nuo vandens paviršiaus ir tyso 
lyg negyvos be jokio judesėlio. Jei dviese šnekučiavosi apie 
skenduolį, tai vadino jį vardu, nes Induso pravardė atrodė 
nederama. O rylusis Indusas, paprastai niekieno nepastebi- 
mas ir nešaukiamas tūnąs būryje, dabar savo vardu ir myriu 
užėmė visą didelį vienuolyną. 

Rytojaus dieną atvažiavo tėvas Hindingeris, kelias valan- 
das vienas praleido kambarėlyje, kur gulėjo jo berniukas, 
paskui eforas pakvietė jį arbatos, o nakvojo jis netoliese „El- 
nio“ viešbutyje. 

Paskui įvyko laidotuvės. Karstas stovėjo koridoriuje, o 
šalia jo — siuvėjas iš Algojaus, viską stebėdamas. Jis ir atrodė 
kaip tikras siuvėjas, siaubingai liesas ir kaulėtas, su žalsvo 
atspalvio juodu durtiniu, siauromis plonomis kelnėmis ir 
pasenusiu cilindru rankoje. Liesas jo veidelis regėjos susirū- 
pinęs, liūdnas ir apsiblausęs lyg žvakutės liepsnelė vėjyje, o 
pats siuvėjas nuolat drovėjosi eforo ir ponų profesorių, žvelg- 
damas į juos su didžia pagarba. 

Paskutinę akimirką, prieš nešėjams pakeliant karstą, liūd- 
nasis žmogelis dar sykį žengė prie jo ir sumišęs, švelniai ir 
nedrąsiai palietė dangtį. O paskui bejėgiškai sustingo ryda- 
mas ašaras vidur didelės tylios patalpos lyg nudžiūvęs me- 
delis žiemą, toks vienišas, nelaimingas ir apleistas, kad buvo 
graudu žiūrėti. Pastorius paėmė jį už parankės ir pasiliko 
šalia, tuomet siuvėjas užsimaukšlino savo keistai lenktais kraš- 
tais cilindrą ir pirmas nuskubėjo paskui karstą žemyn laip- 
tais, per vienuolyno kiemą, senus vartus ir baltą žemę ne- 

aukštos šventoriaus sienos link. Kai prie kapo duobės gie- 
dojo choralą, dauguma seminaristų, diriguojančio muzikos 
mokytojo nepasitenkinimui, žiūrėjo ne į jo taktą rodančią 
ranką, o į vienišą menką mažojo siuvėjo tigūrėlę, kuri liūd- 
na ir sušalusi styrojo sniege ir, panarinusi galvą, klausėsi dva- 
sininko, eforo ir seminaristo pirmūno kalbų, nevalingai link- 
čiojo galvą giedantiems berniukams, kartkartėmis kaire ranka 
paieškodama durtinio kišenėje nosinės, bet taip jos ir neiš- 
siimdama. 

— Norom nenorom vaizdavausi, kaip būtų, jeigu vietoj 
jo va taip būtų stovėjęs mano tėtis, - paskui pasakė Otas 
Hartneris. Ir jam pritarė visi: 

— Taip, visiškai tą patį galvojau ir aš. 

Vėliau eforas ir Hindingerio tėvas atėjo pas berniukus į 
„Heladės“ kambarį. 

— Ar kuris nors iš jūsų draugavot su mirusiuoju arti- 
miau? — paklausė eforas. Iš pradžių nė vienas neprisipažino, 
ir Induso tėvas bailiai ir graudžiai pasižiūrėjo į jaunus vei- 
dus. Tačiau paskui į priekį žengė Liucijus, ir Hindingeris 
paėmė jo ranką, valandžiukę palaikė suspaudęs, bet kadan- 
gi nežinojo ką sakyti, netrukus vėl išėjo, nuolankiai palink- 
sėjęs galvą. Po to siuvėjas išvažiavo, visą ilgą dieną turėjo 
keliauti per šviesią žiemišką šalį, kol pargrįžo namo ir galėjo 
papasakoti pačiai, kokioje vietelėje dabar ilsisi jų Karlas. 


Vienuolyne greitai išsisklaidė laidotuvių nuotaika. Mokyto- 
jai vėl barėsi, seminaristai vėl trankė duris ir beveik nebegal- 
vojo apie mirusį helėną. Kai kurie nuo ilgo stovėjimo prie 
ano liūdnojo ežerėlio peršalo ir gulėjo ligonių kambaryje ar- 
ba vaikščiojo apsirišę gerkles ir apsiavę veltinėmis šlepetėmis. 
Hansui Gybenratui nenukentėjo nei gerklė, nei kojos, tačiau 
nuo tos nelaimingos dienos jis tarytum surimtėjo ir paseno. 
Kažkuo jis pasikeitė, iš berniuko tapo jaunuoliu, jo siela tarsi 

persikraustė į kitą kraštą, kur baimingai ir nedrąsiai lakiojo 
aplinkui, vis dar nerasdama vietos atilsiui. Tačiau nei mirties 
baimė, nei gerojo Induso gailesys čia buvo niekuo dėti, tik jis 
staiga suvokė nusikaltęs Heilneriui. 

Pastarasis kartu su kitais dviem gulėjo ligonių kambaryje, 
gurkšnodamas karštą arbatą ir turėdamas laiko sutvarkyti Hin- 
dingerio mirties sukeltiems įspūdžiams, kad vėliau panaudo- 
tų juos savo poetinei kūrybai. Tačiau, regis, tai jam nelabai 
rūpėjo, greičiau jis atrodė tikrai sergąs ir beveik nepersimetė 
su savo likimo draugais nė žodžiu. Jo jautrią, nuolat trokš- 
tančią bendrauti sielą sužeidė ir įskaudino karcerio bausmės 
primesta vienatvė. Mokytojai griežtai jį sekė kaip viskuo ne- 
patenkintą maištininką, mokiniai jo vengė, famulas bendra- 
vo su juo geraširdiškai šaipydamasis, o jo bičiuliai Šekspyras, 
Šileris ir Lenau rodė jam kitonišką, platesnį ir nuostabesnį 
pasaulį negu tas, kuris jį slėgė ir žemino. „Vienuolio gies- 
mės“, iš pradžių sklidinos atsiskyrėliškos ir graudžios nuotai- 
kos, pamažėle pavirto į kandžių, priešiškų vienuolynui, mo- 
kytojams ir bendramoksliams eilių rinkinį. Vienatvė teikė jam 
niūraus kankinio pasimėgavimo, jis jautėsi nesuprastas ir tuo 
džiaugėsi, o kadangi parašė tokias beatodairiškai nepagarbias 
vienuoliškas eiles, laikė save tarsi mažuoju Juvenaliu. 

Kai po laidotuvių praėjo aštuonios dienos, abu berniukai 
pasveiko ir ligonių kambaryje tegulėjo tik vienas Heilneris, jį 
aplankė Hansas. Jis droviai pasisveikino, atsinešė prie lovos 
kėdę, atsisėdo ir paėmė už rankos ligonį, kuris apmaudžiai 
nusisuko į sieną ir rodėsi visiškai nesukalbamas. Tačiau Han- 
sas nepasidavė. Suspaudęs pasičiuptąją ranką, privertė buvusį 
draugą pasižiūrėti į jį. Šis piktai perkreipė lūpas. 

— Ko tau reikia? 

Hansas nepaleido jo rankos. 

— Turi mane išklausyti, — pasakė. — Tada pasielgiau kaip 
bailys ir išdaviau tave. Tačiau tu žinai, koks aš: buvau pasi- 

ryžęs pavyzdingai mokytis seminarijoje, o jeigu pavyktų — 
tapti pirmūnu. Tu vadinai mane kaliku, žinoma, teisingai; 
tačiau tokį aš įsivaizdavau idealą, nieko geriau nežinojau. 

Heilneris buvo užsimerkęs, ir Hansas tylutėliai kalbėjo 
toliau: 

— Matai, aš labai atsiprašau. Nežinau, ar dar norėsi būti 
mano draugu, tačiau privalai man dovanoti. 

Heilneris tylėjo, vis dar užsimerkęs. Visas gerumas ir 
linksmumas jo sieloje veržėsi prie draugo, tačiau jis jau bu- 
vo pripratęs prie surūgėlio ir vienišiaus vaidmens ir kol kas 
bent nuo veido negalėjo nusiimti kaukės. Tačiau Hansas 
nenusileido. 

— Privalai, Heilneri! Verčiau būsiu paskutinis mokinys 
negu ilgiau tavęs šalinsiuos. Jeigu norėsi, vėl draugausim ir 
kitiems parodysim, kad mums jų nereikia. 

Tada Heilneris atsakė į jo rankos paspaudimą ir atsimerkė. 

Po keleto dienų ir jis paliko lovą ir ligonių kambarį, o 
vienuolyne niekas nekreipė jokio dėmesio į atgimusią bi- 
čiulystę. Tačiau abiem berniukams dabar slinko nuostabios 
savaitės, be jokių įsidėmėtinų įspūdžių, tačiau kupinos keistai 
palaimingo bendrumo ir nebylaus, slapto sutarimo. Kaip 
anksčiau nebebuvo. Po ištisas savaites trukusio išsiskyrimo 
abu pasikeitė. Hansas pasidarė švelnesnis, nuoširdesnis, sva- 
jingesnis; Heilneris įgijo jėgos ir vyriškumo, ir abiem pasta- 
ruoju metu taip trūko vienam kito, kad atgautoji draugystė 
rodėsi didelis išgyvenimas ir brangi dovana. 

Šie abu anksti subrendę berniukai nežinodami, bet bai- 
mingai nujausdami mėgavosi savo draugyste tarytum švel- 
niu pirmosios meilės slėpiningumu. Ir dar jų ryšys turėjo 
rūstaus bręstančio vyriškumo žavesio, ir lygiai toks pat rūs- 
tus buvo jų atkaklus priešinimasis visiems moksladraugiams, 
kurie nemėgo Heilnerio ir nesuprato Hanso ir kurių drau- 
gystės tada tebuvo tik nekalti vaikiški žaidimai. 

Juo nuoširdžiau Hansas prisirišo prie bičiulio ir juo lai- 
mingesnis jautėsi, juo svetimesnė jam darėsi seminarija. Ne- 
patirta laimė kaitino kraują kaip jaunas vynas ir užėmė visas 
jo mintis, taigi Livijus, kaip ir Homeras, neteko svarbumo ir 
žavesio. Tačiau mokytojai su baime žiūrėjo, kaip ligi šiol bu- 
vęs pavyzdingas seminaristas Gybenratas virsta prieštaringa 
būtybe, visiškai pasidavusia blogai įtartinojo Heilnerio įta- 
kai. Mokytojai nieko taip nebijo, kaip keistų reiškinių, ku- 
riuos pamato, stebėdami anksti subrendusių ir šiaip pavojin- 
game prasidedančios jaunystės amžiuje berniukų būdą. Heil- 
neris jau seniai gąsdino juos savotišku genialumu — tarp 
genijaus ir mokytojų nuo senų laikų žioji gili praraja, o jeigu 
koks nors panašus mokinys ima lankyti mokyklą, mokytojus 
iš anksto pagauna tikras siaubas. Genijai jiems — tie blogi mo- 
kiniai, kurie visiškai jų negerbia, sulaukę keturiolikos, prade- 
da rūkyti, penkiolikos metų įsimyli, šešiolikos —- pamėgsta lan- 
kyti smukles, kurie skaito uždraustas knygas, rašo įžūlius raši- 
nius, kada ne kada pašaipiai stebeilija mokytoją, o žurnale 
pažymimi kaip maištininkai ir kandidatai į karcerį. Savo kla- 
sėje mokytojas mieliau nori turėti keletą asilų negu vieną ge- 
nijų ir iš tikrųjų yra teisus, nes jo pareiga juk ne ugdyti išskir- 
tines sielas, o išmokyti lotynų kalbos, matematikos ir išauklė- 
ti padorius piliečius. Ir neįmanoma ištirti, su pykčiu ir gėda 
prisimenant savo jaunystę, kuris daugiau nukenčia ir sunkiau 
gyvena, mokytojas ar mokinys, kuris jųdviejų didesnis tiro- 
nas, žiauresnis kankintojas ir kuris kurio sielą sužaloja ar su- 
gadina gyvenimą. Tačiau tai ne mūsų rūpestis, galim guostis 
tuo, kad tikriems genijams žaizdos beveik visuomet užgyja ir 
jie tampa žmonėmis, kurie, mokyklos pykčiui, atlieka savo 
gerus darbus ir kuriuos vėliau, kai jie jau mirę ir apgaubti 
malonios nuotolio aureolės, jų mokytojai kitoms kartoms nu- 
rodo kaip šaunius mokinius ir taurius pavyzdžius. Taigi tas 
kovos tarp įstatymo ir proto spektaklis kartojamas mokykla 

po mokyklos, o mes vis stebim, kaip valstybė ir mokykla už- 
dususios stengiasi kasmet pasirodančius kelis skvarbesnio proto 
ir vertesnius dėmesio mokinius palaužti iš pašaknių. Tai jų 
mokytojai labiausiai neapkenčia, juos dažniausiai baudžia, tai 
jie pabėga ar būna išvejami, jie, kurie paskui gausina mūsų 
tautos lobyną. Tačiau kai kurie — ir kas žino, kiek jų? — su- 
nyksta, graužiami tylaus užsispyrimo, ir pražūva. 

Pagal gerą seną pagrindinį seminarijos įstatymą ir į abu 
jaunus keistuolius, kai tik buvo nujausta šis tas negera, imta 
žiūrėti ne dvigubai meiliau, o dvigubai griežčiau. Tiktai efo- 
ras, kuris didžiavosi Hansu kaip stropiausiai besimokančiu 
hebrajų kalbos, negrabiai pabandė jį išgelbėti. Liepė pakviesti 
Hansą į savo kabinetą, dailų senovinio abato buto kambarį 
erkeryje, kur, anot padavimo, iš netolimo Knitlingeno kilęs 
daktaras Faustas mėgaudavosi ne viena elfingerio taure. Eto- 
ras nebuvo lėkštas žmogus, jam nestigo įžvalgumo ir prakti- 
nės nuovokos, ir jis su savotišku palankumu žiūrėjo į savo 
auklėtinius, kuriuos meiliai tujino. Didžiausia jo yda buvo 
nepaprasta garbėtroška, kuri nuo katedros nuvesdavo į pa- 
gyrūnišką gražbyliavimą ir neleisdavo pakęsti bent menkiau- 
sios abejonės jo valdžia ir autoritetu. Jis neištverdavo jokios 
pastabos, neprisipažindavo jokios klaidos. Tad silpnabūdžiai 
ar netgi nesąžiningi seminaristai puikiai su juo sutarė, ta- 
čiau kaip tik stipriesiems ir doriesiems buvo sunku, nes efo- 
rą erzino netgi ir užuomina į prieštaravimą. Jis virtuoziškai 
atliko tėviško bičiulio, žvelgiančio drąsinančiomis akimis ir 
kalbančio švelniu balsu, vaidmenį, kurio dabar ir ėmėsi. 

— Sėskit, Gybenratai, — tarė jis draugiškai, stipriai paspau- 
dęs ranką nedrąsiai įslinkusiam berniukui. — Norėčiau tru- 
pučiuką su jumis šnektelėti. Bet gal galėčiau kreiptis „tu“? 

— Prašom, pone efore. 

— Mielas Gybenratai, tikriausiai tu ir pats pajutai, kad 
pastaruoju metu tavo pažymiai šiek tiek pablogėjo, na, bent 

jau suprastėjo hebrajų kalbos žinios. Ligi šiol tu ją mokėjai 
geriausiai, todėl man gaila, kad staiga pastebėjau atsipalai- 
davimą. Gal hebrajų kalba nebeteikia tau tikro džiaugsmo? 

— O ne, pone efore. 

— Gerai pagalvok! Taip būna. O gal tu itin susidomėjai 
kokiu nors kitu dalyku? 

— Ne, pone efore. 

— Tikrai ne? Taip, tuomet turim paieškoti kitokių prie- 
žasčių. Gal padėtum man išsiaiškinti? 

— Aš nežinau... visada ruošiu pamokas... 

— Žinoma, mielasis, žinoma. Tačiau differendum est in- 
ter et inter. Aišku, ruoši pamokas, tai juk tavo pareiga. Ta- 
čiau anksčiau tu dirbai daugiau. Gal buvai stropesnis, šiaip 
ar taip, daugiau domėjaisi. Aš tik svarstau, kodėl taip staiga 
sumažėjo tavo stropumas. Juk tu nesergi? 

— Ne. 

— Ar tau skauda galvą? Neatrodai lakai sveikas. 

— Taip, kartais man skauda galvą. 

— Ar tau pernelyg sunku kasdien šitiek mokytis? 

— O ne, visiškai ne. 

— O gal tu per daug skaitai? Atvirai prisipažink! 

— Ne, pone efore, aš beveik nieko neskaitau. 

— Tuomet aš kaip ir nieko nesuprantu, mielas jaunasis 
bičiuli. Kažkas čia negerai. Ar pažadėsi man iš peties kibti į 
mokslus? 

Hansas įdėjo delną į atkištą dešinę ranką galingojo vyro, 
žvelgiančio į jį su rimtu švelnumu. 

— Va taip gerai, taip ir reikia, mano mielas. Tiktai neiš- 
tižk, antraip žlugsi. 

Jis paspaudė Hansui ranką, ir tas atsidusęs nuėjo pre 
durų. Tada eforas jį dar pasišaukė: 

- Štai dar kas, Gybenratai. Tu daug bendrauji su Heil- 


neriu, tiesa? 

— Taip, gana daug. 

— Manau, daugiau negu su kitais. Ar aš klystu? 

— O ne. Jis mano draugas. 

— Kaip tai atsitiko? Juk iš tiesų judu labai skirtingi. 

— Nežinau, tiktai jis yra mano draugas. 

— Žinai, tavo draugas man nelabai patinka. Jis nepaten- 
kinta nerami siela; gal jis ir gabus, bet iš to nieko doro, ir jis 
nerodo tau gero pavyzdžio. Man būtų malonu, jeigu laiky- 
tumeis nuo jo toliau. Na, ką pasakysi? 

— Negaliu, pone efore. 

— Negali? O kodėl? 

— Jis yra mano draugas. Negaliu paprasčiausiai jo mesti. 

— Mm. Bet juk galėtum labiau šlietis prie kitų? Tu esi 
vienintelis, taip pasidavęs blogai širo Heilnerio įtakai, ir mes 
jau regim pasekmes. Kas tave prie jo šitaip traukia? 

— Pats nežinau. Tačiau mums gera drauge, ir būčiau bai- 
lys, jeigu jį palikčiau. 

— Taip taip. Ką gi, neverčiu tavęs. Tačiau tikiuosi, kad 
pamažiukais nuo jo nutolsi. Man tai būtų malonu. Labai 
malonu. 

Paskutiniai žodžiai nebeturėjo nė lašo ankstesnio švel- 
numo. Dabar Hansas galėjo eiti. 

Ir jis vėl kaip paklaikęs kibo į mokslus. Tačiau tai nebebu- 
vo ankstesnis smagus žengimas pirmyn, o veikiau vargingas 
bėgimas šalia, kad pernelyg nearsiliktų. Ir Hansas žinojo, kad 
iš dalies dėl to kalta draugystė, tačiau ji jam atrodė ne žalinga 
ir kliudanti, o lobis, atsveriąs visa tai, ko neteko — tauresnis 
šiltesnis gyvenimas, nė iš tolo nesulyginamas su buvusiu blai- 
viu pareigingumu. Jis gyveno kaip jaunas įsimylėjėlis: jautėsi 
galįs atlikti didžius žygdarbius, tačiau ne kasdieninį nuobodų 
ir smulkmenišką darbą. Taigi graudžiai dūsaudamas Hansas 
vis įsikinkydavo į jungą. Jis nesugebėjo pamėgdžioti Heilne- 
rio, kuris plaukė paviršiuje, greitai ir kone per jėgą pasisku- 

bindamas įsiminti būtiniausius dalykus. Kadangi draugui be- 
veik kas vakarą skirdavo visą laisvalaikį, Hansas prisiversdavo 
rytais atsikelti valanda anksčiau ir rungdavosi su hebrajų kal- 
bos gramatika kaip su priešu. Po teisybei, jį džiugino tiktai 
Homeras ir istorijos pamokos. Apgraibomis Hansas artėjo 
prie Homero pasaulio suvokimo, o istoriniai veikėjai pama- 
žiukais liovėsi jam buvę vardais ir skaičiais ir žvelgė į jį iš arti 
žėrinčiomis akimis, kiekvienas turėjo veidą su judriomis rau- 
donomis lūpomis ir rankas — vienas — raudonas, storas, šiurkš- 
čias, kitas — nejudančias, vėsias, akmenines, o trečias — plo- 
nas, karštas, su persišviečiančiomis gyslelėmis. 

Ir tada, kai skaitydavo Evangelijas graikiškai, Hansą ret- 
karčiais nustebindavo, netgi priblokšdavo veikėjų aiškumas 
ir artumas. Kaip ir tą kartą, kai skaitė šeštąjį Evangelijos pagal 
Morkų skyrių, kai Jėzus su apaštalais išlipa iš laivo ir: e0906 
ŠTEVYVOVTEC AUTOV TEpPLėEdPALOV, „jie pažino Jėzų, paskelbė 
visai apylinkei“. Hansas tarytum išvydo žmogaus sūnų išli- 
pantį iš laivo ir iškart jį pažino, ne iš figūros ar veido, bet iš 
didžiulės žvilgančios jo mylinčių akių gelmės ir iš lėto plonos 
gražios įrudusios rankos, kuri regėjos sukurta ir apgyventa 
kilnios ir vis dėlto tokios stiprios siėlos, mosto ar veikiau ma- 
lonaus kvietimo prisiartinti. Akimirką išniro ir banguojančio 
vandens pakraštys bei sunkaus barko pirmagalis, o paskui vi- 
sas vaizdas išskido kaip žiemą iš burnos iškvėptas oras. Jam 
vis nutikdavo kas nors panašaus, ir iš knygų energingai išsi- 
verždavo koks nors veikėjas ar net istorijos nuotrupa, trokš- 
dami atgyti ir atspindėti savo žvilgsnius gyvos būtybės aki- 
mis. Hansas su tuo susitaikė, tiktai stebėjosi ir jautė, jog nuo- 
lat matydamas tuos paskubom suvokiamus nykstančius 
reiškinius, jis keistai ir iš esmės pasikeitė pats, tarytum žvelgia 
per juodą žemę kaip per stiklą ar regi į jį žiūrinčias Dievo: 
akis. Tokios žavingos akimirkos ateidavo netikėtai, ir nebū- 
davo gaila, kad jos dingdavo lyg maldininkai ir malonūs sve- 

čiai, kuriuos nedrąsu kalbinti ar versti pasilikti, nes juos gau- 
bia kažkoks ypatingumas ir dieviškumas. 

Hansas šiuos savo išgyvenimus slėpė, neprasitardamas net 
ir Heilneriui. O pastarajam ankstesnis liūdesys perėjo į neri- 
mą, virto aštriu protu, kuris išsiliedavo vienuolyno, mokytojų, 
bendramokslių, oro, žmogaus gyvenimo ir Dievo buvimo kri- 
tika, kai kada sukeldavo jam troškimą ginčyris ar staiga krėsti 
kvailus pokštus. Tačiau kadangi jis jau buvo atskirtas ir suprie- 
šintas su visais kitais, tai, apimtas neprotingo išdidumo, bandė 
šį supriešinimą paaštrinti ir paversti nesutaikomais priešiškais 
santykiais, į kuriuos, nenorėdamas jam kliudyti, įsipainiojo ir 
Gybenratas, taigi abu bičiuliai dabar buvo atskirti nuo daugu- 
mos kaip į akis krintanti, nepalankiai stebima sala. Pamažėle 
Hansui tai ėmė vis mažiau ir mažiau rūpėti. Jeigu tik nebūtų 
buvę eforo, kuris jį neaiškiai gąsdino. Su buvusiu numylėtiniu 
eforas dabar elgėsi abejingai ir pabrėžtinai nekreipdamas dė- 
mesio. Ir kaip tik hebrajų kalbos, eforo dėstomo dalyko, Han- 
sas pamažėle nebeteko jokio noro mokytis. 

Koks pasigėrėjimas matyti, kaip jau po kelių mėnesių 
keturiasdešimt seminaristų, be vieno kito tylenio, pasikeitė 
kūnu ir siela. Daugelis šaute šovė aukštyn, itin pakenkdami 
stambumui, o rankos ir kojos graudžiai kyšojo iš nepaūgė- 
jusių drabužių. Veidai turėjo visų nykstančio vaikiškumo ir 
lėtai pradedančio puikuotis vyriškumo atspalvių, o lygiai 
kaktai tų, kurių kūnas dar negavo augimo kampuotumo, 
Mozės knygų studijos bent laikinai suteikė vyriško rimtu- 
mo. Putnių žandų buvo galima rasti tik su žiburiu. 

Pasikeitė ir Hansas. Ūgiu ir liesumu jis prilygo Heilne- 
riui, o atrodė netgi už jį vyresnis. Anksčiau vos įžiūrimos 
kaktos apybraižos išsišovė, o akys įkrito, veidas gavo nesvei- 
kos spalvos, sąnariai ir pečiai buvo kaulėti ir atsikišę. 

Juo labiau jis pats buvo nepatenkintas savo mokslo re- 
zultatais seminarijoje, juo atkakliau, veikiamas Heilnerio, 

šalinosi draugų. Kadangi nebegalėjo žvelgti į juos iš aukšto 
kaip pavyzdingas mokinys ir būsimasis pirmūnas, didžiuok- 
lystė jam itin netiko. O kad kiti tą jam pasakė ir kad pats 
skausmingai juto, jiems neatleido. Keliskart susiriejo su ne- 
priekaištinguoju Hartneriu ir įžūlėliu Otu Vengeriu. Kai 
pastarasis vieną dieną vėl ėmė šaipytis ir užgaulioti, Hansas 
nebeištverė ir paleido į darbą kumščius. Juodu rimtai susi- 
mušė. Vengeris buvo bailys, tačiau silpnesnį priešininką leng- 
va sudoroti, todėl jis smūgiavo be jokios atodairos. Heilne- 
rio nebuvo, kiti muštynes stebėjo kaip pramogą, trokšdami 
Hansui pamokos. Hansas gavo kaip reikiant, iš nosies jam 
bėgo kraujas, skaudėjo visus šonus. Jis nemiegojo kiaurą nak- 
tį, kamuojamas gėdos, skausmo ir pykčio. Bičiuliui šį nuti- 
kimą nutylėjo, tačiau dabar griežtai atsiskyrė nuo visų ir su 
kambario draugais beveik nebepersimesdavo nė žodžiu. 

Pavasariop dėl lietingų popiečių, lietingų sskmadienių 
ir ilgų sutemų seminaristų gyvenimą ėmė įvairinti naujos 
sąjungos ir judėjimai. „Akropolio“ kambarys, kuriame gy- 
veno geras pianistas ir du fleitininkai, ėmė reguliariai rengti 
po du muzikos vakarus, „Germanijos“ kambaryje susikūrė 
dramos būrelis, o keletas jaunų pietistų subūrė Biblijos skai- 
tovus, kurie kasvakar paskaitydavo po skyrių su natomis iš 
Kalvo Biblijos. 

Heilneris pasiprašė į „Germanijos“ dramos būrelį, bet jo 
nepriėmė. Jis apsiputojo iš įniršio. Taigi atsikeršydamas nu- 
ėjo pas Biblijos skaitovus. Ir tenai jo nereikėjo, tačiau jis 
braute įsibrovė ir drąsiomis kalbomis bei eretiškomis užuo- 
minomis sukiršino ir supykdė dievobaimingai besišneku- 
čiuojančią nedidelę kuklią broliją. Netrukus ši pramoga Heil- 
neriui nusibodo, tačiau dar ilgai jo kalbos turėjo ironišką 
biblijinį atspalvį. Tačiau šįkart niekas jo beveik nepaisė, nes 
visus seminaristus buvo pagavusi veiklumo ir kūrybingumo 
dvasia. 

Kalbos tik ir sukosi apie vieną gabų ir sąmojingą „Spar- 
tos“ kambario įnamį. Be asmeninės šlovės, jam terūpėjo tik 
trupučiuką pagyvinti kambario draugų gyvenimą ir krečiant 
visokius išradingus pokštus dažniau pailsėti nuo vienodo 
mokymosi. Jis buvo pravardžiuojamas Danstenu ir sugebė- 
jo originaliai sukelti sensaciją ir šitaip pelnyti tam tikrą šlo- 
vę. Vieną rytą atėję iš miegamųjų seminaristai prie prausyk- 
los durų rado priklijuotą popierių, kur pavadinęs „Sešiomis 
epigramomis iš Spartos“ jis buvo diptichų forma sąmojin- 
gai pasišaipęs iš kai kurių pasirinktų moksladraugių, aprašęs 
jų kvailiojimą, išdaigas ir draugystes. Kliuvo taip pat ir Gy- 
benratui su Heilneriu. Šitoj nedidelėj valstybėj kilo neapsa- 
komas šurmulys, visi grūdosi prie prausyklos kaip prie teat- 
ro durų, būrys seminaristų dūzgė, stumdėsi ir šiušeno lyg 
bičių spiečius, kurio motinėlė rengiasi skirsti. 

Kitą rytą visos durys buvo apkarstytos epigramomis ir 
ksenijomis su atsakymais, pritarimais bei naujais išpuoliais, 
tačiau šio skandalo įkvėpėjas anaiptol nebuvo toks kvailas, 
kad pars vėl prisidėtų. Jis pasiekė savo tikslą — įpylė žibalo į 
ugnį — ir dabar patenkintas trynėsi rankas. Kone visi semi- 
naristai kelias dienas dalyvavo šiose ksenijų varžybose, visi 
vaikščiojo susimąstę, kurdami dvieilius, ir gal tiktai vienas 
Liucijus, kaip paprastai niekuo nesirūpindamas, dirbo savo 
darbą. Galop į tai atkreipė dėmesį vienas mokytojas ir. už- 
draudė toliau tęsti šį įdomų žaidimą. 

Gudrusis Danstenas ramiai nesiilsėjo ant laurų, o per tą 
laiką rengėsi smogti didžiausią smūgį. Jis išleido pirmąjį laik- 
raščio numerį, mažo formato, juodraštiniame popieriuje ir 
padaugintą, kuriam medžiagą rinko jau kelios savaitės. Tai 
buvo, galima sakyti, humoristinio pobūdžio laikraštėlis, 
„Akstinuočiaus“ pavadinimu. Geriausias pirmojo numerio 
straipsnis buvo smagus Jozuės knygos leidėjo ir Maulbrono 
seminaristo pokalbis. 

Pasisekimas buvo stulbinantis, ir Danstenas, nutaisęs la- 
bai užsiėmusio redaktoriaus ir leidėjo veidą ir mėgdžiodamas 
jų elgesį, vienuolyne mėgavosi maždaug tokia pat abejotina 
šlove kaip kitados garsusis Aretinas Venecijos respublikoje. 

Visi be galo stebėjosi, kad prie redagavimo karštai prisi- 
dėjo Hermanas Heilneris ir kartu su Danstenu ėmėsi ašt- 
rios satyriškos cenzūros, kuriai jam netrūko nei sąmojaus, 
nei proto. Šis laikraštėlis nedavė ramybės visai seminarijai 
kone ištisą mėnesį. 

Gybenratas netrukdė savo bičiuliui, pats jis nei troško, 
nei sugebėjo dalyvauti. Iš pradžių jis net beveik nepastebė- 
jo, kad Heilneris dažną vakarą praleidžia „Spartoje“, nes ne- 
seniai jam buvo parūpę visai kiti dalykai. Kiauras dienas jis 
tingiai slankiojo, aplinkui nieko nematydamas, mokėsi iš 
lėto ir nenoromis, o sykį per pamoką, kai buvo nagrinėja- 
mas Livijus, jam nutiko keistas dalykas. 

Profesorius paliepė Hansui versti. Berniukas liko sėdėti. 

— Ką tai reiškia? Kodėl nesistojat? — piktai sušuko profe- 
sorius. 

Hansas net nekrustelėjo. Sėdėjo suole tiesus, kiek panari- 
nęs galvą ir prisimerkęs. Sūktelėjimas pažadino jį iš svajonių, 
tačiau profesoriaus balsą jis girdėjo tarytum iš didelio nuoto- 
lio. Taip pat jis pajuto stiprų suolo kaimyno kumštelėjimą. 
Tačiau tai jam nerūpėjo. Hansą supo kitokie žmonės, lytėjo 
kitokios rankos, į jį bylojo kitokie balsai, artimi, tylūs, žemi 
balsai, ne žodžiais, o kaip neaiškus, švelnus šaltinio čiurleni- 
mas. Ir į jį žvelgė daugelis akių — svetimų, suprantančių, di- 
delių, blizgančių akių. Gal romėnų minios, apie kurią ką tik 
skaite Livijaus knygoje, o gal nepažįstamų žmonių, kuriuos 
jis sapnavo ar kada nors buvo matęs paveiksluose. 

— Gybenratai! - suriko profesorius. - Ar jūs miegat? 

Seminaristas palengva išplėtė akis, nustebęs įsmeigė jas į 
profesorių ir papurtė galvą. 

— Jūs miegojot! Ir ar galit man pasakyti, kokį sakinį skai- 
tom? Na? 

Hansas pirštu bedė į knygą, jis gerai žinojo, koks sakinys 
verčiamas. 

— Tai gal dabar norėtumėt ir atsistoti? — pašaipiai pa- 
klausė profesorius. Hansas atsistojo. 

— Kuo jūs užsiima? Pasižiūrėkit į mane! 

Berniukas pasižiūrėjo į profesorių. Tačiau pastarajam ne- 
patiko tas žvilgsnis, nes jis nustebęs pakraipė galvą. 

— Jums negera, Gybenratai? 

— Ne, pone protfesoriau. 

— Sėskitės ir po pamokos užeikit į mano kambarį. 

Hansas atsisėdo ir užsikvempė ant knygos. Jis buvo kuo 
budriausias ir viską suprato, tačiau jo vidinis žvilgsnis kartu 
stebėjo daugelį nepažįstamų būtybių, kurios lėtai slinko to- 
lyn, vis dar įsmeigusios į jį blizgančias akis, kol galop tolu- 
moje jas uždengė migla. Ir kartu vis labiau priartėjo profe- 
soriaus, sakinį verčiančio seminaristo balsai bei visi klasės 
šnaresiai, kol galop viskas vėl pasidarė tikroviška kaip pa- 
prastai. Tebestovėjo suolai, katedra ir lenta, ant sienos ka- 
bojo didelis medinis skriestuvas ir kampainis, aplinkui sė- 
dėjo visi draugai, daugelis jų smalsiai ir įžūliai dilbakiavo į 
jį. Hansas labai išsigando. 

— Po pamokos užeikit į mano kambarį, — išgirdo jis žo- 
džius. O Viešpatie, kas gi čia atsitiko? 

Pasibaigus pamokai, profesorius mostu pasikvietė Han- 
są ir nusivedė pro spoksančius moksladraugius. 

— Na, tai sakykit, kas jums iš tiesų nutiko? Jūs nemiegojot? 

— Ne. 

— Tad kodėl neatsistojot, kai pašaukiau? 

— Nežinau. 

— O gal neišgirdot? Jūs prastai girdit? 

— Ne. Aš jus girdėjau. 

— Ir vis tiek neatsistojot? O paskui žiūrėjot tokiu keistu 
žvilgsniu. Apie ką jūs galvojot? 

— Apie nieką. Jau norėjau stotis. 

— Tai kodėl neatsistojot? Vis dėlto jums buvo negera? 

— Rodos, ne. Nežinau, kas man buvo. 

— Jums skaudėjo galvą? 

— Ne. 

— Gerai. Galit eiti. 

Prieš pietus Hansą vėl pašaukė ir nuvedė į miegamąjį. 
Ten jo laukė eforas ir apskrities gydytojas. Hansą apžiūrėjo 
ir paklausinėjo, tačiau nieko nepaaiškėjo. Gydytojas gera- 
širdiškai nusijuokė, manydamas, kad čia nėra nieko rimta. 

— Vis tie menki nervų sutrikimai, pone efore, — nusiki- 
keno jis. - Laikina nusilpimo būsena — savotiškas lengvas 
alpulys. Būtina, kad jaunuolis kasdien vaikščiotų gryname 
ore. O nuo galvos skausmo išrašysiu jam lašų. 

Dabar Hansas kasdien po pietų turėdavo valandą pasi- 
vaikščioti. Jam tai patiko. Blogiau buvo tik tai, kad eforas 
griežtai uždraudė per tuos pasivaikščiojimus Heilneriui jį 
lydėti. Pastarasis tūžo ir keikėsi, tačiau turėjo klausyti. Tai- 
gi Hansas vaikščiojo vienas ir savaip tuo džiaugėsi. Prasidė- 
jo pavasaris. Apvalias, dailiai nuožulnias kalvas lyg šviesi sekli 
vilnis apgobe besikalanti žaluma, medžiai nusimetė žiemi- 
nius apdarus — rudą, aštrių apybraižų šakų raizgalyną, — ir 
jauna lapija įsiliejo į kraštovaizdžio spalvas lyg be galo plūs- 
tantis gyvos žalumos srautas. 

Anksčiau, kai dar mokėsi pradžios mokykloje, Hansas ki- 
taip negu dabar žiūrėjo į pavasarį, labiau susidomėjęs, smal- 
saudamas ir dažniau į atskirus reiškinius. Stebėjo parskren- 
dančius paukščius, vieną rūšį po kitos, medžių žydėjimo se- 
ką, o paskui, stojus gegužės mėnesiui, imdavo meškerioti. 
Dabar jis nebesistengė atskirti paukščių ar pažinti krūmokš- 
nių pagal pumpurus. Jis matė tik bendrą vaizdą, visur sušvin- 

tančias spalvas, kvėpė jaunos lapijos aromatą, jautė švelnesnį 
ir gyvastingesnį orą ir stebėdamasis žingsniavo laukais. Han- 
sas greitai pavargdavo, nuolat troško atsigulti ir pamiegoti ir 
beveik visą laiką regėjo įvairiausius dalykus, tarytum iš tiesų jį 
supančius. Pats nežinojo, kokie tai dalykai, ir apie juos negal- 
vojo. Tai buvo skaidrios, mielos, keistos svajos, lankančios jį 
kaip paveikslai ar kaip nematytų medžių alėjos. Vien paveiks- 
lai, skirti žiūrėti, tačiau Žiūrėti į juos buvo nepaprastai įdo- 
mu. Tarytum persikeldavai į kitas vietoves ir pas kitokius žmo- 
nes. Lyg keliaudavai po nepažįstamą šalį, ėjai minkšta, malo- 
nia kojoms žeme, kvėpuodamas nepažįstamu oru, sklidinu 
lengvumo ir švelnus, išsvajoto aromato. Kai kada šiuos vaiz- 
dus pakeisdavo jausmas, neaiškus, šiltas ir jaudinantis, lyg leng- 
va ranka slystų kūnu, švelniai lytėdama. 

Skaitydamas ir mokydamasis Hansas iš paskutiniųjų 
stengdavosi susikaupti. Visa tai, kas nebuvo jam įdomu, kaip 
šešėliai išslysdavo iš rankų, o jeigu norėdavo per pamoką 
prisiminti hebrajų kalbos žodžius, turėdavo juos mokytis 
per paskutinį pusvalandį. Dažnai užplūsdavo reginiai, kai 
skaitydamas jis staiga išvysdavo visa tai, kas aprašyta, gyva ir 
judant, kur kas gyviau ir tikroviškiau nei jo gyvenama ap- 
linka. Ir kai nusiminęs Hansas stebėjo, kad jo atmintis silpsta 
ir kone kasdien darosi vis vangesnė ir nepatikimesnė, kar- 
tais senesni prisiminimai iškildavo jam prieš akis su gąsdi- 
nančiu aiškumu, kuris jį stulbino ir baugino. Per patį pa- 
mokos ar skaitymo vidurį jis staiga prisimindavo tėvą ar se- 
nąją Aną, ar kokį nors mokytoją ir moksladraugį, jie 
išdygdavo priešais lyg gyvi, valandėlę patraukdami visą jo 
dėmesį. Jis taip pat vis išgyvendavo viešnagę Štutgarte, eg- 
zamino laikymą, atostogų nutikimus arba tarytum matyda- 
vo save sėdintį su meškere prie upės, kvėpuodavo saulės įšil- 
dyto vandens garais, kartu tardamasis, lyg šitas įsivaizduoja- 
mas laikas būtų buvęs seniai seniai praeityje. 

Vieną šiltoką, drėgną, tamsų vakarą Hansas su Heilne- 
riu vaikščiojo po koridorių ir pasakojo apie namus, tėtį, meš- 
keriojimą ir mokyklą. Bičiulis buvo neįtikėtinai tylus; leido 
Hansui kalbėti, kada ne kada linksėdavo galva ar nedidele 
liniuote, su kuria žaisdavo ištisas dienas, keliskart mąsliai 
smogdavo į orą. Palengva nutilo ir Hansas; stojo naktis, ir 
juodu susėdo ant palangės. 

— Klausyk, Hansai? — staiga prašneko Heilneris dvejo- 
jančiu, susijaudinusiu balsu. 

— Kas yra? 

— Ak, nieko. 

— Ne, sakyk pagaliau! 

— Aš tik pamaniau, - kai tu visko pripasakojai... 

— Na, tai kas yra? 

— Sakyk, Hansai, ar nesi rimtai sukęsis apie mergaitę? 

Įsiviešpatavo tyla. Juodu niekuomet nebuvo taip kalbė- 
ję. Hansas baiminosi pokalbio, tačiau ši paslaptinga sritis 
viliojo jį kaip nuostabus sodas. Pasijuto visas išraudęs, pirš- 
tai ėmė drebėti. 

— Sykį pabandžiau, — atsakė jis pašnibždom. — Bet tada 
dar buvau toks neišmanėlis. 

Ir vėl stojo tyla. 

— ... O tu, Heilneri? 

Heilneris atsiduso. 

— Ak, liaukis!.. Žinai, nereikia apie tai net kalbėti, neverta. 

— Verta verta. 

— Aš turiu mylimąją. 

— Tu? Tikrai? 

— Namie. Kaimynystėje. Šią žiemą aš ją pabučiavau. 

— Pabučiavai?.. 

— Taip... Žinai, buvo tamsu. Vakare, čiuožykloje, ji man 
leido nuauti pačiūžas. Ir tada aš ją pabučiavau. 

— Ar ji nieko nesakė? 


— Sakyti tai nesakė. Ji tiktai pabėgo. 

— O kas buvo paskui? 

— Kas buvo paskui! Ogi nieko. 

Jis vėl atsiduso, o Hansas žiūrėjo į draugą kaip į herojų, 
sugrįžusį iš užgintų sodų. 

Nuaidėjo varpas, metas gultis. Kai buvo užgesintas žibu- 
rys ir viskas nurimo, Hansas ilgiau negu valandą pragulėjo 
lovoje, mąstydamas apie Heilnerio bučinį mylimajai. 

Rytojaus dieną jis norėjo paklausinėti daugiau, bet gėdijosi, 
o draugas, Hanso neklausiamas, bijojo pats prabilti šia tema. 

Mokytis Hansui nesisekė vis labiau. Mokytojai ėmė pik- 
tai vaipytis ir keistai į jį žvilgčioti, eforas niūrojo ir tūžo, ir 
netgi bendramoksliai seniai pastebėjo, kad Gybenratas ap- 
sileido ir nebetaiko į pirmūnus. Tiktai Heilneris nieko ne- 
pastebėjo, nes jam seminarija nė kiek nerūpėjo, o Hansas 
pats matė, kad viskas keičiasi, tačiau liko abejingas. 

Tuo tarpu Heilneriui įkyrėjo laikraščio redagavimas ir 
jis vėl sugrįžo pas bičiulį. Nepaisydamas draudimo, kai ka- 
da lydėdavo Hansą per kasdieninius pasivaikščiojimus, gu- 
lėdavo su juo saulėje ir svajodavo, balsiai skaitydavo eilėraš- 
čius ar laidydavo sąmojus apie etorą. Hansas kasdien tikėjo- 
si, kad bičiulis 1ms pasakoti savo meilės nuotykį, tačiau juo 
toliau, juo sunkiau galėjo prisiversti ir paklausti. Bendra- 
moksliai, kaip ir anksčiau, jų šalinosi, nes Heilneris anaip- 
tol nepelnė niekieno pasitikėjimo savo piktomis patyčio- 
mis „Akstinuočiaus“ laikraštėlyje. 

O laikraštėlis tuo metu ir šiaip liovėsi ėjęs; jis atgyveno, 
nes jo tikslas buvo pagyvinti tas nuobodžias savaites tarp 
žiemos ir pavasario. Dabar prasidėjęs gražus metų laikas siūlė 
pakankamai pramogų: augalų rinkimą, pasivaikščiojimus ir 
žaidimus lauke. Kasdien per pietus gimnastai, imtyninin- 
kai, bėgikai ir žaidžiantys su kamuoliu pripildydavo vienuo- 
lyno kiemą riksmo ir gyvybės. 

Prie viso to prisidėjo nauja didelė sensacija, kurią sukėlė 
ir kurios pagrindiniu veikėju vėl tapo visiems žinomas pa- 
žaidos akmuo Hermanas Heilneris. 

Eforas sužinojo, kad Heilneris pasityčiojo iš jo draudi- 
mo ir kone kasdien lydėjo per pasivaikščiojimus Gybenra- 
tą. Šįkart į jis davė Hansui ramybę ir į kabinetą pasikvietė 
pagrindinį nusidėjėlį, seną savo priešą. Pabandė jį tujinti, 
bet Heilneris tai iškart uždraudė. Tada prikišo Heilneriui 
neklusnumą. Tas pareiškė, kad jis esąs Gybenrato bičiulis ir 
niekas neturįs teisės užginti jiems draugystę. Įsiliepsnojo pik- 
tas ginčas, po kurio Heilneris buvo pasodintas kelioms va- 
landoms į karcerį ir jam griežtai uždrausta artimiausiu me- 
tu vaikščioti su Gybenratu. 

Taigi kitą dieną Hansas vėl vienas patraukė į savo oficialų 
pasivaikščiojimą. Grįžo antrą valandą ir su kitais nuėjo į kla- 
sę. Prasidėjus pamokai, paaiškėjo, kad nėra Heilnerio. Viskas 
buvo taip pat kaip tada, kai dingo Indusas, tik šįsyk niekas 
nebegalvojo apie vėlavimą. Trečią valandą visa laida ir trys 
mokytojai išsirengė ieškoti pražuvėlio. Visi pasklido į šalis, 
lakstė po miškus ir šūkavo, o kai kas, netgi du mokytojai, 
manė, jog labai galimas daiktas, kad jis ką nors sau pasidarė. 

Penktą valandą buvo pranešta visoms apskrities policijos 
nuovadoms, o vakare — pasiųstas skubus laiškas Heilnerio tė- 
vui. Vėlai vakare dar nebuvo rasta nė pėdsako, ir iki pat vi- 
durnakčio visuose miegamuosiuose berniukai šnibždėjosi kuž- 
dėjosi. Dauguma seminaristų tikėjo spėjimu, kad Heilneris 
nusiskandino. Kiti manė, kad jis paprasčiausiai išvažiavo na- 
mo. Tačiau buvo nustatyta, jog bėglys negalėjo turėti pinigų. 

Į Hansą visi žiūrėjo kaip į sąmokslininką. Tačiau taip 
nebuvo, veikiausiai iš visų jis labiausiai bijojo ir jaudinosi, o 
naktį miegamajame, kai girdėjo kitus klausinėjant, spėlio- 
jant, tauškiant niekus ir pokštaujant, visas nulindo po ant- 
klode ir pragulėjo ištisas klaikias valandas sielvartaudamas 

ir bijodamas dėl draugo. Nuojauta, kad Heilneris nesugrįš, 
užplūdo jo iš baimės virpančią širdį ir visą esybę pripildė 
išgąstingo skausmo, kol nusikamavęs ir susijaudinęs Han- 
sas užmigo. 

Tuo pačiu metu Heilneris gulėjo už kelių mylių krū- 
muose. Jam buvo šalta, miegas neėmė, tačiau sklidinas lais- 
vės pajautimo jis alsavo visa krūtine ir rąžėsi, lyg ištrūkęs iš 
ankšto narvo. Jis pabėgo per pietus, Knitlingene nusipirko 
duonos ir, pro dar pavasariškai plikas šakas žvelgdamas į 
nakties juodumą, žvaigždes ir skriejančius debesis, kada ne 
kada atsikąsdavo kąsnį. Jam buvo nesvarbu, kur galų gale 
nusibels; dabar bent buvo pabėgęs iš nekenčiamo vienuoly- 
no ir parodęs eforui, kad jo valia stipresnė negu visi įsaky- 
mai ir draudimai. 

Jo veltui ieškojo visą kitą dieną. Antrąją naktį Heilneris 
praleido netoli nuo kaimo, lauke tarp šiaudų ryšulių; rytą 
vėl nusigavo į mišką ir tik vakarop, norėdamas apsilankyti 
kaime, pakliuvo į rankas medžiotojui. Tas sutiko jį draugiš- 
kai šaipydamasis ir nuvedė į rotušę, kur Heilneris pokštais 
ir gražbylyste įkrito į širdį seniūnui, ie jis pasikvietė berniu- 
ką nakvynės ir prieš miegą sočiai pamaitino kumpiu ir kiau- 
šiniais. O kitą dieną Heilnerį išsivežė tuo tarpu jau atskubė- 
jęs tėvas. 

Kai pabėgėlis buvo parvežtas, visas vienuolynas didžiai 
susijaudino. Tačiau Heilneris ėjo iškelta galva, rodos, nė 
kiek neapgailestaudamas dėl savo kelionės, būdingos tik 
genijams. Buvo pareikalauta, kad jis atsiprašytų, bet Heil- 
neris-atsisakė ir prieš slaptą mokytojų teismą stojo anaip- 
tol ne nedrąsiai ar pagarbiai. Norėta jį palikti seminarijo- 
je, tačiau šitokio elgesio jau buvo per daug. Jis buvo gė- 
dingai išvytas ir vakare išvažiavo su tėvu, kad niekuomet 
nebegrįžtų. Su bičiuliu Gybenratu galėjo atsisveikinti tik 
rankos paspaudimu. 

Graži ir įkvėpta buvo ilga kalba, kurią ponas eforas pasakė 
apie šį ypatingą nepaklusnumo ir išsigimimo atvejį. Kur kas 
ramesnis, dalykiškesnis ir kuklesnis buvo jo pranešimas vy- 
resnybei Štutgarte. Seminaristams uždrausta susirašinėti su 
išvykusiu pabaisa, ir Hansas Gybenratas iš to draudimo, ži- 
noma, tik nusišaipė. Savaičių savaites visi tik ir kalbėjo apie 
Heilnerį ir jo pabėgimą. Nuotolis ir slenkąs laikas pakeitė 
bendrą nuomonę, ir ne vienas į bėglį, kurio kitados taip bai- 
mingai šalinosi, vėliau ėmė žvelgti kaip į nuskriejusį erelį. 

„Heladės“ kambaryje dabar stovėjo jau du tušti pultai, ir 
jo gyventojai antrąjį pražuvėlį pamiršo ne taip greitai kaip 
pirmąjį. Tiktai eforui būtų buvę maloniau, kad antrasis irgi 
būtų tylus ir sutvarkytas. Tačiau Heilneris niekaip netrikdė 
vienuolyno ramybės. Jo bičiulis laukė ir laukė, tačiau laiškas 
taip ir neatėjo. Heilneris išvažiavo ir lyg skradžiai žemę pra- 
smego, jis ir jo pabėgimas pamažėle virto istorija, o galop — 
sakme. Vėliau, po daugybės įvairiausių genijaus pokštų ir klyst- 
kelių, temperamentingąjį berniuką sudrausmino gyvenimo 
kančios, ir jis tapo jeigu ne herojum, tai tikru vyru. 

Hansą prislėgė įtarimas, kad jis žinojęs apie Heilnerio 
pabėgimą, ir mokytojai galutinai nusigręžė nuo jo. Kai per 
pamoką Hansas nesugebėjo atsakyti į kelis klausimus, vie- 
nas mokytojas netgi pasakė: „Tai kodėl jūs neišėjot su savo 
gražiuoju draugu Heilneriu?“ 

Eforas jo nebešaukė ir tik šnairavo su niekinančios užuo- 
jautos kupinu veidu kaip fariziejus į muitininką. Gybenra- 
to buvo galima nebeskaičiuoti, jis priklausė prie raupsuo- 
tųjų. 


PENKTAS SKYRIUS 


K:? žiurkėnas gyvena iš susikauptų maisto atsargų, taip 
ir Hansas dar kiek laiko naudojosi anksčiau įgytomis 
mokslo žiniomis. O paskui prasidėjo nuolatinė kankynė, 
pertraukiama trumpų ir bejėgiškų mokslo antpuolių, kurių 
beviltiškumas juokino net patį Hansą. Tad jis apskritai lio- 
vėsi kamavęsis be jokios naudos, užmetė Homerą, kaip ir 
Penkiaknygę, o algebrą — kaip Ksenofontą ir abejingai ste- 
bėjo, kaip pamažiukais mokytojų akyse blanksta geras jo 
vardas: nuo gero iki apygerio, nuo apygerio — iki vidutinio, 
ir pagaliau — nebeliko nieko. Jeigu jam neskaudėdavo gal- 
vos, o tas skausmas dabar vėl tapo įprastiniu, tai jis galvoda- 
vo apie Hermaną Heilnerį, sapnuodavo lengvus sapnus at- 
viromis akimis ir ištisas valandas prakiurksodavo beveik nie- 
ko nemąstydamas. Į vis dažnesnius mokytojų priekaištus jis 
atsakydavo geraširdiška nuolankia šypsena. Repetitorius 
Vydrichas, malonus jaunas mokytojas, vienintelis draugiš- 
kai ir užjaučiamai elgėsi su išklydusiu iš kelio berniuku, ir 
tik jam vienam ši bejėgiška šypsena kėlė gailestį. Kiti moky- 
tojai Hansu piktinosi, niekino jį ir baudė, nebekviesdami 
atsakinėti ar kada ne kada mėgindavo ironiškomis pastabo- 
mis pažadinti atbukusią jo savimeilę. 

— Jeigu dabar jums ne metas miegoti, tai gal malonėtu- 
mėt perskaityti šį sakinį? 

Taurus pasipiktinimas pagavo ir eforą. Tas tuščiagarbis 
vyras įsivaizdavo, kad jo žvilgsnis turi nepaprastos jėgos, ir 
nebesusivaldė, kai į grėsmingai išverstų jo akių žvilgsnį Gy- 

benratas vis atsakydavo savo nusižeminusia ir nuolankia šyp- 
sena, kuri pamažėle įsiutino eforą: 

= Nesišypsokit kaip koks paskutinis asilas, jums verčiau 
derėtų verkti kruvinom ašarom. 

Kur kas labiau Hansą paveikė laiškas, kuriame tėvas baisė- 
damasis maldavo jį pasitaisyti. Eforas buvo parašęs Gybenrato 
tėvui, ir tas neapsakomai išsigando. Jo laiškas Hansui buvo iš- 
tisas rinkinys įkvepiančių ir sklidinų dorovinio pasipiktinimo 
posakių, kokius tik tas šaunus žmogus žinojo, tačiau turėjo ne- 
valingo verksmingo graudulio, kuris skaudino sūnų. 

Šiems pareigingiems ir sąžiningiems jaunimo vadovams, 
nuo eforo iki tėčio Gybenrato, profesorių ir mokytojų, at- 
rodė, kad Hansas yra tikra kliūtis jų troškimams, užsispyręs 
ir tingus daiktas, kurį būtina varu grąžinti į tiesų kelią. Nė 
vienas iš jų, gal tik anas minkštaširdis repetitorius, nematė, 
kad ši bejėgiška šypsena siauram vaiko veidelyje byloja apie 
kenčiančią ir skęstančią sielą, kuri grimzdama dar baimin- 
gai ir beviltiškai dairosi aplinkui. Ir nė vienas nepagalvojo, 
kad mokykla ir žiaurus tėvo bei kai kurių mokytojų pasipū- 
timas privedė šią trapią būtybę prie duobės krašto. Kodėl 
per pačius pavojingiausius ir jautriausius vaikystės metus jis 
turėjo mokytis kasdien iki vidurnakčio? Kodėl iš jo atėmė 
triušius, tyčia nutolino nuo bendramokslių, uždraudė meš- 
kerioti ir vaikštinėti ir įskiepijo jam skurdžios ir sekinančios 
garbetroškos tuščią bevertį idealą? Kodėl netgi po egzami- 
no neleido pelnytai paatostogauti? Dabar nuvarytas žirgelis 
tysojo ant kelio niekam nebereikalingas. 

Prasidedant vasarai gydytojas vėl pareiškė, kad berniu- 
kas serga nerviniu išsekimu, kurio pagrindinė priežastis au- 
gimas. Tegu Hansas per atostogas gerai pailsi, sočiai valgo, 
daug laksto po mišką, taigi jo sveikata pasitaisys. 

Deja, atostogų Hansas nesulaukė. Dar buvo likusios trys 
savaitės, kai profesorius per pamoką po pietų smarkiai jį 

išbarė. Profesoriui dar tebesibarant, Hansas susmuko suole, 
ėmė visas drebėti iš baimės, ir jį ištiko ilgai trukęs verksmo 
priepuolis, kuris sutrukdė pamoką. Paskui Hansas turėjo 
pusę dienos pragulėti lovoje. 

Kitą dieną, per geometrijos pamoką, jį pakvietė prie len- 
tos nubraižyti figūros ir įrodyti teoremos. Hansas žengė prie 
lentos, bet jam apsvaigo galva; kreida ir liniuote beprasmiš- 
kai pavedžiojo lentoje, viską išmetė iš rankų, o kai lenkėsi 
paimti, suklupo ant grindų ir nebeįstengė atsistoti. 

Apskrities gydytojas iš rimtųjų supyko, kad jo ligonis kre- 
čia tokius pokštus. Jis kalbėjo apdairiai, pasiūlė iškart pa- 
leisti Hansą atostogų ir kreiptis į nervų ligų gydytoją. 

— Šitas dar susirgs chorėja, - sušnibždėjo jis eforui, kuris 
linktelėjo galvą ir suprato, jog dera nepatenkintą ir piktą 
veidą pakeisti į tėvišką ir apgailestaujantį, tai jam lengvai 
pavyko ir labai tiko. 

Jie abu su gydytoju parašė Hanso tėvui po laišką, įkišo 
juos berniukui į kišenę ir išsiuntė jį namo. Eforo piktumas 
pavirto į slogų rūpesnį — ką pamanys apie šią naują nelaimę 
po tokio neseno nutikimo su Heilneriu sunerimusi vyres- 
nybė? Visų nuostabai, jis netgi neišdrožė šio įvykio proga 
atitinkamos kalbos ir per paskutines valandas su Hansu el- 
gėsi kraupokai linksmai. Eforas žinojo, kad berniukas po 
šių atostogų į seminariją nebegrįš, — net jeigu jis ir pasveik- 
tų, Ištisais mėnesiais ar tegu ir keliomis savaitėmis atsilikęs 
mokinys nesugebėtų pasivyti bendramokslių. Tiesa, atsisvei- 
kindamas jis širdingai ir žvaliai pasakė: „Iki pasimatymo“, 
tačiau kad ir kada užsukęs į „Heladės“ kambarį ir išvydęs 
tris tuščius pultus, eforas sutrikdavo ir su vargu nugindavo 
mintį, jog gal vis dėlto iš dalies ir jis pats kaltas, kad nebėra 
šių dviejų gabių auklėtinių. Tačiau kadangi buvo labai nar- 
sus ir dorovingas Žmogus, tai pajėgė išguiti iš savo sielos šias 
nenaudingas ir niūrias abejones. 

Su nedideliu kelionkrepšiu išvažiuojančiam seminaris- 
tui už nugaros dingo vienuolynas, jo bažnyčios, vartai, fron- 
tonai ir bokštai, dingo miškas ir kalvų virtinės, vietoj jų iš- 
niro derlingi Badeno pasienio krašto sodai, paskui Pforchei- 
mas, O netrukus pasirodė melsvai juodais eglynais apaugę 
Švarcvaldo kalnai, išraižyti galybės upokšnių tarpeklių i ir nuo 
žioruojančios vasaros kaitros dar mėlynesni, vėsesni ir ūks- 
mingesni negu paprastai. Berniukas ne be malonumo ste- 
bėjo, kaip keičiasi ir vis artimesnis jam darosi kraštovaizdis, 
kol jau prie pat gimtojo miesto prisiminė tėvą ir siaubinga 
jų susitikimo baimė visiškai sugadino šį menką kelionės 
džiaugsmą. Staiga jam prieš akis vėl iškilo kelionė į egzami- 
ną Štutgarte ir kelionė į Maulbrono seminariją, andainykš- 
tė įtampa ir baimingas džiaugsmas. Kuriam galui viso to 
reikėjo? Juk taip pat puikiai, kaip ir eforas, jis žinojo, kad į 
seminariją niekuomet nebegrįš, kad galas mokslui bei gar- 
bėtroškiškoms svajonėms. Tačiau Hansas neliūdėjo, širdį 
jam spaudė tik baimė nusivylusio tėvo, kurio viltis jis su- 
žlugdė. Pats Hansas dabar tetroško pailsėti, išsimiegoti, iš- 
siverkti, išsisvajoti ir gauti ramybę po visos šitos kankynės. 
Ir jis bijojo, kad namie pas tėvą ramybės neras. Baigiantis 
kelionei, jam neapsakomai įsiskaudėjo galvą, ir Hansas net 
nebežiūrėjo pro langą, nors traukinys važiavo per jo numy- 
lėtas vietoves, kurių kalvas ir giraites jis anksčiau uoliai iš- 
vaikščiojo; jis ko nepražiopsojo išlipti puikiai pažįstamoje 
gimtojo miestelio geležinkelio stotyje. 

Ir štai Hansas stovi, su skėčiu ir kelionkrepšiu, o tėtis 
žiūri į jį. Po paskutinės eforo žinios tėvo nusivylimas ir pa- 
sipiktinimas nevykėliu sūnum pavirto neapsakoma baime. 
Jis įsivaizdavo Hansą sumenkusį ir klaikiai atrodantį, tiesa, 
sūnus buvo sulysęs ir nusilpęs, tačiau pažiūrėti sveikas ir 'ga-. 
lįs vaikščioti pats. Tėvą tai mažumėlę paguodė; tačiau blo- 
giausia buvo slapta baimė, baisėjimasis nervų liga, apie ku- 

rią parašė gydytojas ir eforas. Šeimoje kol kas niekas nebu- 
vo sirgęs nervais, apie tokius ligonius visuomet buvo kalba- 
ma su nenuovokia pašaipa ar su niekinama užuojauta kaip 
apie beprotnamių gyventojus, o dabar štai jo Hansas grįžo 
su tokiomis istorijomis. 

Pirmąją dieną berniukas džiaugėsi, kad niekas nepasiti- 
ko jo su priekaištais. O paskui jis pastebėjo, kaip nedrąsiai 
ir atsargiai su juo bendrauja tėvas, akivaizdžiai prisiversda- 
mas valdytis. Taip pat Hansas retkarčiais pastebėdavo, kad 
tėvas nudelbia jį keistu tiriamu žvilgsniu, pilnu nesveiko 
smalsumo, kalbina tylesniu dirbtiniu balsu ir seka taip, kad 
sūnus nematytų. Hansas dar labiau išsigando, jį užplūdo 
nenusakomas baisėjimasis savo paties būkle. 

Giedriu oru jis ištisas dienas pragulėdavo miške, ir jam 
buvo gera. Silpnas buvusios vaikiškos palaimos švitesys kar- 
tais nutvieksdavo jo sužalotą sielą: džiaugiantis gėlėmis ar va- 
balais, klausantis paukščių ar sekant žvėrių pėdsakais. Tačiau 
tai trukdavo tik akimirkas. Dažniausiai jis tingiai tysodavo 
ant samanų apsunkusia galva ir veltui bandydavo ką nors gal- 
voti, kol atklydę sapnai vėl nunešdavo jį toli į kitas erdves. 

Sykį Hansas regėjo tokį sapną. Tarsi matė savo bičiulį 
Hermaną Heilnerį negyvą ant neštuvų ir norėjo prie jo pri- 
eiti, tačiau eforas ir kiti mokytojai stūmė jį atgal ir sulig 
kiekvienu bandymu prisiartinti skausmingai kumščiavo. Te- 
nai buvo ne tik seminarijos profesoriai ir repetitoriai, bet ir 
rektorius bei egzaminuotojai iš Štutgarto, visi įtūžusiais vei- 
dais. Staiga reginys pasikeitė, ant neštuvų gulėjo paskendęs 
Indusas, o juokingasis jo tėvas su aukštu cilindru ir kreivo- 
mis kojukėmis liūdnas stovėjo šalia. 

Ir dar vienas sapnas: Hansas naršo po mišką, ieškodamas 
pabėgusio Heilnerio, ir vis mato jį šmėsčiojantį tolumoje tarp 
medžių kamienų, vis mato ir mato, o kaip tik tada, kai ketina 


ji pašaukti, Heilneris pradingsta. Galų gale jis sustoja, palau- 

kia, kol Hansas prisiartina, ir sako: „Žinai, aš turiu mylimą- 
ją“. Paskui pabrėžtinai garsiai nusikvatoja ir neria į krūmus. 

Hansas sapnavo, kaip gražus liesas vyras išlipo iš laivo, 
su romiomis dieviškomis akimis ir dailiomis rankomis, nuo 
kurių sklido taikingumas, ir pribėgo artyn. Viskas išnyko, ir 
jis ėmė galvoti, kas čia buvo, kol galų gale prisiminė tą Evan- 
gelijos vietą, kur parašyta: e0906 eTLYVOVTEC AUTOV TtE- 
otedpauov. Ir Hansas turėjo prisiminti, kaip išasmenuoti 
veiksmažodį TeptėdpAUov esamuoju, būtuoju, būtuoju kar- 
tiniu ir būsimuoju laiku, pasakyti jo vienaskaitą, dviskaitą 
ir daugiskaitą ir, vos užsikirtęs, iš baimės visas išprakaitavo. 
Kai netrukus atsipeikėjo, Hansui atrodė, kad visas jo galvos 
vidus — vienų žaizdų, o kai nejučia nutaisė veide tą miegūs- 
tą nevilties ir savo kaltės suvokimo sklidiną šypseną, kaip- 
mat išgirdo eforo balsą: „Ką reiškia ši kvaila šypsena? Kaip 
tik jūs dar turit šypsotis!“ 

Apskritai, nepaisant vienos kitos geresnės dienos, Hanso 
sveikata nesitaisė, regis, ji veikiau blogėjo. Šeimos gydytojas, 
kitados gydęs ir numarinęs motiną, be to, kada ne kada ap- 
lankąs šiek tiek podagros kamuojamą tėvą, tiktai nutaisė kvailą 
veidą ir diena po dienos atidėliojo pareikšti savo nuomonę. 

Tik šiomis savaitėmis Hansas apsižiūrėjo, kad per pasku- 
tinius dvejus metus pradinėje mokykloje jis neturėjo draugų. 
Kai kurie senieji draugai buvo išvažiavę, kai kurie mokėsi ama- 
to pas meistrus, bet su jais Hanso niekas nesiejo, nė su vienu 
jis neturėjo reikalų, ir nė vienam Hansas nerūpėjo. Dukart 
senasis rektorius pasakė jam keletą malonių žodžių, ir lotynų 
kalbos mokytojas bei pastorius gatvėje palankiai linktelėjo, 
tačiau iš tikrųjų Hansas jų nebedomino. Jis jau nebebuvo 
indas, į kurį galima viską kimšti, nebebuvo dirva įvairiau- 
sioms sėkloms; nebevertėjo švaistyti jam laiko ir rūpesčio: 

Gal būtų buvę gerai, jei juo bent trupučiuką būtų pasi- 
rūpinęs pastorius. Tačiau kaip? Kadaise jis atidavė berniu- 

kui viską, ką galėjo, - mokslą ar bent kelią į jį, - o daugiau 
nieko neturėjo. Jis nebuvo iš tų pastorių, kurių lotynų kal- 
ba sukelia pagrįstų abejonių ir kurių pamokslai sakomi, pa- 
siremiant puikiai žinomais šaltiniais, tačiau pas kuriuos ma- 
lonu nueiti, kai stoja blogi laikai, nes geras jų žvilgsnis ir 
malonūs žodžiai apmalšina bet kokią kančią. Ir tėvas Gy- 
benratas buvo nekoks bičiulis ir guodėjas, nors ir iš paskuti- 
niųjų stengėsi nuslėpti, kad pyksta ir yra nusivylęs Hansu. 
Tad pastarasis jautėsi nemylimas ir apleistas, sėdėdavo so- 
delyje, kaitindamasis saulėje, ar gulėdavo miške, atsidėjęs 
savo sapnams bei kankinamoms mintims. Skaitymas men- 
kai pagelbėdavo, nes netrukus jam įskausdavo akys ir galva 
ir, vos atsivertus knygą, pasivaidendavo laikas, praleistas vie- 
nuolyne, ir baimė, kurie nugindavo berniuką į beorį klaikų 
sapnų kampelį ir prirakindavo ten žioruojančiais žvilgsniais. 

Prie nelaimingo, vienišo ir sergančio berniuko kaip ap- 
gaulinga paguoda prisiartino kitas vaiduoklis, kuris pamažėle 
pasidarė jam artimas ir geidžiamas. Tai buvo mintis apie mir- 
tį. Juk taip lengva gauti šaunamąjį ginklą ar kur nors miške 
prisirišti kilpą. Mažne kasdien tokios vizijos lydėdavo Hansą 
per pasivaikščiojimus, jis dairėsi nuošalių vietelių ir galop ra- 
do vieną, kur būtų buvę puiku mirti ir kurią jis pasirinko 
mirties buveine. Vis apsilankydavo tenai, pasėdėdavo ir sa- 
vaip džiaugdavosi, įsivaizduodamas, jog kada nors vieną kar- 
tą bus čia rastas negyvas. Buvo pasirinkęs šaką virvei, patikri- 
nęs jos tvirtumą, nebebuvo jokių kliūčių; su ilgokais pertrū- 
kiais jau buvo parašytas trumpas laiškas tėvui ir labai ilgas 
Hermanui Heilneriui, kuriuos turėjo rasti šalia lavono. 

Tie pasiruošimai ir saugumo jausmas išganingai paveikė 
jo sielą. Sėdėdamas po lemtingąja šaka, Hansas patyrė ne 
vieną valandą, kai nuo pečių jam tarytum nukrisdavo našta, 
o visą užliedavo džiugi palaima. Jis ir pats dorai nežinojo, 
kodėl jau seniai nekaba ant tos šakos. Mintis buvo apgalvo- 


110 


ta, mirti nuspręsta, tuo tarpu jam buvo gera, ir Hansas no- 
rėjo per šias paskutines dienas dar pasimėgauti gražiai švie- 
čiančia saule ir svajonėmis vienatvėje, kaip paprastai elgia- 
masi prieš tolimas keliones. Juk iškeliauti jis galėjo bet ko- 
kią dieną, viskas parengta. Be to, jis juto ypatingą, kartėlio 
pilną smagumą laisva valia dar kiek laiko praleisti įprastinė- 
je aplinkoje ir žvelgti į veidus žmonėms, kurie nė nenutuo- 
kia apie pavojingą jo sumanymą. Kai tik sutikdavo gydyto- 
ją, norom nenorom pagalvodavo: „Na, tu dar pamatysi!“ 

Lemtis netrukdė jam džiaugtis šiais niūriais ketinimais ir 
žiūrėjo, kaip jis kasdien iš mirties taurės gardžiuojasi keliais 
aistros ir gyvybinės jėgos lašais. Tegu ši jauna suluošinta 
būtybė ir nebuvo labai svarbi, pirmiausia turėjo baigti savo 
gyvenimo ratą ir nenukrypti nuo plano, net neparagavusi 
karčios gyvenimo saldybės. 

Įkyrių kankinamų vaizdinių vis retėjo, juos pakeitė van- 
gus abejingumas, neskausminga tingi nuotaika, kada Han- 
sas, nieko negalvodamas, stebėjo, kaip slenka valandos ir 
dienos, kartais tarytum koks naktivaikšta ar suvaikėjęs. Ap- 
imtas tokios snaudulingos nuotaikos, sykį jis sėdėjo sodely- 
je po egle ir nevalingai vis niūniavo seno eilėraščio posmelį, 
kurį kaip tik prisiminė iš pradžios mokyklos: 


Ak, aš toks pavargęs, 
Ak, aš be jėgų, 
Jr kišenes tuščios, 


Nėra pinigų. 


Hansas niūniavo šį posmelį pagal seną melodiją ir nė negal- 
vojo, kad kartoja jį jau dvidešimtąjį kartą. Tačiau jo tėvas 
stovėjo prie lango, klausėsi ir labai baisėjosi. Jo skurdžiai 
prigimčiai šis abejingas, kupinas bukaprotiškos palaimos niū- 
niavimas buvo visiškai nesuvokiamas, ir dūsaudamas tėvas 

palaikė tai nepagydomos silpnaprotystės ženklu. Nuo tada 
tevas ėmė žvilgčioti į sūnų dar baimingiau, žinoma, berniu- 
kas tai pastebėjo ir dar labiau kankinosi; tačiau jis vis dar 
nesiryžo pasiimti virvės ir pasinaudoti ana stipria šaka. 


Tuo tarpu stojo karščiausias metų laikas, o nuo žemės egza- 
mino ir vasaros atostogų jau buvo praėję vieneri metai. Han- 
sas kai kada apie tai pagalvodavo, tačiau be ypatingo jaudu- 
lio — buvo pasidaręs itin apatiškas. Būtų troškęs vėl pameš- 
kerioti, tačiau nedrįso prašyti tėvo. Tai jam labai rūpėjo, 
kai tik atsidurdavo prie vandens, ir kartais, kai niekas ne- 
matydavo, jis ilgai niūrodavo ant kranto, degančiomis aki- 
mis stebėdamas tamsių, tylutėliai plaukiojančių žuvų jude- 
sius. Vakarop Hansas kasdien patraukdavo prieš srovę mau- 
dytis, o kadangi turėdavo praeiti pro inspektoriaus Geslerio 
namelį, netyčia pamatė, kad grįžusi Ema Gesler, apie kurią 
jis svajojo prieš trejus metus. Smalsiai porą sykių nulydėjo 
ją akimis, tačiau ji jam taip nebepatiko kaip anksčiau. Tada 
ji buvo grakšti; labai trapi mergytė, dabar jau ūgtelėjusi, kam- 
puotų judesių, su nevaikiška madinga šukuosena, kuri ją 
visiškai subjaurojo. Ir ilgi drabužiai jai netiko, o jos mėgini- 
mai atrodyti moteriškai buvo tikrai nesėkmingi. Hansui ji 
kėlė juoką, tačiau drauge ir gailestį, kai prisimindavo, kokia 
keistai saldi ir nesuvokiama šiluma užplūsdavo širdį, kai ta- 
da ją pamatydavo. Ir apskritai — tada viskas buvo kitaip, kur 
kas gražiau, kur kas linksmiau, kur kas gyvastingiau! Juk jau 
seniai jis apie nieką daugiau nežinojo, tik apie lotynų ir grai- 
kų. kalbas, istoriją, egzaminus, seminariją ir galvos sopę. O 
tais laikais buvo knygų su pasakomis ir knygų su plėšikų 
istorijomis, jo sodelyje veikė paties sumeistrautas kūjinis tru- 
pintuvas, vakarais Našoldų tarpuvartėje jis klausydavosi Ly- 
zės pasakojamų nuotykinių istorijų, o kiek laiko senį kai- 
myną Didįjį Johaną, pravardžiuojamą Garibaldžiu, laikė plė- 

šiku ir žudiku, sapnuodavo jį ir kiaurus metus kas mėnesį 
kuo nors džiaugdavosi, ar šienapjūte, ar dobilų pjovimu, 
arba pirmuoju meškeriojimu ar vėžiavimu, rugiapjūtės pra- 
džia, be to, kiekviena miela saulėta ir laisva diena. Tuomet 
buvo galybė dalykų, traukiančių Hansą paslaptingais kerais: 
naimų, gatvelių, laiptų, kluonų šalinių, šulinių, tvorų, žmo- 
nių ir visokių gyvūnų — visi jam buvo mieli ir žinomi ar 
mįslingai viliojantys. Jis padėdavo skinti apynius ir klausy- 
davosi, kaip dainuoja merginos, ir atkreipdavo dėmesį į tuos 
jų dainų posmus, kurie būdavo juokingi, nors griebkis už 
pilvo, arba taip keistai graudulingi, kad girdint net užgniauž- 
davo gerklę. 

Tada jis nė nepastebėjo, kaip visa tai nugrimzdo užmarš- 
tin ir pasibaigė. Iš pradžių nebeliko vakarų pas Lyzę, paskui 
meškeriojimo sekmadienio popietėmis, paskui pasakų skai- 
tymo, pamažėle nebeliko nei apynių skynimo, nei kūjinio 
trupintuvo sodelyje. Ak, ir kurgi visa tai pradingo? 

Taip jau nutiko, kad šis pernelyg anksti subrendęs jau- 
nuolis sirgdamas išgyveno įsivaizduojamą antrąją vaikystę. 
Siela, iš kurios buvo pavogta vaikystė, dabar, prasiveržus il- 
gesiui, nuskriejo atgal į anuos puikius primirštus metus ir 
kaip užburta pasileido klaidžioti po greičiausiai ligūstai stip- 
rių ir ryškių prisiminimų mišką. Visa tai Hansas patyrė su 
ne mažesne šiluma ir aistra kaip anksčiau tikrovėje; suve- 
džiota ir išprievartauta vaikystė ištryško jo sieloje tarytum 
ilgai tramdytas šaltinis. 

Jeigu medžiui nukertama viršūnė, tai jis iš šaknų išlei- 
džia naujus ūglius, taigi dažnai ir siela, susirgusi ir nunykusi 
per patį žydėjimą, grįžta į pradžių pavasarį ir nuojautų skli- 
diną vaikystę, lyg tenai galėtų rasti naujų vilčių ir vėl su- 
megzti nutrūkusią gyvenimo giją. Sultingi šaknų ūgliai veša 
kuo skubiau, tačiau šis gyvybingumas tariamas, iš jų nie- 
kuomet neišaugs tikro medžio. 

Taip darėsi ir Hansui Gybenratui, todėl būtina trupu- 
čiuką pasekti jį vaikystės šalies svajų keliais. 

Gybenratų namas stovėjo šalia seno akmeninio tilto, 
kampu į dvi labai skirtingas gatves. Viena, kuriai šis namas 
ir priskiriamas, buvo ilgiausia, plačiausia ir aristokratiškiau- 
sia miesto gatvė, pavadinta Odininkų. Antroji kilo stačiai 
kalnan, buvo trumpa, siaura, skurdi ir vadinosi Sakalo pa- 
gal labai seną, jau išnykusią užeigą, kurios iškaboje buvęs 
nupieštas sakalas. 

Odininkų gatvėje, namas šalia namo, nuo seno gyveno 
vien neblogai besiverčią, rimti piliečiai, turį savo namus, 
vietas bažnyčioje ir sodus, kurie už namų terasomis kilo sta- 
čiai aukštyn ir kurių tvoros atsiremdavo į aštuntajame de- 
šimtmetyje supiltą, prožirniais apaugusį geležinkelio pyli- 
mą. Taurumu Odininkų gatvė galėjo varžytis tiktai su tur- 
gaus aikšte, kur stovėjo bažnyčia, apskrities valdyba, teismas, 
rotušė ir dekanatas, valyvu iškilnumu teikią tikrai miestišką 
įspūdį. Tiesa, Odininkų gatvėje dabar nebebuvo įstaigų, ta- 
čiau joje pilna senų ir naujų miestiečių namų su įspūdingo- 
mis durimis, puikių senovinių fachverkinių namelių, dailių 
šviesių frontonų; o miela, jauki ir šviesi ši gatvė buvo todėl, 
kad tik vienoje pusėje stovėjo namai, nes kitapus gatvės pa- 
lei sieną su mediniu viršum tekėjo upė. 

Jeigu Odininkų gatvė buvo ilga, plati, šviesi, erdvi ir tauri, 
tai Sakalo — visiška jos priešingybė. Čia stovėjo kreivi niūrūs 
namai, jų tinkas dėmėtas ir nusilaupęs, frontonai nukabę, du- 
rys ir langai daugsyk remontuoti, kaminai kuproti, o stogai 
kiauri. Namai grūmėsi vieni su kitais dėl erdvės ir šviesos, ir 
gatvelė buvo siaura, keistai vingiuota, gaubiama amžinos prie- 
blandos, kurią lietui lyjant ar nusileidus saulei pakeisdavo drėg- 
na tamsa. Priešais visus langus ant karčių ir virvių nuolat džiūvo 
galybė skalbinių; mat kiek maža ir skurdi buvo ši gatvelė, tiek 
daug šeimų joje gyveno, jau nėra ko nė kalbėti apie visus sub- 

nuomininkus ir nakvynininkus. Visi sukrypusių, susenusių 
namų kampeliai buvo kimšte prisikimšę, ir juose viešpatavo 
vargas, ydos ir ligos. Jei įsisiautėdavo šiltinė, tai tik tenai, jei 
ką nužudydavo, tai irgi tenai, o jeigu mieste ką nors apvogda- 
vo, vagies pirmiausia būdavo ieškoma Sakalo gatvelėje. Te- 
nai prisiglausdavo aplinkui besibastantys prekeiviai, tarp jų 
juokingasis prekiautojas valymo priemonėmis Hotehotė ir 
žirklių galąstojas Adamas Hitelis, kuriam buvo suverčiami visi 
nusikaltimai ir visos blogybės. 


Pirmaisiais mokykliniais metais Hansas dažnai lankydavosi 
Sakalo garvėje. Kartu su įrartina geltonplaukių apiplyšusių 
vaikigalių gauja jis klausydavosi prastai pagarsėjusios Lotės 
Fromiūler pasakojimų apie žmogžudžius. Ši moteris buvo 
išsiskyrusi su užeigos savininku ir penkerius metus prasėdė- 
jusi kalėjime; kitados ji buvo žinoma gražuolė, turėjusi dau- 
gybę meilužių tarp darbininkų, dėl jos buvo kilusios ne vie- 
nerios rietenos ir durtynės. Dabar ji gyveno viena, o pasi- 
baigus pamainai fabrike, vakarus leisdavo virdama kavą ir 
pasakodama istorijas; jos durys visuomet būdavo plačiai at- 
lapotos, ir, be moterų ir jaunų darbininkų, nuo slenksčio 
jos nuolat klausydavosi susižavėjęs ir pasibaisėjęs kaimynų 
vaikų būrys. Ant juodos akmeninės krosnelės puode virda- 
vo vanduo, šalia žibėdavo lajinė žvakė, kartu su melsva an- 
glių liepsna skleisdama pripildytoj niūrioj patalpoj keistai 
pliūpčiojančią šviesą, nuo kurios ant sienos ir lubų nusi- 
driekdavo nesuskaičiuojama daugybė vaiduokliškai besikrai- 
pančių klausytojų šešėlių. 

Tenai aštuonmetis berniukas susipažino su abiem bro- 
liais Einkenbeinais ir, nepaisydamas griežto tėvo draudimo, 
pradraugavo su jais kone metus. Dolfas ir Emilis buvo di- 
džiausi gatvės nutrūktgalviai mieste, pagarsėję sodų vagys- 
tėmis ir savavališku miško kirtimu, nepralenkiami miklu- 

mu ir išdaigomis. Be to, juodu prekiavo paukščių kiauši- 
niais, švininėmis kulkomis, varniukais, špokais ir kiškiais, 
nors buvo uždrausta, meškeriodavo dugninėmis ir visuose 
miesto soduose jausdavosi kaip namie, nes nebuvo nė vie- 
nos tvoros, taip nusmailintos ar prismaigstytos stiklo šukių, 
per kurią juodu nebūtų lengvai perlipę. 

Tačiau labiausiai Hansas suartėjo su Hermanu Rech- 
tenheiliu, gyvenančiu Sakalo gatvėje. Jis buvo našlaitis, li- 
gotas, anksti subrendęs, nepaprastas vaikas. Kadangi vie- 
na jo koja buvo trumpesnė, nuolat vaikščiodavo ramsty- 
damasis lazda ir nepajėgdavo žaisti gatvėje. Liesas, bespalviu 
iškankintu veidu, pirma laiko susiraukšlėjusia burna ir per- 
nelyg atsikišusiu smakru, Hermanas buvo tikras auksaran- 
kis, aistringai mėgstąs meškerioti, beje, šią aistrą jis ir per- 
davė Hansui. Pastarasis tada dar neturėjo žvejo bilieto, bet 
juodu vis tiek meškeriodavo slapčiomis nuošaliose viete- 
lėse, ir jeigu medžioklė yra džiaugsmas, tai žinia, kad bra- 
konieriavimas — didžiausia palaima. Luošasis Rechtenhei- 
lis išmokė Hansą išsipjauti gerą meškerykotį, pinti ašutus, 
dažyti valą, rišti mazgus, smailinti kabliukus. Jis išmokė 
Hansą stebėti orą, vandenį, pasigaminti jauką su moliu, 
pasirinkti tinkamą masalą ir teisingai jį užmauti, išmokė 
atskirti žuvis, klausytis jų meškeriojant, pasirinkti reika- 
lingą gylį. Be žodžių, vien pavyzdžiu išmokė Hansą už- 
mesti meškerę ir pajausti tą akimirką, kai žuvis užkimba ar 
paleidžia kabliuką. Jis niekino ir entuziastingai peikė dai- 
lius pirktinius meškerykočius, plūdes ir valus bei visus meš- 
keriojimo reikmenis ir įtikino Hansą, kad neįmanoma meš- 
kerioti su meškere, kurios pats nesi surinkęs iš atskirų pa- 
sidirbdintų dalių. 

Su broliais Finkenbeinais Hansas susipyko ir išsiskyrė; 
romusis luošys Rechtenheilis paliko Hansą be jokių ginčų. 
Vieną vasario dieną jis išsitiesė skurdžiam savo patale, pasi- 

dėjo lazdą ant kėdės su drabužiais, ėmė karščiuoti ir greitai 
bei tyliai numirė; Sakalo gatvelė kaipmat jį pamiršo, ir tik- 
tai Hansas dar ilgai minėjo luošį geru žodžiu širdyje. 

Tačiau jis buvo anaiptol ne paskutinis keistuolis iš Sa- 
kalo gatvės gyventojų. Kas nepažinojo dėl girtavimo išva- 
ryto laiškanešio Retelerio, kuris kas dvi savaitės girtas ty- 
sodavo gatvėje arba triukšmaudavo naktimis, o šiaip buvo 
geras kaip vaikas ir nuolat meiliai šypsojo? Jis duodavo 
Hansui pauostyti iš savo ovalios tabokinės, kai kada paim- 
davo dovanų žuvų, iškepdavo su sviestu ir pakviesdavo 
Hansą jomis pasivaišinti. Jis turėjo suopio iškamšą su stik- 
linėmis akimis ir seną laikrodį, kuris plonai ir dailiai gro- 
davo pasenusių šokių melodijas. Ir kas nepažinojo nukar- 
šusio mechaniko Poršo, visuomet pasipuošusio rankoga- 
liais, nors ir basomis kojomis? Būdamas senųjų laikų griežto 
kaimo mokytojo sūnus, jis atmintinai mokėjo pusę Bibli- 
jos ir galėjo išūžti ausis posakiais ir doroviniais pamoky- 
mais; tačiau nei viena, nei kita, nei žili plaukai netrukdė 
jam dėtis moterų akyse mergišium ir dažnai pilti į gerklę. 
Trupučiuką įmetęs, jis mėgdavo sėdėti ant sargšulio prie 
Gybenratų namo kampo, šaukti visus praeivius vardais ir 
nešykštint apiberti posakiais. 

— Hansai Gybenratai jaunesnysis, brangusis sūnau, pa- 
klausyk, ką tau paporinsiu! Ką byloja Mokytojas? Gera tam, 

kas nesišvaisto piktais patarimais, todėl jo negraužia sąžinė! 
"Kaip nuo gražaus medžio vieni žali lapai krinta, o kiti auga, 
taip ir žmonės: vieni miršta, kiti gimsta. Va kaip, o dabar 
spūdink namo, tu ruoni. 

Senis Poršas, nepakenkdamas savo dievobaimingiems po- 
sakiams, dar buvo tikras neaiškių legendinių pasakojimų apie 
šmėklas ir panašius vaidalus rinkinys. Jis žinojo vietų, kur 
vaidendavosi, ir pats visuomet blaškėsi tarp tikėjimo ir neti- 
kėjimo nuosavomis istorijomis. Dažniausiai jis pradėdavo pa- 

sakoti abejojančiu, pagyrūniškai niekinančiu balsu, lyg šai- 
pydamasis iš tos istorijos ir klausytojų, tačiau pamažėle, įsi- 
traukęs į pasakojimą, susigūždavo, vis labiau prislopindavo 
balsą ir galop baigdavo tyliu, įtaigiu, kraupiu šnabždesiu. 

Kiek baisenybių, nesuprantamų ir neaiškiai masinančių 
dalykų slypėjo šioje varganoje gatvelėje! Kai sužlugo jo vers- 
las ir apleista dirbtuvė visiškai sudubo, čia apsigyveno ir šalt- 
kalvis Brendlė. Kiaurus pusdienius jis prasėdėdavo prie lan- 
gelio, dėbsodamas į judrią garvelę, ir kartais, kai nutverdavo 
kurį nors nudriskusį, nesipraususį vaiką iš kaimyninių na- 
mų, pradėdavo jį kankinti su pašeliška piktdžiuga, tampyti 
už ausų, pešti plaukus ir taip žnaibyti, kad išmargindavo 
mėlynėmis visą kūnelį. Tačiau vieną dieną jis pasikorė savo 
laiptų aikštelėje su cinkuota viela ir taip klaikiai atrodė, kad 
niekas nedrįso prisiartinti, kol senasis mechanikas Poršas iš 
užpakalio perkirpo kilpą žirklėmis skardai, tuomet paka- 
ruoklis iškištu liežuviu palinko į priekį ir nubildėjo žemyn 
laiptais, tiesiai tarp pasibaisėjusių žioplių. 

Kad ir kiek kartų iš šviesios, plačios Odininkų gatvės Han- 
sas būtų įžengęs į niūrią, drėgną Sakalo garvelę, drauge su 
keistai tvankiu oru jį apsiausdavo palaimingo šiurpo sklidi- 
nas jaudulys, smalsumo, baimės, nešvarios sąžinės ir džiu- 
gios nuotykių nuojautos mišinys. Sakalo garvė buvo vie- 
nintelė vieta, kur dar galėjai patirti pasaką, stebuklą, neap- 
sakomą siaubą, kur kerai ir vaidalai buvo įmanoma tikruma 
ir kur tave nukrėsdavo tas skausmingai saldus šiurpas kaip 
skaitant sakmes ir populiariuosius „Roitlingerio liaudiškus 
pasakojimus“, kuriuos atimdavo mokytojai ir kuriuose bū- 
davo 4prašomi įvairių žiaurių herojų bei sunkių nusikaltė- 
lių gėdingos piktadarybės, nuotykiai ir bausmės. 

Be Sakalo gatvelės, buvo dar viena vieta, nepanaši į visas 
kitas, kur buvo galima daug ką išgyventi, išgirsti ir netgi 
paklysti tamsiose palėpėse bei negyvenamose patalpose. Tai 

buvo netoliese stovinti kailių raugykla, senas didžiulis pa- 
statas, kur pustamsėse palėpėse kabojo didelės odos, kur rū- 
syje buvo uždengtų duobių ir draudžiamų koridorių ir kur 
vakarais Lyzė visiems vaikams pasakodavo nuostabias isto- 
rijas. Tenai buvo ramiau, maloniau ir tikroviškiau negu Sa- 
kalo gatvelėje, tačiau ne mažiau slėpininga. Kailiadirbio pa- 
meistriai keistai ir savotiškai viešpatavo duobėse, rūsyje, rau- 
gykloje ir palėpėse, erdvios tylios patalpos kiek traukė, tiek 
ir baugino, stambus paniuręs namo šeimininkas gąsdino ir 
bailino lyg žmogėdra, o Lyzė vaikščiojo po šį keistą namą 
kaip fėja, rūpestinga visų vaikų, paukščių, kačių ir šunyčių 
globėja ir motina, kupina gerumo, mokanti daugybę pasa- 
kų ir dainų. 

Po šį seniai nutolusį pasaulį dabar keliavo berniuko min- 
tys ir svajonės. Nuo didelio nusivylimo jis pabėgo į praėju- 
sius gerus laikus, kai buvo sklidinas lūkesčių ir regėjo pa- 
saulį priešais kaip užburtą mišką, kurio neįžengiamoj tank- 
mėj glūdėjo baisingi pavojai, užkeikti lobiai ir smaragdinės 
pilys. Berniukas prasiskynė galelį kelio į šią tankmę, tačiau 
pavargo anksčiau, negu sulaukė stebuklų ir vėl atsidūrė prie 
slėpiningai tamsuojančios landos, tik šįkart kaip ištremta- 
sis, kaip dykinėjantis smalsuolis. Hansas kelissyk apsilankė 
ir Sakalo gatvelėje. Rado ten senąją prieblandą, užuodė se- 
nąjį dvoką, išvydo senuosius užkaborius ir tamsias laipti- 
nes; nukaršę vyrai ir moterys sėdėjo palei duris, o aplinkui 
rekaudami lakstė neprausti geltonplaukiai vaikai. Mechani- 
kas Poršas buvo dar labiau sukriošęs ir Hanso nebepažino, į 
drovų pasisveikinimą tik pasityčiojamai sumekeno. Didysis 
Johanas, pravardžiuojamas Garibaldžiu, miręs, mirusi ir Lotė 
Fromiūler. Laiškanešys Reteleris dar tebebuvo gyvas. Jis pa- 
siskundė, kad vaikigaliai sugadinę jo grojantį laikrodį; pa- 
siūlė Hansui pauostyti tabokos, o paskui pamėgino iškauly- 
ti pinigų; galop papasakojo apie brolius Finkenbeinus, vie- 

nas dabar dirbąs cigarų fabrike ir jau maukiąs kaip senis, o 
kitas po konfirmacijos kaip trūko sprandą, taip jau ištisi me- 
tai akių nerodo. Viskas regėjosi apgailėtina ir skurdu. O vieną 
vakarą Hansas nuėjo į raugyklą. Jį taip masino įžengti pro 
vartus ir pereiti per šlapią kiemą, lyg dideliame sename pa- 
state tūnotų pasislėpusi jo vaikystė su visais pradingusiais 
džiaugsmais. 

Per suklypusį prieangį ir grįstą priemenę berniukas nusi- 
gavo prie tamsių laiptų, apgraibomis užlipo į palėpę, kur 
kabojo ištemptos odos, ir kvėpdamas aštrų odų dvoką įtraukė 
visą debesį staiga užplūdusių atsiminimų. Jis vėl nulipo že- 
myn į galinį kiemą, kur buvo dažyklos ir aukštų pastolių su 
menkais stogeliais odoms džiovinti. Ir tikrai, ant suolelio 
prie sienos sėdėjo Lyzė, pasidėjusi pintinę bulvių, kurias tu- 
rėjo nuskusti, ir apsupta kelių klausančių vaikų. 

Hansas sustingo tamsiam tarpdury ir įsiklausė. Didžiulė 
ramybė gaubė temstantį raugyklos kiemą, ir, be duslaus upės, 
kuri tekėjo už sienos, šniokštimo, tebuvo girdėti, kaip peilis 
gremžia bulvės lupeną, ir Lyzės pasakojantis balsas. Ji pasa- 
kojo apie šventą Kristupą, kaip naktį iš už upės jį pašaukė 
vaiko balsas. 

Hansas valandėlę pasiklausė, paskui tyliai perėjo per tam- 
sią priemenę ir sugrįžo namo. Jis suvokė, kad nebegali vėl 
būti vaiku ir vakarais sėdėti raugyklos kieme šalia Lyzės, ir 
nuo to laiko niekuomet nebeužsuko nei į raugyklą, nei į 


Sakalo gatvelę. 


ŠEŠTAS SKYRIUS 


Rr jau įsismarkavo. Tarp tamsių eglių kaip raudoni 
ir geltoni deglai kur ne kur švytėjo lapuočiai medžiai, 
tarpeklius užgulė tiršta migla, o rytais nuo šalto oro iš upės 
kilo garas. 

Perbalęs buvęs seminaristas dienų dienas vis dar prasi- 
bastydavo po apylinkes, viskam abejingas, pavargęs ir veng- 
damas bet kokio bendravimo, kurio dar galėjo tikėtis. Gy- 
dytojas išrašė jam lašų, žuvų taukų, liepė valgyti kiaušinius 
ir apsiplauti šaltu vandeniu. 

Nėra ko stebėtis, kad niekas negelbėjo. Bet kokiam svei- 
kam gyvenimui būtinas turinys ir tikslas, o jaunajam Gy- 
benratui nebebuvo likę nieko. Tėvas nusprendė išmokyti jį 
arba raštininku, arba kokio nors amato. Tiesa, berniukas 
tebebuvo išsekęs ir pirmiausia turėjo sustiprėti, tačiau jau 
buvo galima rimčiau pagalvoti apie jo ateitį. 

Kai apsiblausė pirmieji padriki įspūdžiai ir kai pats ėmė 
nebetikėti savižudybe, jaudrios ir permainingos baimės prie- 
puolius Hansui pakeitė tolygus liūdesys, į kurį jis lėtai ir 
nesipriešindamas nugrimzdo tarytum į minkštą liūną. 

Bastydamasis po rudeninius laukus Hansas atsidavė me- 
tų laiko įtakai. Rudens pabaiga, tyliai krintą lapai, ruduo- 
jančios pievos, tiršta migla rytais, pribrendęs alsus augalų 
mirties troškimas jam, kaip ir visiems ligoniams, žadino slo- 
gias, beviltiškas nuotaikas ir graudžias mintis. Jis geidė iš- 
nykti kartu, užmigti ir kankinosi, kad jaunystė tam prieši- 
nasi ir su romia tvirtybe laikosi įsikibusi gyvenimo. 

Hansas žiūrėjo į medžius, kaip jie pageltonavo, nurudo 
ir nupliko, į baltą kaip pienas miglą, rūkstančią iš miškų, į 
sodus, apmirusius po paskutinio derliaus nuėmimo ir ne- 
belankomus norint pasižiūrėti įvairiaspalvių vystančių ast- 
rų žiedų, į upę, kur baigėsi maudymasis ir meškeriojimas ir 
kur vandenį dengė sudžiūvę lapai, o šerkšnotuose paupiuo- 
se ištvėrė tik užsigrūdinę odininkai. Jau kelios dienos van- 
duo nešė krūvas vynuogių išspaudų, nes dabar visose spau- 
dyklose ir malūnuose buvo išsijuosus sunkiamos sultys, o 
visose miestelio gatvėse tvyrojo rūgšties kvapas. 

Žemutiniame malūne išsinuomojęs nedidelį spaustuvą 
batsiuvys Flaigas pasikvietė ir Hansą. 

Aikštėje priešais malūną stovėjo didelių ir mažų vynuo- 
gių traiškytuvų, vežimų, pintinių ir maišų su vaisiais, rėčkų, 
kubilų ir medinių kibirų, kūpsojo kalnai rudų išspaudų, gel- 
dų, vežimėlių, tuščių vežėčių. Dirbantys traiškytuvai girgž- 
dėjo, cypavo, dejavo, mekeno. Dauguma buvo nudažyti ža- 
liai, ir ši žaluma kartu su šviesrudėmis išspaudomis, obuo- 
lių pintinių spalvomis, žalsva upe, basais vaikais ir ryškia 
rudens saule kiekvienam, kas tai matė, žadino džiaugsmo, 
gyvybingumo ir pertekliaus įspūdį. Nuo spaudžiamų obuolių 
žlegsėjimo burnoje kaupėsi seilės; tas, kas prisiartinęs tai iš- 
girsdavo, turėdavo būtinai apgniaužti obuolį ir atsikąsti. Iš 
čiaupų tekėjo tirštų šviežių sulčių srovė, raudonai geltona ir 
švytinti nuo saulės; tas, kas prisiartinęs tai pamatydavo, tu- 
rėdavo paprašyti stiklinės ir kuo skubiau paragauti, o pas- 
kui sustingdavo padrėkusiomis akimis, ir visą jo kūną užlie- 
davo saldumas ir pasitenkinimas. Ir šios saldžios sultys skleidė 
aplinkui džiugų, stiprų, gardų kvapą. Iš tikrųjų šis kvapas 
yra pats nuostabiausias dalykas per visus metus, taip atsi- 
duoda brandumas ir derlius, ir labai gera pakvėpuoti juo 
prieš pat žiemą, nes tuomet su dėkingumu prisimeni galybę 
puikių ir nuostabių dalykų: malonius gegužės lietus, šniokš- 

čiančias vasaros liūtis, šaltą rudens rytų rasą, švelnią pavasa- 
rio saulės šilumą ir perregimą vasaros kaitrą, prisimeni bal- 
tų ir rožinių žiedų švitesį ir sodrų rusvą prinokusių vaisių 
blizgėjimą bei visą grožį ir smagumą, kurį atnešė metai. 

Sios dienos buvo nuostabios visiems. Turtuoliai ir di- 
džiuokliai, jeigu teikdavosi apsilankyti asmeniškai, svarsty- 
davo gražiausią obuolį rankoje, skaičiuodavo tuzinus ar dau- 
giau savo maišų, ragaudavo sultis iš sidabrinės kišeninės tau- 
relės ir visiems girdavosi, kad jų sultyse nėra nė lašelio 
vandens. Vargšai teturėdavo vieną vaisių maišą, ragaudavo 
sultis iš stiklinių ar molinių puodelių, atskiesdami vande- 
niu, tačiau ne mažiau išdidūs ir linksmi. Tas, kas nežinia 
kodėl negalėjo spausti sulčių, lankydavosi pas pažįstamus ir 
kaimynus, visur būdavo pavaišinamas sultimis ir obuoliu ir 
žinovų posakiais įrodinėdavo išmanymą. Tačiau daugelis vai- 
kų, vargšų ar turtuolių, lakstė visur su-puodukais, kiekvie- 
nas nešinas prakąstu obuoliu ir duonos rieke, nes nuo senų 
laikų buvo išlikusi niekuo nepagrįsta legenda, kad jeigu val- 
gysi daug duonos per sulčiaspaudį, neskaudės pilvo. 

Buvo girdėti daugybė balsų, perrėkiančių vienas kitą, o 
ką jau kalbėti apie vaikų klykavimus, ir visi šie balsai skam- 
bėjo rimtai, susijaudinę ir linksmi. 

— Eikšen, Hanesai! Pas mane! Tiktai vieną taurę! 

— Nuolankiausiai dėkoju, man jau raižo pilvą. 

— Kiek mokėjai už centnerį? 

— Keturias markes. Ale puikios. Štai, ragauk! 

Kai kada pasitaikydavo menkų nelaimių. Per anksti atsi- 
rišdavo obuolių maišas, ir obuoliai išbyrėdavo ant žemės. 

— Jergutėliau, mano obuoliai! Žmonės, padėkit! 

Visi puldavo rinkti, tik keli vaikigaliai pamėgindavo pa- 
sipelnyti. | 

— Nevagiliaukit, pajodžargos! Puskit, kiek telpa, bet ne- 
vagiliaukit. Palaukš, varly, tu dar man gausi! 

— Ei, pone kaimyne, nepasididžiuokit! Gurkštelkit nors 
lašelį! 

— Kaip medus! Tikrut tikras medus. Kiek užraugėt? 

— Dvi statinaites, ne daugiau, bet neblogo. 

— Gerai, kad nesunkiam sulčių vidurvasary, ogi dabar 
jau visos būtų išmauktos. 

Ir šįmet sukiojasi keli surukę seniai, kurių niekuomet ne- 
trūksta. Patys jau seniai nebespaudžia sulčių, tačiau dedasi 
esą geriausi žinovai ir vograuja apie prieštvaninius laikus, 
kai vaisiai buvo, galima sakyti, veltui. Kur kas pigesni ir 
geresni, o cukraus tada dar niekas nedėdavo, ir apskritai vais- 
medžiai visai kitaip derėdavo. 

— Koks čia dabar jūsų derlius. Štai aš turėjau obelaitę, tai 
ne mažiau kaip penkis centnerius priskindavau. 

Tačiau kad ir kokie blogi dabar laikai, rukšnos seniai ir 
šįmet padeda ragauti išsijuosę, o tie, kurie dar turi dantų, 
graužia obuolį. Vienas sučiaumojo net keletą stambių kriau- 
šių, ir jam pradėjo skaudžiai raižyti pilvą. 

— Aš ir sakiau, — piktinasi senis, - anksčiau sušveisdavau 
tokių kriaušių dešimtį. 

Ir iš širdies dūsaudamas jis prisimena laikus, kai pilvą 
imdavo skaudėti tik tada, kai sukrimsdavo dešimtį kriaušių. 


Viso to sambrūzdžio vidury spaustuvą buvo pasistatęs ponas 
Flaigas, kuriam padėjo vyresnis pameistrys. Flaigas parsivež- 
davo obuolių iš Badeno krašto, ir jo sultys visuomet būdavo 
mažne geriausios. Romus ir patenkintas, Flaigas leido visiems 
paskanauti „gurkšneliuką“. Dar linksmesni buvo jo vaikai, 
laimingi bėgioją aplinkui ir nardą tarp žmonių. Tačiau pats 
linksmiausias, nors ir tylus, buvo batsiuvio pameistrys. Visą 
jo kūną buvo užliejusi palaima, kad gali vėl laisvai triūsti ir 
prakaituoti gryname ore, nes buvo kilęs iš vargingo miškingų 
kalnų valstiečio namų, o ir saldžios sultys nuteikė jį maloniai. 

Jis vypsojo visu sveiku valstietišku veidu lyg satyras, o batsiu- 
viškos jo rankos buvo švaresnės negu sekmadieniais. 

Į aikštę Hansas Gybenratas atėjo tyliai ir baimingai; visai 
nenorėjo čia rodytis. Tačiau jau prie pat pirmo spaustuvo 
jam atkišo puodelį — kaip tik Našoldų Lyzė. Jis paragavo, ir 
geriant, kartu su saldžiu stipriu sulčių skoniu, Hansą užplū- 
do galybė džiaugsmingų prisiminimų apie praėjusius rudenis 
bei nedrąsus troškimas vėl bent truputį pasinerti į šią links- 
mybę. Pažįstami jį kalbino, vaišino, ir kai priėjo prie Flaigo 
spaustuvo, Hansas buvo įsismaginęs, kaip ir visi, gėrimas bu- 
vo jį užvaldęs ir pakeitęs. Hansas gyvai pasveikino batsiuvį ir 
paleido keletą įprastinių sulčių sunkimo metui sąmojų. Bat- 
siuvys nuslėpė nuostabą ir maloniai pasitiko svečią. 

Praėjo pusvalandis, ir tada pasirodė mergina su mėlynu si- 
jonu, nusišypsojo Flaigui bei jo parankiniams ir ėmėsi padėti. 

— Taigi, - pasakė batsiuvys, — čia mano dukterėčia iš 
Heilbrono. Aišku, ji pratusi prie kitokio rudens, nes jos tė- 
viškėje daug vynuogynų. 

Gal kokių aštuoniolikos ar devyniolikos metų mergina bu- 
vo judri ir linksma kaip dauguma žemumų gyventojų, ne- 
aukšta, bet dailaus sudėjimo ir įkūni. Apvaliame veide mei- 
liai žvelgė linksmos ir gudrios akys, dailios lūpos taip ir gun- 
dė bučiuoti, ir ji visa apskritai atrodė kaip sveika ir linksma 
heilbronietė, anaiptol ne kaip dievobaimingojo batsiuvio gi- 
minaitė. Buvo tikrai žemiška, ir iš jos žvilgsnio nebuvo mary- 
ti, kad vakarais iki vidurnakčio prasėdi skaitydama Bibliją. 

Hansas staiga vėl nuliūdo, jis nuoširdžiai troško, kad Ema 
eitų savais keliais. Tačiau ji pasiliko, juokėsi ir malė niekus, 
o į kiekvieną pokštą linksmai atsikirsdavo, taigi Hansas su- 
sigėdo ir visai nutilo. Jam paprastai būdavo siaubinga bend- 
rauti su merginomis, į kurias turėdavo kreiptis „jūs“, o šioji. 
buvo tokia smagi, šneki ir taip nepaisė jo buvimo ir drovu- 


mo, kad jis bejėgiškai ir trupučiuką įsižeidęs palindo po kiau- 

tu kaip vežimo rato kliudyta sraigė. Hansas tylėjo, bandy- 
damas dėtis nuobodžiaująs; tačiau jam nesisekė, tik jo vei- 
das pasidarė toks, lyg būtų ką tik netekęs mylimo žmogaus. 

Nė vienas neturėjo kada žiūrėti į Hansą, juo labiau pati Ema. 
Kaip Hansas nugirdo, mergina jau dvi savaites viešėjo pas Flai- 
gus, bet pažinojo visą miestelį. Ji lakstė aplinkui, ragavo jauną 
vyną, trupučiuką pokštavo ir juokėsi pati, vėl sugrįždavo, dė- 
damasi šauniai dirbanti, ėmė vaikus į glėbį, dalino obuolius, ir 
visur ją supo kvatojimas ir linksmybė. Kiekvienam garvės vai- 
kigaliui ji šaukė: „Ar nori obuolio?“ Tada pačiupdavo gražų 
raudonskruostį obuolį, užsikišdavo rankas už nugaros ir liep- 
davo spėti: „Iš dešinės ar kairės?'; tačiau nė vienas nepataikyda- 
vo, ir tik tada, kai vaikiūkščiai imdavo plūstis, duodavo obuolį, 
tačiau mažesnįjį ir žalią. Regis, ji žinojo ir apie Hansą, nes pa- 
klausė, ar tai jam visuomet skauda galvą, tačiau Hansui nė nepa- 
bandžius atsakyti, jau buvo įsitraukusi į pokalbį su kaimynais. 

Hansas ketino pasitraukti ir keliauti namo, kai Flaigas 
įspraudė jam į rankas svertą: 

— Taip, o dabar padirbėk toliau vienas; Ema tau padės. 
Man metas į dirbtuvę. 

Batsiuvys išėjo, pameistriui su batsiuviene liepęs nešti sul- 
tis, ir prie spaustuvo Hansas liko tik su Ema. Sukandęs dan- 
tis jis užgulė svertą lyg priešą. Ir staiga nustebo, kodėl jam 
taip sunku spausti, o kai pakėlė akis, mergina prapliupo 
skambiai kvatotis. Juokais ji trukdė Hansui spausti, o kai 
Hansas vėl niršiai užgulė svertą, vėl jam sukliudė. 

Hansas nepasakė nė žodžio. Tačiau kai vėl ėmė mygti 
svertą, kurį iš kitos pusės mergina buvo primygusi visu kū- 
nu, jį užliejo tokia gėda ir sumišimas, kad pamažu liovėsi 
mygęs. Visą jį perėmė saldi baimė, o kai jaunoji išdykėlė 
įžūliai nusijuokė tiesiai jam į veidą, Hansui ji pasirodė pasi- 
keitusi, draugiškesne, bet kartu ir svetimesnė, taigi ir jis šyp- 
telėjo, negrabiai bandydamas suartėti. 

Tada svertui buvo duota visiška ramybė. 

O Ema tarė: „Ko čia mums taip plėšytis“, ir padavė Han- 
sui stiklinę, kurią pati ką tik buvo pusiau nugėrusi. 

Šis šlakas gėrimo Hansui pasirodė labai stiprus ir saldes- 
nis negu anksčiau, ir išlenkęs jis godžiai pažvelgė į tuščią 
stiklinę, stebėdamasis, kaip daužosi krūtinėje širdis ir kaip 
jam sunku kvėpuoti. 

Paskui juodu vėl trupučiuką padirbėjo, ir Hansas nevalin- 
gai įsigudrino atsistoti taip, kad merginos sijonas brūkščiotų 
per jį, o jų rankos liestųsi. Tačiau kai tik tai nutikdavo, jo 
širdis, rodos, sustingdavo iš baimingos laimės, o jį visą per- 
imdavo toks saldus ir palaimingas silpnumas, kad truputį link- 
davo keliai, o ausyse pradėdavo spengti lyg prieš alpstant. 

Jis nesuvokė, ką sako, tačiau kalbėjosi su ja, juokėsi, kai 
juokėsi ji, keliskart net pagrasino jai pirštu, kai ji kvailiojo, 
ir dar dukart išmaukė iki dugno merginos paduotą stiklinę. 
Ir kartu Hansą užgriuvo daugybė prisiminimų: samdinių, 
kurias vakarais matydavo bestovinčias su vyrais prie namų 
durų, vieno kito sakinio iš istorijos vadovėlių, ano Herma- 
no Heilnerio pabučiavimo ir žodžių žodžių, pasakojimų ir 
neaiškių mokinių pašnekesių apie „mergiotes“ ir apie tai 
“kaip būna, kai turi mylimąją. Ir Hansas alsavo taip sun- 
kiai kaip kuinas, kopdamas kalnan. 

Viskas pasikeitė. Žmonės ir visa ta grūstis aplinkui susi- 
maišė lyg spalvingas linksmas debesynas. Paskirus balsus, 
keiksmus ir juoką prarijo bendras kurtus šniokštimas, o upė 
ir senas tiltas rodėsi tolumoje tarytum piešti. 

Ir Emos išvaizda pasikeitė. Hansas nebematė jos veido — 
tiktai tamsias linksmas akis ir raudonas lūpas bei baltus smul- 
kius dantis; visa jos figūra išskido, ir jis tematė tik kai kurias 
jos dalis — čia pusbatį ir juodą kojinę, čia išsipešusią ir susi- 
raičiusią ant sprando garbanėlę, čia mėlynam drabužy pa- 
skęstantį nurudusį, apvalų kaklą, čia stačius pečius, o že- 

miau — alsavimo keliamas bangas, čia rožinę peršviečiamą 
ausį. 

O kai dar po valandėlės jai įkrito į rėčką stiklinė ir mergina 
pasilenkė jos pakelti, prie rėčkos krašto prisispaudęs jos kelis 
prisilietė prie Hanso rankos riešo. Pasilenkė ir jis, bet lėčiau, 
veidu ko neprigludęs merginai prie plaukų. Plaukai vos kvepė- 
jo, o pojais, palaidų, smulkių garbanėlių šešėlyje, šiltai rudavo 
dailus sprandas, pereidamas į mėlyną liemenį, kur tarp stipriai 
įtempusių kabių buvo maryti didesnis plotelis kūno. 

Kai mergina atsitiesė, keliu perbraukdama Hansui išil- 
gai rankos ir plaukais kliudydama veidą, visa išraudusi nuo 
pasilenkimo, šiurpas nukrėtė visą jo kūną. Hansas išblyško 
ir akimirką pajuto tokį didžiulį didžiulį nuovargį, kad turė- 
jo įsikibti spaustuvo sverto. Širdis mušė nelygiai, rankos be- 
jegiškai nukaro ir skaudėjo per pečius. 

Nuo tada jis beveik nebekalbėjo ir vengė merginos žvilgs- 
nių. Užtat, vos ji nusukdavo akis, spoksojo į ją su nepatirtu 
geismu ir negryna sąžine. Šią valandą kažkas jo viduje pra- 
trūko, jo sielai atsivėrė naujas, svetimumu viliojąs kraštas su 
mėlynuojančios tolumoje jūros krantais. Jis dar nenutuokė, 
bet jau nujautė, ką reiškia jo viduje toji baimė ir saldi kan- 
čia, taip pat nežinojo, kas didesnė — kančia ar geismas. 

Tačiau tas geismas reiškė jo jaunos meilės jėgos ir pir- 
mosios galingo gyvenimo nuovokos pergalę, o kančia reiš- 
kė, kad išsisklaidė ryto ramybė ir siela apleido vaikystės šalį, 
kurios niekuomet neberas. Menką laivelį, vos išvengusį pir- 
mojo sudužimo, vėl užgriuvo audros, nubloškė jį prie par 
tykančių gelmių ir pragaištingų uolų, pro kurias net ir ge- 
riausiai globojama jaunystė neturi vedlio ir privalo savo jė- 
gomis rasti kelią ir išsigelbėjimą. 

Gerai, kad sugrįžęs pameistrys pakeitė Hansą prie spaus- 
tuvo. Hansas užtruko dar valandėlę. Tikėjosi Emos prisilie- 
timo ar draugiško žodžio. Tačiau pastaroji vėl šnekučiavosi 

su kitais sunkėjais. O kadangi Hansas drovėjosi pameistrio, 
tai netrukus išspūdino namo, nė neatsisveikinęs. 


Viskas savotiškai pasikeitė, pagražėjo ir jaudino. Nuo išspau- 
dų pariebėję žvirbliai čirškaudami skraidžiojo danguje, kuris 
dar niekuomet nebuvo toks aukštas, gražus ir toks viliojamai 
žydras. Niekuomet upės vanduo nebuvo toks skaidrus, toks 
žalsvas ir toks švytintis, o užtvanka tokia akinamai balta ir 
šniokščianti. Viskas atrodė tarytum ką tik nupiešti puošnūs 
paveikslai su skaidriais švariais stiklais. Viskas tarytum lūku- 
riavo prasidedančios didelės šventės. Ir Hansui krūtinėje ban- 
gavo kvapą gniaužią, stiprūs, bauginą, saldūs ir keistos drąsos 
sklidini jausmai bei nepatirtos, gyvybingos viltys, o kartu drovi, 
nepatikli baimė, kad visa tai tik sapnas, kuris niekuomet ne- 
išsipildys. Šie įvairialypiai pojūčiai kaupėsi lyg tamsus siautu- 
lingas šaltinis, Hansui regėjosi, kad jo viduje atsipalaiduos ir 
išsivers laukan kažkas nesuvaldoma — gal kūkčiojimas, gal dai- 
na, riksmas ar kvatojimasis. Tiktai namie jaudulys trupučiu- 
ką atlėgo. Tenai, aišku, viskas buvo po senovei. 

— Iš kur parėjai? — paklausė ponas Gybenratas. 

— Iš malūno nuo Flaigo. 

— O kiekgi anas prisunkė? 

— Gal pora statinių. 

Hansas paprašė, kad susirengęs spausti sultis tėvas leistų 
pasikviesti Flaigo vaikus. 

— Žinoma, — subambėjo tėvas. — Ketinu kitą savaitę. Gali 
pasikviesti! 

Iki vakarienės dar buvo likusi valanda. Hansas išėjo į so- 
delį. Be abiejų eglių, žalumos čia mažne nebebuvo. Jis nusi- 
laužė lazdyno šmaikštį, pamosikavo juo ore, pasirausė tarp 
nuvytusių lapų. Saulė jau nusileido už kalno, kurio juodas 
siluetas su plonytėlaitėmis smailiomis eglėmis skrodė žals- 
voką, sodriai giedrą vėlyvo vakaro dangų. Palengva ir mė- 

gaudamasis lyg namo grįžtąs laivas per retą auksinį orą iš 
slėnio aukštyn plaukė pilkas tįslus debesis, nutviekstas gel- 
tonos ir rusvos šviesos. 

Keistai įaudrintas brandaus spalvingo vakaro gražumo Han- 
sas vaikštinėjo po sodą. Kada ne kada sustodavo, užsimerkda- 
vo ir pamėgindavo įsivaizduoti Emą, kaip ji stovi priešais prie 
spaustuvų, kaip duoda jam atsigerti iš savo stiklinės, kaip pasi- 
lenkia per rėčkos kraštą ir visa iškaitusi atsitiesia. Matė jos plau- 
kus, figūrą, aptemptą mėlynu apdaru, kaklą ir nuo tamsių plau- 
kelių ant sprando krintantį rudą šešėlį ir visas virpėjo iš geismo, 
tiktai Emos veido niekaip negalėjo įsivaizduoti. 

Kai saulė nusėdo, Hansas nepajuto vėsumos, o tirštėjan- 
čios sutemos regėjosi jam lyg šydas, pilnas paslapčių, kurių 
vardų jis nežino. Mat nors jis ir nuvokė, kad įsimylėjo heilb- 
ronietę, bundančio vyriškumo kunkuliavimas kraujyje at- 
rodė jam neaiški, nepatirta, erzinanti ir varginanti būsena. 

Per vakarienę Hansas, kurio esybė taip pasikeitė, vos nu- 
stygo nuo seno įprastoj aplinkoj. Tėvas, senoji tarnaitė, sta- 
las, įrankiai ir visas kambarys staiga tarytum suseno, ir į vis- 
ką Hansas žiūrėjo apstulbęs, nepažindamas ir švelniai, lyg 
ką tik pargrįžęs po ilgos kelionės. Anuomet, maloniai žvelg- 
damas iš didžiulio aukščio, tuos pačius žmones ir daiktus 
Hansas stebėjo su liūdnu pranašumu tarsi atsisveikindamas, 
o dabar jis sugrįžo, tad žvelgė stebėdamasis, šypsodamasis, 
vėl pasijausdamas kaip namie. 

Visi pavalgė, ir Hansas jau ketino stotis, kai tėvas, kaip 
paprastai trumpai, paklausė: 

— Kuo tu, Hansai, norėtum būti labiau - mechaniku ar 
raštininku? 

— Kaip? — priblokštas atsakė jam klausimu Hansas. 

— Kitos savaitės pabaigoje galėtum pradėti mokslą pas 
mechaniką Šulerį arba dar po savaitės — rotušėje. Rimtai pa- 
svarstyk! Rytoj mudu dar pasikalbėsim . 

Hansas atsistojo ir išėjo. Šis staigus klausimas jį sutrikdė 
ir tarytum apakino. Netikėtai priešais iškilo veikli ir gyva 
kasdienybė, kuriai jis jau keli mėnesiai buvo svetimas, vilio- 
jančiu ir grėsmingu veidu, žadanti ir reikalaujanti. Hansas 
netroško būti nei mechaniku, nei raštininku. Jį trupučiuką 
gąsdino vien fizinis amatininko darbas. Čia Hansas prisi- 
minė savo moksladraugį Augustą, kuris juk tapo mechani- 
ku ir kurio galėjo paklausinėti. 

Galvojant toliau, šie vaizdiniai apsiblausė ir nublanko, 
šis reikalas nebeatrodė jam toks skubus ir svarbus. Jam ne- 
davė ramybės ir rūpėjo kas kita, todėl pasiblaškė po priebu- 
tį, paskui staiga pasičiupo skrybėlę, išėjo iš namų ir lėtai 
nužingsniavo gatve. Jam toptelėjo, kad būtina šiandien dar 
sykį pamatyti Emą. 

Jau temo. Iš netolimos užeigos atsklido šūkaliojimai ir 
kimios dainos. Kai kurie langai švietė, vienur kitur užsideg- 
davo žiburys, mesdamas silpną raudoną atšvaitą į tamsų orą. 
Vora susiglaudusių mergaičių, garsiai kvatojančių ir šnekan- 
čių, linksmai nugužėjo gatve žemyn, prieblandoj per besi- 
taisančias miegoti gatves tarytum nuvilnijo šilta ir judri jau- 
nystės ir aistros banga. Hansas ilgai lydėjo jas akimis, o šir- 
dis ko neiššoko jam iš krūtinės. Pro užuolaidomis uždengtą 
langą sklido smuiko griežimas. Prie šulinio moteriškė plovė 
salotas. Ant tilto du vaikiai vaikštinėjo su draugužėmis. Vie- 
nas, įsitvėręs merginos ranką, siūbavo ją ir rūkė cigarą. Kita 
porelė susiglaudusi lėtai slinko pirmyn, vaikis laikė apsika- 
binęs merginą per strėnas, o ji petimi ir galva spaudėsi jam 
prie krūtinės. Tai Hansas buvo matęs daugybę kartų ir ne- 
kreipęs jokio dėmesio. Tačiau dabar tas vaizdas gavo slaptą 
prasmę, neaiškią, tačiau geidulingai saldžią reikšmę; jo žvilgs- 
nis įsmigo į būrelį, o vaizduotė nuovokiai artėjo prie supra- 
timo. Suglumęs, sukrėstas iki pačių sielos gelmių, Hansas 
jautė, kad yra šalia didelės paslapties, apie kurią net nežino- 

jo, žavi ji ar klaiki, tačiau virpėdamas numanė, kad ji kiek 
žavi, tiek ir klaiki. Sustojęs prie Flaigo namelio, Hansas ne- 
išdrįso užeiti. Ką jis ten veiks ir sakys? Norom nenorom 
prisiminė, kaip būdamas vienuolikos ir dvylikos metų vai- 
kiščias, dažnai čia užsukdavo; tada Flaigas pasakodavo jam 
biblijines istorijas ir atsakinėdavo į jo berte beriamus smal- 
sius klausimus apie pragarą, velnią ir šmėklas. Tai nebuvo 
smagūs prisiminimai, Hansą graužė sąžinė. Hansas nežino- 
jo, ką ketina daryti, netgi nežinojo, ko iš tikrųjų nori, ta- 
čiau jam regėjosi, kad geidžia kažko slapto ir draudžiamo. 
Tarytum nederamai elgėsi su batsiuviu, kad stovėjo tamso- 
je priešais jo duris ir nėjo į vidų. O jeigu kas nors pamatytų 
jį štai taip stovintį ar išeitų pro duris, tai gal jo net nebartų, 
tik išjuoktų, o to Hansas labiausiai baisėjosi. 

Jis nusėlino už namo ir nuo sodo tvoros galėjo pasižiūrė- 
ti į apšviestą svetainę. Batsiuvio nepamatė. Batsiuvienė lyg 
ir kažką siuvo ar mezgė, vyriausias sūnus dar nemiegojo ir 
skaitė, atsisėdęs prie stalo. Ema vaikščiojo po svetainę, grei- 
čiausiai ruošdamasi, taigi Hansas matydavo ją tik retkar- 
čiais. Viešpatavo tokia tyla, kad buvo aiškiai girdimi net ir 
tolimiausi žingsniai gatve ar anapus sodo tekančios upės sro- 
venimas. Greitai temo ir vėso oras. 

Šalia svetainės langų juodavo koridoriaus langelis. Po il- 
goko laiko šiame langelyje sudūlavo pavidalas, išsisvėrė lau- 
kan ir įsižiūrėjo į tamsą. Hansas iš figūros pažino, kad tai 
Ema, ir nuo baimingo lūkesčio jam iškrito širdis. Ema su- 
stingo prie lango, ilgai ir ramiai žvelgdama laukan, tačiau 
Hansas nenutuokė, ar ji mato jį ir pažįsta. Jis net nekruste- 
lėjo, tik stebeilijo ją su nenusakomu drovumu, tikėdamasis 
ir baimindamasis, kad mergina jį pažins. 

O kai pavidalas dingo iš lango, netrukus trinktelėjo lau- 
kujės durys ir Ema išėjo į kiemą. Iš pradžių persigandęs Han- 
sas ketino leistis į kojas, tačiau taip ir liko vietoje, bejėgiškai 

atsišliejęs tvoros ir žiūrėdamas, kaip mergina iš lėto žings- 
niuoja artyn per tamsų sodą, ir sulig kiekvienu jos žingsniu 
jį traukė sprukti, tačiau sulaikė stipresnė jėga. 

Ir štai Ema stovi priešais, vos per pusę žingsnio, tarp jų — 
tik žema tvora, ir veria jį atidžiu keistu žvilgsniu. Valandėlę 
nė vienas nepratarė jokio žodžio. Pakui ji tyliai paklausė: 

— Ko tu nori? 

— Nieko, — atsakė Hansas, tačiau pasijuto lyg paglamo- 
nėtas dėl to, kad Ema kreipėsi į jį „tu“. 

Mergina per tvoros viršų padavė jam ranką. Hansas verž- 
liai ir švelniai paėmė ją ir spustelėjo, o pamatęs, kad ji neiš- 
traukė rankos, įsidrąsino ir ėmė meiliai ir atsargiai glostyti 
šiltą merginos ranką. O kad ranka vis dar nuolankiai liko jo 
valioje, Hansas priglaudė ją prie savo skruosto. Visą jo kūną 
užliejo aštrus geismas, keista šiluma ir palaimingas nuovar- 
gis persmelkė sielą, oras aplinkui tarsi sudrėko nuo feno gū- 
sių, jis nebematė nei gatvės, nei sodo, tiktai regėjo iš arti 
šviesų veidą ir kupetą tamsių plaukų. 

Ir lyg iš didžiulių nakties tolių atsklido tylutėlis mergi- 
nos klausimas: 

— Ar nori mane pabučiuoti? 

Šviesus veidas priartėjo, kūnas visu svoriu per tvorą tru- 
pučiuką pasidavė pirmyn, palaidi, vos kvepiantys plaukai 
perbraukė Hansui per kaktą, o užmerktos akys, dengiamos 
baltų sunkių vokų ir tamsių blakstienų, atsidūrė visiškai prie 
pat jo akių. Kai lūpomis baikščiai prisilietė merginai prie 
burnos, Hanso kūną nupurtė smarkus drebulys. Ir tuoj pat 
jis vėl sudrebėjo, nes Ema suėmė jo galvą rankomis ir prisi- 
mygo veidu, nebepaleisdama lūpų. Hansas pajuto, kokios 
karštos jos lūpos, kaip jos spaudžiasi ir godžiai siurbia, lyg 
trokšdamos iščiulpti jam gyvybę. Jį užplūdo begalinis silp- 
numas; anksčiau, negu svetimos lūpos jį paleido, virpulin- 
gas jo geidulys pavirto į mirtiną nuovargį ir kančią, o kai 

Ema atsitraukė, Hansas susvirduliavo ir pirštais mėšlungiš- 
kai įsikibo tvoros. 

— Žinai, rytoj vakare vėl ateik, — pasakė Ema ir nuskubėjo į 
namą. Lauke ji praleido mažiau negu penkias minutes, tačiau 
Hansui rodėsi, jog praėjo ištisa amžinybė. Palydėjo ją tuščio- 
mis akimis, vis dar įsitvėręs mietų ir toks nusikamavęs, kad 
nepajėgė žengti nė žingsnio. Svajodamas klausėsi, kaip galvoje 
tvinksi kraujas, netolygiom skausmingom bangom kildamas 
nuo širdies, vėl plūsdamas atgal ir trukdydamas jam kvėpuoti. 


Tada jis išvydo, kaip namo viduje atsidarė kambario durys ir 
įėjo batsiuvys, kuris tikriausiai grįžo iš dirbtuvės. Užplūdusi 
baimė, kad jo nepastebėtų, nuginė Hansą šalin. Jis nuėjo iš 
lėto, nenoromis, sverdinėdamas kaip įkaušęs, ir sulig kiekvie- 
nu žingsniu jam rodėsi, kad tuoj tuoj suklups ant kelių. Tam- 
sios gatvės su miegūstais frontonais ir blausiomis raudonomis 
langų akimis lyg blankūs užkulisiai slinko pro šalį, slinko ir 
tiltai, upė, kiemai ir sodai. Odininkų gatvės fontanas čiurleno 
keistai garsiai ir skambiai. Lyg sapnuodamas Hansas atvėrė var- 
tus, perėjo per tamsutėlį koridorių, užlipo laiptais, atsidarė ir 
uždarė vienerias duris, paskui dar vienerias, atsisėdo prie stalo 
ir tik po ilgoko laiko atsikvošėjo esąs namie, savo kambarėlyje. 
Vėl ilgokai užtruko, kol Hansas pasiryžo nusirengti. Nusiren- 
gė lyg nesavomis rankomis ir liko sėdėti prie lango, kol rūdens 
nakties šalrumas staiga perėmė jį visą ir nuvarė po patalais. 
Hansas tikėjosi kaipmat užmigsiąs. Tačiau kai tik gulė- 
damas mažumėlę sušilo, vėl ėmė daužytis širdis ir netoly- 
giais pliūpsniais kunkuliuoti kraujas. Vos tik užsimerkda- 
vo, pajusdavo prisispaudusias prie savųjų merginos lūpas, 
siurbiančias jam sielą ir pripildančias jį skausmingo karščio. 
Jis užmigo vėlai ir tarytum vaikomas nardė iš vieno sapno 
į kitą. Lyg stovėjo, gaubiamas bauginamai aklinos tamsos, 
apčiuopomis ieškodamas Emos rankos, ta jį apsikabino, ir 

juodu lėtai pradėjo kristi į šiltą gilų vandens srautą. Staiga 
priešais jį atsirado batsiuvys ir paklausė, kodėl Hansas nebe- 
norįs jo aplankyti, tada Hansas nejučiom nusijuokė ir išvy- 
do, jog tai ne Flaigas, o Hermanas Heilneris, sėdįs šalia jo 
Maulbrono koplyčios lango nišoje ir laidąs sąmojus. Tačiau 
netrukus ir tai išnyko, o Hansas atsidūrė prie spaustuvų, ban- 
dydamas iš paskutiniųjų pasukti rankeną, ant kurios buvo 
užsigulusi Ema. Ji prisikišo artyn, ieškodama Hanso lūpų, 
pasidarė tylu ir tamsu kaip maiše, o Hansas alpdamas vėl ėmė 
grimzti į šiltą juodą gelmę. Kartu jis girdėjo, kaip eforas rėžia 
kalbą, tačiau nesuvokė, ar toji kalba skirta jam. 

Hansas miegojo iki vėlyvo ryto. Išaušo giedra auksinė 
diena. Jis ilgai vaikštinėjo po sodelį, bandydamas išsiblaivy- 
ti ir aiškiai protauti, tačiau jį tarytum supo tąsi blausi migla. 
Matė rausvai mėlynus astrus, pačias paskutines darželio gė- 
les, gražias ir švytinčias saulėje lyg rugpjūčio mėnesį, matė, 
kaip šilti, malonūs spinduliai, švelniai glamonėdami, srūva 
ant sudžiūvusių atžalų, šakų ir plikų ūglių, tarytum laukda- 
mi pavasario. Tačiau jis tik matė, bet nieko nejautė, niekas 
jam nerūpėjo. Staiga Hansas labai aiškiai prisiminė tą laiką, 
kai čia, sode, aplinkui strikinėjo jo triušiai, sukosi vandens 
ratas ir veikė kūjinis trupintuvas. Norom nenorom jam akyse 
iškilo rugsėjo diena prieš trejus metus. Buvo Sedano perga- 
lės šventės išvakarės; pas jį atėjo Augustas ir atsinešė gebe- 
nės, juodu švariai nuplovė savo vėliavų stiebus ir prie pa- 
auksuotų smaigalių pritvirtino gebenių, šnekučiuodamiesi 
apie rytdieną ir iš anksto džiaugdamiesi. Daugiau nieko ne- 
buvo ir neatsitiko, tačiau abu buvo tokie sklidini šventės 
lūkesčių ir didžiulio džiaugsmo, vėliavos tvaskėjo saulėje, 
Ana buvo iškepusi pyragą su slyviene, o nakčiai ant aukštos 
uolos turėjo būti sukurtas laužas Sedano mūšio garbei. 

Hansas nežinojo, kodėl kaip tik šiandien prisiminė tą 
vakarą, nežinojo, kodėl šis prisiminimas toks gražus ir ryš- 

kus nei kodėl jam pasidarė taip skaudu ir liūdna. Nežinojo, 
jog, prisidengusi šiuo prisiminimu, priešais jį dar sykį iškilo 
juki ir linksma vaikystė ir paauglystė, kad atsisveikintų ir 
paliktų įsmeigusi buvusios ir niekuomet nebesugrįšiančios 
didelės laimės dyglius. Jis tiktai nuvokė, kad prie šio prisi- 
minimo nesiderina mintys apie Emą ir vakar vakarą ir kad 
jo sieloje pakirdo tai, ko neįmanoma sulyginti su andainykšte 
laiminga būsena. Hansas tarėsi vėl išvydęs, kaip blykčioja 
auksiniai vėliavų stiebų smaigaliai, išgirdęs, kaip juokiasi jo 
draugas Augustas, ir užuodęs ką tik iškepto pyrago aroma- 
tą, ir visa tai buvo taip linksma, laiminga, taip tolima ir 
svetima, kad jis atsišliejo į šiurkštų storos pušies kamieną ir 
graudžiai graudžiai pravirko, akimirką pajusdamas paguo- 
dą ir palengvėjimą. 

Perpiet Hansas nuskubėjo pas Augustą, tapusį pirmuoju 
pameistriu ir labai sustambėjusį bei išaugusį. Išdėstė jam 
savo reikalą. 

— Tokios tokelės, - pareiškė tas, nutaisęs daug mačiusio 
ir patyrusio žmogaus veidą. - Tokios tokelės. Tu juk toks 
skysrablauzdis. Pirmaisiais metais turėsi velniškai paplušėti 
su kūju, o tai tau ne sriubos šaukštą kilnoti. Ir turėsi tampy- 
ti gelžgalius, o vakarais viską sutvarkyti, taip pat ir dildei 
reikia sveikatos, o iš pradžių, kol pramiklinsi ranką, gausi 
tik senas dildes, tos nė velnio neima ir yra lygios kaip bež- 
džionės subinė. 

Hansas iškart pabūgo. 

— Taip, tai man verčiau nė nebandyti? — paklausė droviai. 

— Kodėl, aš juk taip nesakiau! Nebūk toks mėmė! Tik iš 
pradžių bus ne pyragai. O šiaip, ką gi, žinai, mechaniko 
amatas puikus, ir jam reikia geros galvos, antraip teišeis tik 
paprastas kalvis. šiai užmesk akį! 

Jis atnešė kelias dailiai iš žvilgančio plieno pagamintas 
nedideles mašinų dalis ir parodė Hansui. 

— Taip, nevalia suklysti nė per pusę milimetro. Viskas 
padaryta rankomis, netgi veržlės. Oho, kokios akies reikia! 
Dar bus nušlifuotos ir užgrūdintos, o tada jau viskas. 

— Taip, labai gražios. Jeigu tik aš žinočiau... 

Augustas nusijuokė. 

— Kinkos dreba? Taip, mokytis nelengva, niekas nepa- 
dės, kad ir kaip stengsies. Tačiau aš juk dar esu čia ir tau 
pagelbėsiu. Jeigu pradėsi darbą kitą penktadienį, tuomet aš 
kaip tik būsiu pabaigęs antruosius savo metus ir šeštadienį 
gausiu pirmąjį savaitinį atlyginimą. O sekmadienį atšvęsim, 
su alum ir pyragu, visi bus, ir tu taip pat, tuomet pamatysi, 
kaip su mumis smagu. Taip, tada pamatysi! Ir iš viso — juk 
ir anksčiau mudu buvom geri draugai. 

Pietraujant Hansas pareiškė tėvui, kad norįs mokytis me- 
chaniko amato ir ar negalįs pradėti po aštuonių dienų. 

— Ką gi, gerai, — sutiko tėtis ir po pietų nuvedė Hansą į 
Šulerio dirbtuves užrašyti. 

Tačiau kai ėmė temti, Hansas tarytum pamiršo visa tai 
ir tegalvojo, jog vakare jo lauks Ema. Jau dabar jam trūko 
oro, valandos čia lekte lėkė, čia slinkte slinko, ir šio pasima- 
tymo jis laukė kaip laivininkas upės slenksčių. Apie vakarie- 
nę nebuvo nė kalbos, jis vos išgėrė puodelį pieno. O tada 
išėjo iš namų. 

Viskas buvo taip pat kaip vakar — tamsios miegančios 
gatvės, juodi langai, blausi žibintų šviesa ir lėtai vaikštinė- 
jančios įsimylėjėlių porelės. 

Prie batsiuvio tvoros Hansą perėmė didžiulis baugulys, 
jis krūpčiojo sulig kiekvienu šlamesiu ir šitaip stovėdamas ir 
klausydamasis tamsoje jautėsi tarytum vagišius. Nepraėjo 
nė minutės, priešais išdygo Ema, paglostė jam galvą ir ati- 
darė vartelius. Hansas atsargiai įėjo į sodą, ir Ema rylutėliai 
nusitempė jį krūmais apžėlusiu taku, o paskui pro laukujes 
duris įsivedė į tamsų koridorių. 

Tenai juodu susėdo šalimais ant viršutinės rūsio laiptų 
pakopos ir tik po gerokos valandėlės akliniausioj juodumoj 
pajėgė šiaip taip įžiūrėti vienas kitą. Mergina buvo puikiai 
nusiteikusi ir be paliovos šnibždėjo niekus. Buvo ragavusi 
ne vieno bučinio ir nusimanė apie meilės reikalus; jai labai 
tiko drovus švelnus berniukas. Ji suėmė siaurą jo veidą abiem 
delnais ir išbučiavo kaktą, akis bei skruostus, o kai galop 
atėjo eilė lūpoms ir Ema vėl ilgam į jas įsisiurbė, berniukui 
apsvaigo galva, jis, netekęs jėgų, atsišliejo į ją. Ema ryliai 
nusijuokė ir patampė jam už ausies. 

Ema kušteno ir kušteno, o jis klausėsi ir nieko nesuvokė. 
Mergina paglostė jam petį, plaukus, kaklą ir rankas, prisi- 
glaudė skruostu jam prie veido, padėjo galvą ant peties. Han- 
sas tylėjo it pelė po šluota, leisdamas jai viską, sklidinas sal- 
daus siaubo ir neapsakomo drovumo, kada ne kada sudre- 
bėdamas, lyg purtomas karščio. 

— Ale koks tu mylimasis! — nusijuokė ji. — Visiškai nieko 
nedrįsti. 

Ir nutvėrusi Hanso ranką persibraukė ja sau per sprandą, 
galvą, o paskui prisidėjo prie krūtinės ir spūstelėjo. Hansas 
pajautė apvalumą ir saldų nepatirtą bangavimą, jis užsimer- 
kė ir tarytum nugrimzdo į bedugnę prarają. 

— Ne! Nebereikia! - atsigynė jis, kai Ema vėl norėjo pabu- 
čiuoti. Ji nusijuokė. Prisitraukė Hansą artyn, šonu prisiglaudė 
prie jo, apkabindama viena ranka taip, kad jausdamas jos kūną 
Hansas visiškai nebeteko galvos ir nebegalėjo ištarti nė žodžio. 

— Ar ir aš tau taip patinku? — paklausė ji. 

Hansas norėjo atsakyti „taip“, tačiau pajėgė tik linktelė- 
ti, todėl linksėjo ištisą valandėlę. 

Ema vėl paėmė jo ranką ir juokais pasikišo po liemenėle. 
Iš taip arti apčiuopus, kaip pulsuoja ir alsuoja karšta sveti- 
ma gyvybė, Hansui ko nesprogo širdis, jis manė mirštąs, 
nes vos gaudė orą. 

Atitraukė ranką ir sudejavo: 

— Man jau metas namo. 

Stodamasis Hansas susverdėjo ir tik per plauką nenusiri- 
to žemyn rūsio laiptais. 

— Kas tau yra? — nustebusi paklausė Ema. 

— Nežinau. Aš toks pavargęs. 

Hansas nejautė, kad vesdama atgal takučiu prie tvoros 
Ema jį prilaikė ir glaustėsi, negirdėjo, kaip ji palinkėjo la- 
bos nakties ir užrakino vartelius. Gatvėmis grįžo namo ne- 
žinodamas kaip, lyg nešamas įsisiautėjusios audros ar liū- 
liuojamas smarkaus srauto. 

Regėjo kairėje ir dešinėje dūluojančius namus, virš jų — 
kalnų keteras, eglių viršūnes, juodą naktį ir didžiules ro- 
mias žvaigždes. Pūtė vėjas, jis girdėjo, kaip palei tilto atra- 
mas teška upės vanduo, ir matė vandenyje atsispindinčius 
sodelius, namų šešėlius, juodą naktį, žibintus ir žvaigždes. 

Ant tilto turėjo nevalingai prisėsti - buvo toks pavargęs, 
jog manė nebegalėsiąs pareiti namo. Atsisėdo ant turėklų, 
įsiklausė, kaip vanduo plakasi į atramas, šniokščia užtvan- 
koje ir gurguliuoja prie malūno. Hansui šalo rankos, nerit- 
mingai plakė širdis, gniaužė gerklę, čia jam staiga aptemda- 
vo akys, čia karščio banga užliedavo krūtinę, apsvaigdavo 
galva. 

Jis parėjo namo, nusigavo į kambarėlį, atsigulė ir išsyk 
užmigo, sapne krisdamas iš vienos prarajos į kitą per neap- 
rėpiamas erdves. Vidurnaktį išsikankinęs ir nusikamavęs pa- 
budo ir iki pat ryto pragulėjo snūduriuodamas, kupinas se- 
kinančio ilgesio, svaidomas vienur ar kitur nevaldomų ga- 
lių, kol vos brėkštant rytui jo kančia ir liūdesys išsiliejo į ilgą 
raudą ir Hansas vėl užmigo ant šlapios nuo ašarų pagalvės. 


SEPTINTAS SKYRIUS 


pr: Gybenratas iškilmingai ir triukšmingai darbavosi 
su spaustuvu, o Hansas jam talkino. Du batsiuvio vai- 
kai priėmė kvietimą ir tvarkė vaisius, abu atsinešę stiklinaitę 
ragauti sultims ir po didžiulę juodos duonos riekę. Tačiau 
Ema neatėjo kartu. 

Tik tada, kai tėvas su kubilium pusvalandukui pasitrau- 
kė nuo spaustuvo, Hansas išdrįso pasiteirauti apie Emą. 

— O kurgi Ema? Ar nenorėjo ateiti? 

Ilgokai užtruko, kol mažyliai nurijo kąsnį ir galėjo kalbėti. 

— Jos juk nebėr, — pasakė, kinkčiodami galvas. 

— Nebėr, o kurgi ji? 

— Išvažiavo namo. 

— Namo? Traukiniu? 

Vaikai vėl uoliai palinksėjo. 

— Kada? 

— Šįryt. 

Mažyliai čiupo savo obuolius. Hansas spaudė sultis, spok- 
sojo į rėčką ir iš lėto pradėjo suvokti. 

Sugrįžo tėvas, visi juokėsi ir dirbo, vaikai padėkoję nu- 
rūko savais keliais, sutemo, atėjo laikas ruoštis namo. 

Po vakarienės Hansas vienas sėdėjo savo kambarėlyje. De- 
šimt valandų, vienuolika, jis nedegė žiburio. Paskui jis kie- 
tai įmigo ir miegojo ilgai. Pabudo vėliau negu paprastai, 
neaiškiai jausdamas nelaimę ir netektį, kol prisiminė Emą. 
Ji išvažiavo neatsisveikinusi, nė sudie nepasakiusi; be jokios 
abejonės, ji žinojo, kada išvažiuos, kai Hansas apsilankė pas- 

kutinį vakarą. Hansas prisiminė jos juoką, bučinius ir išdi- 
dų palankumą. Ema net nežiūrėjo į jį rimtai. 

Piktas skausmas bei įaudrintų ir nenumalšintų meilės ga- 
lių nerimastis susiliejo į kankinamą maudulį, kuris išginė 
Hansą į sodelį, paskui į gatvę, į mišką ir vėl namo. 

Taip jis patyrė, gal kiek per anksti, savąją meilės paslap- 
ties dalį, ir ji turėjo nedaug saldumo, bet apsčiai kartumo. 
Dienos, pilnos bergždžių skundų, ilgesingų prisiminimų, 
beviltiškų mintijimų; naktys, kai besidaužanti širdis ir slo- 
gutis neleisdavo miegoti, o užmigusį kankindavo košmarai. 
Košmarai, kuriuose nesuprantamai jaistrintas kraujas žadin- 
davo išsigimėliškus, bauginančius pasakų vaizdinius, smau- 
giančias rankas, degančiais žvilgsniais spoksančius fantasti- 
nius padarus, svaiginančias bedugnes, milžiniškas ugningas 
akis. Pabudęs Hansas pamatydavo, kad yra vienas, o aplin- 
kui tik šaltos rudens naktys, ilgėdavosi savo merginos ir ai- 
manuodamas kniaubdavosi į ašarų primirkusią pagalvę. 

Artinosi penktadienis, kada Hansas turėjo pradėti darbą 
mechaniko dirbtuvėje. Tėvas nupirko jam mėlyną drobinį 
kostiumą ir mėlyną pusvilnonę kepurę, Hansas viską pasi- 
matavo ir pats sau su darbine uniforma pasirodė juokingas. 
Kai eidavo pro mokyklą, pro rektoriaus ar matematikos mo- 
kytojo namus, pro Flaigo dirbtuvę arba pastoriją, Hansui 
sugesdavo nuotaika. Šitiek vargta, plušėta ir prakaituota, at- 
sisakyta šitokios daugybės džiaugsmų džiaugsmelių, šitiek 
didžiuotasi, pūstasi ir viltingai svajota — ir viskas perniek, 
tik del to, kad dabar, kur kas vėliau negu jo draugai, galėtų 
visiems ant patyčių įsidarbinti menkiausiu mokinuku me- 
chaniko dirbtuvėje! 

O ką pasakytų Heilneris? 

Pamažėle Hansas apsiprato su mėlynaisiais šaltkalvio dra- 
bužiais ir net truputį džiaugėsi penktadieniu, kada tuos dra- 
bužius iškilmingai apsivilks. Bent šioks toks įspūdis! 

Tačiau šios mintys tebuvo tik žaibai, nutvieskią tamsius 
debesis. Hansas nepamiršo išvažiavusios merginos, dar la- 
biau nepamiršo ar nepergalėjo anų dienų jaudulio jo krau- 
jas. Jis kunkuliavo ir reikalavo daugiau, reikalavo numal- 
šinti pakirdusį ilgesį. Taip slogiai ir kankinamai lėtai slinko 
laikas. 

Ruduo buvo gražesnis nei kada nors anksčiau, sklidinas 
švelnios saulės, su sidabriniais ankstyvais rytais, spalvomis 
švytinčiais vidurdieniais ir giedrais vakarais. Tolimesnieji kal- 
nai sodriai mėlynavo lyg aksomas, kaštonai geltonavo kaip 
auksas, o ant sienų ir tvorų karojo purpuriniai laukinių vyn- 
medžių lapai. 

Genamas nerimo, Hansas bėgo pats nuo savęs. Dienų 
dienas bastėsi po miestą ir laukus, vengdamas žmonių, nes 
manė, kad visi pastebės, jog jis. nelaimingai įsimylėjęs. Ta- 
čiau vakarais jis eidavo į gatves, spoksodavo į kiekvieną tar- 
naitę ir, graužiamas sąžinės, sekdavo kiekvieną porelę. Jam 
regėjos, kad kartu su Ema prie jo buvo priartėję ir vėl klas- 
tingai išnykę visi gyvenimo malonumai ir kerai. Hansas jau 
nebegalvojo apie kančią ir slogumą, kuriuos jautė, būdamas 
šalia jos. Jis manė, kad jeigu dabar vėl ją turėtų, tai nebebū- 
tų toks drovus, o išplėštų iš jos visas paslaptis ir įsiveržtų į 
užkeiktą meilės sodą, kurio vartai užsitrenkė jam prieš pat 
nosį. Jo vaizduotė įsipainiojo šioj tvankioj ir gūdžioj tank- 
mėj, beviltiškai sukdama aplinkui, atkakliai kamuodamasi 
ir netrokšdama sužinoti, kad už nedidelio užburto rato ply- 
ti šviesios ir mielos tolimos erdvės. 

Pagaliau Hansas apsidžiaugė, kad atėjo iš pradžių jį taip 
bauginęs penktadienis. Anksti rytą jis apsivilko naujaisiais 
mėlynais darbiniais drabužiais, užsidėjo kepurę ir lėtokai nu- 
žingsniavo Odininkų gatve žemyn Šulerio namų link. Ke- 
letas pažįstamų smalsiai nusekė jį akimis, o vienas net pa- 
klausė: 

— Kaip čia yra, ar tu ketini mokytis šaltkalvystės? 

Dirbtuvėje visi triūsė taip, kad net dulkės rūko. Meistras 
kaip tik kalė. Įkaitinrą iki raudonumo geležį jis buvo padė- 
jęs ant priekalo, parankinis daužė ją sunkiu kūju, o meistras 
silpnesniais smūgiais formavo detalę, kada ne kada pavers- 
damas geležį replėmis ir tarpais patogiu kūjeliu taip ritmin- 
gai mušdamas į priekalą, kad pro atlapotas duris į ryto orą 
skriejo skambūs ir linksmi dūžiai. 

Prie ilgo, nuo tepalų ir metalo drožlių pajuodusio vars- 
toto stovėjo vyresnysis pameistrys, o šalia —- Augustas, abu 
plušėjo kiekvienas prie savo spaustuvų. Palubėje kaukė dir- 
žai, kurie suko tekėlus, galąstuvą ir gręžtuvą, nes buvo nau- 
dojama vandens jėga. 

Augustas linktelėjo savo įeinančiam bičiuliui ir mostelė- 
jo palaukti prie durų, kol meistras ištaikys jam laiko. 

Hansas ėmė nedrąsiai apžiūrinėti žaizdrą, stovinčius te- 
kėlus, kaukiančius diržus ir laisvus skriemulius. 

Nukalęs dalį meistras priėjo prie Hanso ir atkišo jam di- 
delę, kietą ir šiltą ranką. 

— Čia pasikabinsi kepurę, — pasakė ir parodė Hansui tuščią 
vinį sienoje. — Taip, o dabar prieik. Tai tavo vieta ir spaustuvai. 

Sulig tais žodžiais meistras nuvedė Hansą prie pačių ga- 
linių spaustuvų ir pirmiausia parodė, kaip jais naudotis ir 
kaip sutvarkyti varstotą ir įrankius. 

— Tavo tėvas mane įspėjo, kad nesi Herkulis, tai ir maty- 
ti. Na, iš pradžių, kol sustiprėsi, galėsi nekalviauti. - Jis pa- 
kišo ranką po varstotu ir ištraukė ketinį dantrarį. — Štai, pra- 
dėk nuo jo. Jis ką tik gautas iš liejyklos, visas nelygus, lyg 
nusėtas šerpetomis, kurias reikia nudildyti, antraip sugadinsi 
visus gerus įrankius. — Meistras įspraudė dantratį tarp spaus- 
tuvų, paėmė seną dildę ir parodė, kaip brūžuoti. 

— Taip, o dabar pabandyk tu. Tiktai šiukštu, kad man 


nepaimtum kito dildeklio! Iki pietų čia tau darbo sočiai, o 

paskui parodysi man. Ir kai dirbsi, kad neklausytum nieko, 
kas tau bus sakoma. Mokiniui nevalia galvoti. 

Hansas pradėjo brūžuoti. 

— Gana! - šūktelėjo meistras. — Ne taip. Kairę ranką pa- 
dėk va taip ant dildės. O gal tu kairiarankis? 

— Ne. 

— Gerai. Susidorosi. — Ir meistras nuėjo prie savo spaus- 
tuvų šalia durų, o Hansas įniko į darbą. 

Iš pradžių jis nustebo, kad detalė tokia minkšta ir taip 
lengva dilinti. Paskui pamatė, kad lengvai atsiskiria vien gru- 
busis paviršius ir kad po juo yra grūdėta geležis, kurią jis 
turi nulyginti. Sukaupęs jėgas Hansas uoliai plušėjo. Nuo 
tada, kai vaikystėje meistravo žaisdamas, Hansas niekuo- 
met daugiau nebuvo patyręs malonumo pats savo rankomis 
pagaminti kokį nors akivaizdžiai naudingą daiktą. 

— Lėčiau! — sušuko jam meistras. — Brūžinti reikia pagal tak- 
tą — viens du, viens du. Ir prispaudus, antraip sugadinsi dildę. 

Vyriausiasis pameistrys pradėjo krapštytis prie tekėlo, ir 
Hansas neatsispyrė pagundai bent akies krašteliu jį stebėti. 
Į skridinį buvo įdėtas plieninis strypas, perkeltas diržas, ir 
strypas, greitai sukdamasis ir žvilgėdamas, sudūzgė, o pa- 
meistrys pjovė nuo jo spindinčią plonytėlaitę drožlelę. 

Ir visur gulėjo įrankiai, geležies, plieno ir vario gabalai, 
nebaigtos dalys, blizgantys ratukai, kaltai ir grąžtai, viso- 
kiausių pavidalų tekinimo peiliai ir pritrinamieji instrumen- 
tai, šalia dumplių kabojo kūjai ir plaktukai, priekalų prie- 
dai, replės ir liravimo kolbos, ištisa siena — dildžių ir frezų, 
o palei grindis prikrauta tepaluotų skudurų, šluotelių, švit- 
ro, pjūkliukų geležiai, pristatyta bakelių su alyva, rūgšties 
butelių, vinių ir varžtų dėžučių. 

Kas akimirką buvo naudojamasi bude. 

Su pasitenkinimu Hansas pastebėjo, kad jo rankos jau 
visai pajuodo, ir tikėjosi, jog netrukus ir jo drabužiai atro- 

dys labiau apnešioti, nes šalia kitų juodų ir sulopytų apdarų 
jo eilutė regėjosi komiškai nauja ir mėlyna. 

Artėjant pietums, dirbtuvėje irgi pagyvėjo. Iš gretimos 
mašinų remonto dirbtuvės užsukdavo darbininkų, atnešan- 
čių nušlifuoti ar pataisyti smulkių dalių. Apsilankė valstie- 
tis, paklausė, ar pataisytas jo kočiotuvas, ir išgirdęs, kad dar 
ne, ėmė bjauriai plūstis. Paskui atėjo elegantiškas fabrikan- 
tas, su kuriuo meistras tarėsi gretimame kambarėlyje. 

O šalia ir aplinkui tolygiai dirbo žmonės, ratai ir diržai, 
taigi pirmąkart savo gyvenime Hansas išgirdo ir suvokė darbo 
himną, kuris bent jau pradedantįjį jaudina ir maloniai svai- 
gina, ir išvydo, jog menkas jo paties asmuo ir menkas gyve- 
nimas įsiliejo į didelį ritmą. 

Devintą valandą darbas trumpam nutrūko, ir kiekvienas 
gavo po duonos riekę ir stiklinę sulčių. Tiktai dabar Augus- 
tas pasveikino naująjį mokinį. Drąsindamas šnekino jį, vėl 
svajodamas apie kitą sekmadienį, kada ketino su bendra- 
darbiais praūžti savo pirmąjį savaitinį atlyginimą. Hansas 
pasidomėjo, kokį ratą jis dildo, ir sužinojo, jog jis esąs bokš- 
to laikrodžio. Augustas dar buvo jam beparodąs, kaip tas 
dantratis vėliau suksis, tačiau vyresnysis pameistrys vėl pra- 
dėjo darbuotis dilde, ir visi nuskubėjo į savo vietas. 


Kai buvo po dešimtos valandos, Hansas pradėjo justi nuo- 
vargį; trupučiuką skaudėjo kelį ir dešinę ranką. Jis mindžiu- 
kavo ir slapčiom rąžėsi, tačiau tai nedaug gelbėjo. Tuomet 
akimirką padėjo dildę ir atsirėmė į spaustuvus. Niekas ne- 
kreipė į jį dėmesio. Kai taip stovėjo ilsėdamasis ir klausyda- 
masis, kaip jam virš galvos kaukia diržai, Hansui trupučiu- 
ką apsvaigo galva, ir jis užsimerkė. Ir tuomet kaip tik jam už 
nugaros atsirado meistras. 

— Na, tai kas yra? Jau pavargai? 

— Taip, truputį, — prisipažino Hansas. 

Parankiniai prajuko. 

— Taip būna, — ramiai tarė meistras. — Gali pasižiūrėti, 
kaip liruojama. Eik šen! 

Hansas smalsiai stebėjo, kaip lituojama. Pirmiausia bu- 
vo įkaitinta kolba, paskui lituojamoji vieta sudrėkinta li- 
tuojamuoju skysčiu, o paskui iš karštos kolbos užlašinta balto 
metalo, kuris sušnypštė. 

— Paimk skudurą ir gerai nuvalyk. Lituojamasis skystis 
ėda, todėl jo negalima palikti ant metalo. 

Paskui Hansas vėl stovėjo prie savo spaustuvų ir dildė 
ratuką. Jam maudė petį, o kairė ranka, kuri turėjo spausti 
dildę, paraudonijo ir pradėjo skaudėti. 

Per pietus, kai vyresnysis pameistrys padėjo dildę ir nu- 
ėjo mazgotis rankų, Hansas nunešė savo darbą parodyti 
meistrui. Tas žvilgtelėjo akies krašteliu. 

— Gerai, galima palikti ir taip. Dėžėje po tavo varstotu 
guli toks pat dantratis, pasiimsi jį šiandien po pietų. 

Tada ir Hansas nusimazgojo rankas ir išėjo. Jis turėjo 
valandą pietų. Gatve jam iš paskos šaipydamiesi žingsniavo 
du pardavėjų mokiniai, buvę jo mokyklos draugai. 

— Egzaminų kalvis! - sušuko vienas. 

Hansas paspartino žingsnį. Nežinojo, patenkintas jis ar 
ne; dirbtuvėje jam patiko, tiktai jis taip pavargo, labai pa- 
vargo. 

O prie namų durų, kai su džiaugsmu galvojo, kad atsisės 
ir pavalgys, staiga prisiminė Emą. Per visą priešpietę apie ją 
nė sykio nepagalvojo. Hansas tylutėliai nuslinko į savo kam- 
barėlį, griuvo ant lovos ir sudejavo iš skausmo. Norėjo verkti, 
tačiau akys liko sausos. Hansas pajuto, kad jį vėl užplūdo 
beviltiškas sekinąs ilgesys. Galva ūžė ir skaudėjo, o gerklę 
draskė slopinamas kūkčiojimas. 

Pietūs buvo tikra kankynė. Hansas turėjo kalbėtis su tė- 
vu, pasakoti jam ir išklausyti visokiausių pokštų, nes tėtis 

buvo gerai nusiteikęs. Vos pavalgęs, Hansas išlėkė į sodelį ir 
ten, saulėje, prasnūduriavo ketvirtį valandos, o paskui atėjo 
metas braukti į dirbtuvę. 

Jau priešpiet Hansui paraudonavo delnai, dabar nuospau- 
dos pradėjo skaudėti, o vakare taip ištino, kad jis nieko ne- 
begalėjo paimti be skausmo. O prieš laisvą vakarą jis turėjo, 
Augusto vadovaujamas, sutvarkyti visą dirbtuvę. 

Seštadienį dar pablogėjo. Hansui degė rankos, patini- 
mai ant delnų pavirto į pūsles. Meistras buvo pergedęs ir 
plūdosi dėl menkiausių niekų. Tiesa, Augustas paguodė, kad 
pūslės kamuos kelias dienas, paskui rankos sukietės ir nebe- 
skaudės, tačiau Hansas buvo klaikiai nelaimingas, ištisą dieną 
šnairavo į laikrodį, beviltiškai brūžuodamas savo ratuką. 


Vakare, tvarkant dirbtuvę, Augustas jam pašnibždėjo, kad 
rytoj su keliais draugais einąs į Bylachą, ten jie šauniai pasi- 
linksminsią, ir Hansui nieku gyvu nevalia atsisakyti. Tegu 
užsukąs pas jį antrą valandą. Hansas sutiko, nors labiausiai 
troško visą sekmadienį pragulėti namie — toks buvo nusi- 
minęs ir pavargęs. Namie senoji Ana davė jam tepalo žaiz- 
dotoms rankoms, Hansas atsigulė jau aštuntą valandą ir mie- 
gojo kone iki vidurdienio, taigi turėjo mikliai suktis, kad su 
tėvu spėtų į bažnyčią. 

Pietaujant Hansas prašneko apie Augustą, kad norįs šian- 
dien su juo paiškylauti. Tėvas neprieštaravo, netgi davė pen- 
kiasdešimt pfenigų ir tepareikalavo grįžti namo vakarienės. 

Eidamas gatvėmis šviečiant saulei, Hansas pirmąkart po 
daugelio mėnesių vėl džiaugėsi sskmadieniu. Gatvė buvo 
šventiškesnė, saulė skaistesnė, ir viskas atrodė iškilmingiau 
ir gražiau, kai tau už nugaros liko darbo dienos su pajuodu- 
siomis rankomis ir pavargusiais sąnariais. Dabar Hansas'su- 
prato kiekvieną mėsininką ir odininką, kepėją ir kalvį, sė- 
dinčius ant suolų saulėkaitoje prie savo namų ir sklidinus 

tiesiog karališko smagumo, ir nebežiūrėjo į juos kaip į pasi- 
gailėtinus mulkius. Jis žvelgė į darbininkus, parankinius ir 
mokinius, kurie vaikštinėjo gretomis ar traukė į smuklę, tru- 
pučiuką pakreipę skrybėles, su baltomis marškinių apykak- 
lėmis ir šepečiu išvalytais išeiginiais kostiumais. Dažniau- 
siai, nors ir ne visada, amatininkai bendravo su saviškiais, — 
staliai su staliais, mūrininkai su mūrininkais, — gindami sa- 
vo luomo garbę, o tarp jų garbingiausi buvo šaltkalviai, ypač 
mechanikai. Visa tai skleidė savotišką jaukumą, ir nors daug 
kas buvo kiek naivu ir juokinga, turėjo amatui būdingo slap- 
to grožio ir žavesio, kurie dar ir šiandien teikia džiaugsmo 
darbštiesiems ir kurių atšvaitas sušildo net ir varganiausią 
siuvėjo mokinį. | 

Kai jaunieji mechanikai, ramūs ir išdidūs, stovėjo prie 
Šulerio namų, linkčiodami praeiviams ir šnekučiuodamie- 
si, tikrai galėjai pamatyti, kad tai patikima bendrija, nerei- 
kalinga įsibrovėlių, net ir per sekmadienio pramogas. 

Hansas tai irgi pajuto ir apsidžiaugė jai priklausąs. Ta- 
čiau jis trupučiuką baiminosi planuojamų sekmadieninių 
linksmybių, nes žinojo, kad mechanikai tikri gyvenimo ma- 
lonumų smaguriai. Gal jie net šoks. Šokti Hansas nemokė- 
jo, tačiau ketino kiek pajėgdamas būti vyru, o kad kokios 
netgi surizikuoti ir kitą dieną sirgti nedidelėmis pagiriomis. 
Nebuvo pratęs maukti alų ir vos vos įstengdavo surūkyti 
cigarą, kad nesuimtų blogumas ir neapsijuoktų. 

Augustas pasveikino jį iškilmingai ir džiugiai. Papasako- 
jo, kad nors vyresnysis pameistrys ir nėjęs, kvietimą priėmęs 
mechanikas iš kitos dirbtuvės, todėl jie keturiese, o to pa- 
kanką visam kaimui apversti aukštyn kojomis. Alaus tegu 
kiekvienas geriąs, kiek telpa, nes jis mokąs. Augustas pasiū- 
lė Hansui cigarą, o tada visa ketveriukė lėtai pajudėjo, koja 
už kojos išdidžiai traukė per miestelį ir tiktai Liepų aikštėje 
paspartino žingsnius, kad nepernelyg vėlai nusigautų į By- 

lachą! Švytintis upės vanduo mirguliavo mėlyna, auksine ir 
balta spalva, pro alėjas apaugusius beveik belapius klevus ir 
akacijas šildė švelni spalio mėnesio saulė, melsvavo aukštas, 
be jokio debesėlio dangus. Buvo viena iš tų ramių, giedrų ir 
malonių rudens dienų, kai minkštą orą kaip neskausmin- 
gas, linksmas prisiminimas pripildo praėjusios vasaros gra- 
žumas, kai vaikai pamiršta, koks metų laikas, ir puola ieško- 
ti gėlių ir kai senimas mąsliai žvelgia į tolius pro langą ar 
nuo suolo palei namus, nes jam regisi, kad mieli ne tik šių 
metų, bet ir prabėgusio jų gyvenimo prisiminimai įžiūrimi 
sklando po vaiskią žydrynę. Tačiau jaunimas puikiai nusi- 
teikęs ir šlovina nuostabią dieną, kiekvienas pagal sugebėji- 
mus ir savo būdą, atnašaudami gėrimus ar paskerstus galvi- 
jus, dainas ar šokius, girtuokliavimą ar įnirtingas muštynes, 
mat visur kepami pyragai su vaisiais, rūsyje stovi obuolių 
sultys ar rūgsta vynas, o smuikas arba armonika priešais už- 
eigas ir Liepų aikštėse garbina paskutines gražias metų die- 
nas, kviesdami šokti, dainuoti ir mylėtis. 

Jaunuoliai šauniai mynė pirmyn. Hansas rūkė cigarą, dė- 
damasis nerūpestingas ir pats stebėdamasis, kad dūmas vi- 
sai gardus. Pameistrys pasakojo apie savo keliones, ir niekas 
nesipiktino, kad jis giriasi iš kaklo — taip derėjo. Net ir men- 
kiausias parankinis, jeigu įsikarščiuoja ir yra tikras, kad ne- 
bus liudininkų, apie savo keliones puikuodamasis riečia sma- 
giu, netgi paslaptingu balsu. Juk nuostabioji pameistrių gy- 
venimo poezija yra liaudies turtas, ir kiekvienas tradicinis 
senas nuotykis perkuriant pagražinamas, o kiekvienas įsilei- 
dęs gražbyliauti bastūnas turi dalelę nemirtingojo Ulenšpy- 
gelio ir dalelę nemirtingojo Štraubingerio. 

— Tai va, Frankfurte, kur andai nusibeldžiau, suk tave 
velniai, štai ten tai buvo gyvenimėlis! Ar dar nesu sakęs, kaip 
piniguočius pirklys, tokia išsipusčiusi beždžionė, norėjo vesti 
mano meistro dukterį; tačiau anoji jį pavarė, nes-aš buvau 


149 


jai nepalyginamai mielesnis, ir mudu keturis mėnesius mei- 
lavomės, ir jeigu nebūčiau susiriejęs su jos seniu, tai dabar 
būčiau vedęs užkurinę. 

Ir toliau jis pūtė miglas, kaip šunkara meistras norėjo 
aplyginti jam šonus, tasai suskius galvažudys sykį įsidrąsino 
ir net pakėlė ranką, bet jis tylom kaip žemė tiktai mostelėjo 
kūju ir taip įverpė akis į senį, kad tasai pasitraukė ausis su- 
glaudęs, nes brangino savo makaulę, o paskui raštu išvarė jį 
garvėn, tas bailiūga. Ir dar pasakojo apie baisias muštynes 
Ofenburge, kur trys šaltkalviai, tarp jų ir jis, ko neužtvatijo 
septynių fabrikinių, - bet kas, nuvykęs į Ofenburgą, tegu 
tik paklausia apie tai ilgojo Šoršo, tas ten tebegyvena ir pats 
kumščiavosi. 

Pameistrys pasakojo abejingu šiurkščiu balsu, tačiau su 
didžiule aistra ir pasitenkinimu, todėl visi klausėsi su malo- 
numu ir patyliukais nusprendė patys kitąkart iškloti šią is- 
toriją savo draugams. Mat kiekvienas šaltkalvis buvo meila- 
vęsis su meistro dukteria ir pakėlęs kūjį prieš pikčiurną meist- 
rą, ir davęs į skudurus septyniems fabrikiniams. Kai kada 
toji istorija nutinka Badene, kai kada Hesene arba Šveicari- 
joje, kai kada vietoj kūjo naudojama dildė ar įkaitintas gelž- 
galys, kai kada vietoj fabriko darbininkų prigrūdami kepė- 
jai ar siuvėjai, tačiau visuomet tai senos istorijos, kurių vi- 
suomet mielai klausomasi, nes jos yra senos, gėros ir 
išaukština gildiją. Tiesa, tai nereiškia, kad ir šiandien tarp 
klajojančių amatininkų nepasitaiko tokių, kurie yra talen- 
tingi nuotykių ieškotojai ar talentingi pasakojimų kūrėjai, 
nors iš esmės tai tas pats. Ypač linksminosi ir žavėjosi Au- 
gustas. Jis visą laiką juokėsi ir pritarė, jausdamasis beveik 
kaip tikras pameistrys, ir, nutaisęs niekinamą žinovo veidą, 
pūtė dūmą į auksaspalvį orą. O pasakotojas toliau atliko 
savo vaidmenį, nes jam rūpėjo pavaizduoti, kad tik iš gera- 
širdiško palankumo sutiko nusižeminti iki mokinių draugi- 


150 


jos, mat, būdamas pameistrys, turėtų gėdytis ir sekmadienį 
gerti iš vaikigalio kišenės. Draugija nukeliavo geroką galą 
kaimo keliu pasroviui; dabar reikėjo pasirinkti lėtai aukštė- 
jantį, apriečiantį kalną vieškeliuką arba stačią taką, perpus 
trumpesnį. Pasirinko vieškeliuką, nes jis buvo tolimas ir dul- 
kėtas. Takai skirti darbo dienoms ir pasivaikščiojantiems 
ponams; paprasti žmonės, ypač sekmadieniais, mėgsta vieš- 
kelius, kurie jiems dar nepraradę poetiškumo. Stačiais ta- 
kais tegu lipa valstiečiai arba gamtos mylėtojai iš miesto, tai 
darbas arba sportas, ir joks malonumas žmogui. Nėra ko nė 
lyginti su vieškeliu, kur smagiai trauki pirmyn pasišneku- 
čiuodamas, kur turi saugoti batus ir išeiginius drabužius, 
kur matai vežimus ir arklius, sutinki ar pralenki kitus vaikš- 
tinėtojus, pamatai išsigašinusių merginų ir dainuojančių vai- 
kių pulkus, girdi pavymui laidomus pokštus, į kuriuos juok- 
damasis atsikerti, kur galima pastovėti, paplepėti, o kai ka- 
da pasiseka pasivyti merginų ir pasierzinti arba vakare 
veiksmais parodyti ir išlyginti asmeninius skirtumus su ge- 
rais bičiuliais! 

Taigi jie.nužingsniavo vieškeliu, kuris dideliu lankstu ra- 
miai ir maloniai kilo aukštyn, kaip žmonės, turį daug laiko 
ir nemėgstą lieti prakaito. Pameistrys nusivilko švarką ir pa- 
korė jį ant lazdos, persimestos per petį, užuot pasakojęs, 
ėmė švilpauti, itin šauniai ir žvaliai, ir švilpavo visą valandą, 
kol nusigavo į Bylachą. Hansas išklausė vieną kitą kandžią 
pastabą, kurios jį nelabai užgavo ir į kurias rimčiau atsikirto 
Augustas, o ne jis pats. Ir štai jau matyti Bylachas. 

Kaimo namai raudonais čerpiniais ir pilkais kaip sidab- 
ras šiaudiniais stogais glūdėjo tarp rudens nuspalvintų vais- 
medžių, už jo stūksojo tamsus kalnų miškas. 

Jaunieji žmonės ėmė svarstyti, kokią užeigą pasirinkti. „In- 
kare“ buvo geriausias alus, tačiau „Gulbėje“ — geriausias py- 
ragas, o „Smailiojo kampo“ šeimininko duktė - gražuolė. Galų 

gale Augustas išreikalavo, kad būtų einama į „Inkarą“, ir merk- 
damas akį pasakė, jog „Smailusis kampas“ po kelių bokalų 
niekur nepabėgs ir jį bus galima rasti paskui. Tai visiems ti- 
ko, ir jaunuoliai patraukė į kaimą, pro tvartus, snapučių pri- 
statytus žemus valstiečių langelius į „Inkarą“, kurio viliojanti 
iškaba švytėjo nuo saulės virš dviejų jaunų apvalių kaštonų. 
Pameistrio, kuris troško sėdėti viduje, nepasitenkinimui, už- 
eigos salė buvo pilnutėlė, taigi jie įsitaisė sode. 

Svečių supratimu, „Inkaras“ buvo prašmatni užeiga, tai- 
gi ne kokia nors sena valstietiška smuklė, o šiuolaikiškas deg- 
tų plytų kubas su pernelyg daug langų, su kėdėmis vietoj 
suolų ir gausybe skardinių reklaminių skydų, be to, jame 
triūsė miestiškai apsitaisiusi padavėja ir šeimininkas, kurio 
niekuomet nebūtum pamatęs paraitotomis rankovėmis, o 
visada regėjai tvarkingai apsirengusį madinga ruda eilute. Iš 
tikrųjų jis buvo nusigyvenęs, tačiau išsinuomojęs namą iš 
pagrindinio savo kreditoriaus, stambaus alaus daryklos sa- 
vininko, ir nuo to laiko dar labiau pasikėlęs į puikybę. Sode 
teaugo vienintelis žirnmedis, jį visą supo aukšta pinučių tvo- 
ra, daiktais iki pusės dengiama laukinių vynuogienojų. 

— Į sveikatą, vyrai! - sušuko pameistrys, susidauždamas 
su visu trejetu. Ir puikuodamasis vienu mauku išlenkė iki 
dugno bokalą. 

— Ei, gražioji panele, čia kaip už ausies; kuo greičiau at- 
neškit dar vieną! — riktelėjo jis padavėjai ir per stalą atkišo 
jai bokalą. 

Alus buvo puikus, šaltas ir ne itin kartus, ir Hansas links- 
mai išragavo savo bokalą. Augustas gurkšnojo kaip žinovas, 
pliaukšėjo liežuviu, dūmino kaip prastai traukianti krosnis, 
ir Hansas tyliai juo žavėjosi. 

Ne taip jau bloga smagiai švęsti sekmadienį ir sėdėti už- 
eigoje kaip žmogui, kuris gali sau tai leisti ir yra nusipelnęs, 
su kitais, taip pat mokančiais gyventi ir linksmintis. Puiku 

kvatotis drauge, o kartais ir pačiam surizikuoti pokštą, pui- 
ku ir vyriška išgėrus trinktelėti bokalą į stalą ir nerūpestin- 
gai sušukti: „Dar vieną, panele!“ Puiku gerti į pažįstamo 
prie gretimo staliuko sveikatą, laikyti užgesusį cigarą kairėje 
rankoje ir atsismaukti skrybėlę ant pakaušio kaip kiti. 
Svetimasis pameistrys irgi pradėjo šilti ir pasakoti. Jis ži- 
nojo apie vieną Ulmo mechaniką, kuris pajėgė išgerti dvide- 
šimt bokalų alaus, gero Ulmo alaus, o išgėręs nusišluostyda- 
vo lūpas ir pasakydavo: „Taip, o dabar dar butelaitį vynelio!“ 
O Štutgarto Kanštato kvartale jis pažinojo kūriką, kuris įvei- 
kė sušveisti vieną po kitos dvylika rūkytų dešrų ir taip laimėjo 
lažybas. Tačiau dar vienerias tokias lažybas prakišo. Jis pasi- 
ryžo suvalgyti po vieną visų nedidelės užeigėlės patiekalų ir 
beveik visus suvalgė, tačiau valgiaraščio gale buvo visokiausių 
sūrių, tad kumžlodamas trečios rūšies sūrį, jis atstūmė lėkštę 
ir pasakė: „Jau verčiau mirsiu, negu prarysiu dar bent kąsnį!“ 
Ir šitoms istorijoms buvo entuziastingai pritarta; paaiš- 
kėjo, kad vienur ar kitur žemėje yra ištvermingų gėrovų ir 
valgytojų, nes kiekvienas galėjo papasakoti apie tokį herojų 
ir jo pasiekimus. Vienas išklojo apie „vyrą iš Štutgarto“, ki- 
tas — apie „dragūną, regis, iš Liudvigsburgo“, vienas papori- 
no apie septyniolika bulvių, kitas — apie vienuolika blynų 
su mišraine. Sitie nutikimai buvo dėstomi su nuoširdžiu rim- 
tumu, maloniai suvokiant, kad yra visokiausių puikių suge- 
bėjimų ir keistų Žmonių, tarp jų — ir keisto būdo pramušt- 
galvių. Toks malonumas ir rimtumas yra senas, garbingas 
nuolat besilankančių užeigose filisterių palikimas, jaunų 
žmonių taip sėkmingai pamėgdžiojamas kaip gėrimas, p2: 
litikavimas, rūkymas, vedybos ir mirtis. . 
Tuštinant po trečią bokalą, vienas paklausė, argi nesą py- 
rago. Buvo pašaukta padavėja ir išgirsta, ne, pyrago nesą, 
tad visi baisiausiai sukruto. Augustas atsistojo ir pareiškė, 
kad jeigu nesą pyrago, tuomet juk galima paėjėti toliau per 

vienerius namus. Jis išpeikė prastą šeimininkavimą, tik frank- 
furtiškis dar norėjo pasilikti, nes jau buvo trupučiuką susi- 
burkavęs su padavėja ir keliskart karštai ją paglamonėjęs. 
Hansas tai matė, ir šitas reginys kartu su alum savotiškai jį 
sujaudino. Jis džiaugėsi, kad visi suskato išeiti. 

Kai sumokėję už išgertą alų visi išgriuvo į gatvę, Hansas 
mažumėlę pajuto savųjų trijų bokalų poveikį. Maloni savi- 
jauta, šiek tiek nuovargio, šiek tiek energingumo, ir jo akis 
tarytum dengė plonas šydas, pro kurį viską matė lyg iš tolo 
ir kone netikroviškai, panašiai kaip sapne. Jis turėjo be pa- 
liovos juoktis, dar šauniau pakreipė skrybėlę, pats sau atro- 
dydamas kaip lengvabūdis šelmis. Erankfurtiškis vėl karin- 
gai švilpavo, ir Hansas pamėgino žingsniuoti pagal taktą. 

„Smailiajame kampe“ buvo itin tylu. Keli valstiečiai siurb- 
čiojo jauną vyną. Pilstomo alaus nebuvo, tik buteliuose, ir 
netrukus priešais kiekvieną atsirado po butelį. Svetimasis 
pameistrys įsigeidė pasirodyti dosnus ir visiems užsakė di- 
delį obuolių pyragą. Staiga Hansas klaikiai užsimanė valgy- 
ti ir vieną po kito sudorojo kelis pyrago gabalus. Buvo pa- 
togu sėdėti apytamsėje, senoje, rudoje aludėje ant tvirtų pla- 
čių suolų palei sienas. Senamadišką indaują ir gramozdišką 
krosnį gaubė prieblanda, dideliame mediniamė narve skrai- 
džiojo dvi zylės, kurioms pro virbus buvo įkišta palesti visa 
šermukšnio šaka su raudonomis uogomis. 

Šeimininkas valandėlę priėjo prie stalo pasveikinti sve- 
čių. O paskui dar po kiek laiko pokalbis vel įsisiūbavo. Han- 
sas nugėrė kelis gurkšnelius stipraus alaus iš butelio ir pa- 
svarstė, ar pajėgs ištuštinti visą butelį. 

Frankturtiškis vėlei gyrėsi iš kaklo apie Reino krašto vyn- 
darių šventes, keliones ir gyvenimą nakvynės namuose; visi 
linksmai jo klausėsi, netgi Hansas nebepaliovė juoktis. 

Staiga jis apsižiūrėjo, kad kažkas jam negerai. Kas aki- 
mirką: salė, stalas, buteliai, bokalai ir draugai susiliedavo į 

purų rudą debesį ir tik tada, kai Hansas iš paskutiniųjų įsi- 
tempdavo, viskas atgaudavo savo pavidalus. Kartkartėmis, 
kai pokalbis ir juokas įsismarkaudavo, jis irgi kvatodavosi 
arba ką nors sakydavo, nors išsyk pamiršdavo savo žodžius. 
Kai dauždavosi kiti, neatsilikdavo ir jis, tad po valandos nu- 
stebo, pamatęs, kad jo butelis tuščias. 

— Gerai pili į gurklį, - pasakė Augustas. - Ar norėtum 
dar vieno? 

Hansas kvatodamasis linktelėjo galvą. Girtavimą jis įsi- 
vaizdavo kur kas pavojingesnį. O kai frankturtiškis užplėšė 
dainą ir visi jam pritarė, uždainavo ir jis visa gerkle. Tuo 
tarpu aludė prisipildė ir padavėjai į pagalbą atėjo šeiminin- 
ko duktė. Ji buvo aukšta, dailiai nuaugusi ypata sveiku, stam- 
bių bruožų veidu ir romiomis rudomis akimis. 

Kai ji pastatė priešais Hansą butelį, šalia sėdįs pameistrys 
kaipmat apibėrė merginą švelniausiais meilikavimais, ku- 
riuos ji nuleido negirdom. Gal kad parodytų įkyruoliui sa- 
vo abejingumą, o gal kad jai patiko tauri berniuko galvelė, 
mergina pasisuko į Hansą ir skubiai brūkštelėjo ranka jam 
per plaukus; paskui sugrįžo prie indaujos. 

Pameistrys, maukiąs jau trečią butelį, nusekė paskui ją ir 
ėmė nertis iš kailio, kad užmegztų pokalbį, tačiau tiktai ga- 
vo ilgą nosį. Aukštoji mergina vangiai Žiūrėjo į jį, nieko ne- 
atsakinėjo, o netrukus visai atsuko nugarą. Tuomet pameist- 
rys grįžo prie stalo, pradėjo būgnyti į jį tuščiu buteliu ir 
staiga džiugiai sušuko: 

— Linksminkimės, vaikučiai; susidaužkim! 

O paskui išklojo nešvankią istoriją apie moteris. 

Hansas girdėjo vien duslų balsų gaudesį, o kai buvo be- 
baigiąs antrąjį alaus butelį, jam pasidarė sunku ne tik kalbėti, 
bet net ir juoktis. Jis užsimanė prieiti prie narvo ir mažumėlę 
paerzinti zyles; tačiau vos žengė keletą žingsnių, jam apsvaigo 
galva, kad kiek - būtų pargriuvęs, todėl lėtai sugrįžo atgal. 

Dabar nevaržoma jo linksmybė pradėjo vis labiau sekti. 
Hansas suvokė pasigėręs, ir visos šitos gertynės nebeatrodė 
jam smagios. Tarytum tolumoje jis regėjo visokias jam gre- 
siančias negandas: klupinėjimą namo, piktą susirėmimą su 
tėvu, o ryt anksti dirbtuvę. Taip pat pamažėle jam įsiskau- 
dėjo galvą. 

Ir kiti jau ganėtinai prisilinksmino. Prablaivėjimo aki- 
mirką Augustas paprašė sąskaitos ir iš talerio grąžos gavo 
skatikus. Snekučiuodamiesi ir juokdamiesi visi išvirto lau- 
kan, kur juos apakino šviesus sambrėškis. Hansas beveik ne- 
bepastovėjo, svyruodamas šliejosi prie Augusto ir davėsi ve- 
damas. 

Svetimąjį šaltkalvį perėmė graudulys.. Su ašaromis akyse 
jis uždainavo „Rytoj toli aš iškeliauju “. 

Po teisybei, ketinta pėdinti namo, tačiau kai jie ėjo pro 
„Gulbę“, pameistrys užsispyrė dar užsukti vidun. Prie durų 
Hansas išsivadavo. 

— Man metas namo. 

— Nepajėgsi vienas, — nusijuokė pameistrys. 

— Pajėgsiu pajėgsiu. Man... metas... namo. 

— Tai dar bent išmesk taurelę degtinės, mažiuk! Tvirčiau 
laikysies ant kojų, ir nebepykins. Tikrai, pamatysi. 

Hansas pajuto rankoje taurelę. Didžiumą skysčio išlais- 
tė, likutį nurijo, ir tarytum liepsna nudegino jam ryklę. Iš 
pasibjaurėjimo visas nusipurtė. Vienas nusvirduliavo že- 
myn priebučio laiptais ir nežinia kaip nusibaladojo į kai- 
mą. Pro jį netvarkingai kreivuliuodami slinko namai, tvo- 
ros ir sodai. 

Hansas dribo ant šlapios pievos po obelim. Užmigti jam 
kliudė bjauri savijauta, kankinama baimė ir neaiškios min- 
tys. Atrodė sau purvinas ir išniekintas. Kaip jis pareis na- 
mo? Ką pasakys tėvui? O kas jo laukia rytoj? Jautėsi toks 
nelaimingas ir apgailėtinas, lyg dabar turės ištisą amžinybę 

gulėti, miegoti ir gėdytis. Sopėjo galvą ir akis, ir Hansas 
pritrūko net to trupučiuko jėgų atsistoti ir eiti toliau. 

Staiga trumpam Hansą užliejo pavėlavusi buvusios links- 
mybės banga; jis išsiviepė ir tylutėliai uždainavo: 


Augustinai, kas tik buvo, 
Viskas dingo, viskas žuvo! 


Vos pabaigė dainuoti, jo sielą pervėrė skausmas, ir visą už- 
griuvo drumzlinas blausių vizijų, prisiminimų, gėdos ir prie- 
kaištų pačiam sau srautas. 

Hansas balsu sudejavo ir kūkčiodamas įsikniaubė į žolę. 

Po valandos, kai jau temo, Hansas atsistojo ir sunkiai, 
netvirtais žingsniais ėmė leistis nuo kalno. 

Ponas Gybenratas pratrūko keiksmais, kai jo vaikiščias 
negrįžo vakarienės. Kai atėjo devinta.valanda, o Hanso vis 
dar nebuvo, jis pasidėjo po ranka seniai nebenaudotą stip- 
rią bambukinę lazdelę. Berniūkštis tikriausiai įsivaizduoja, 
kad yra per didelis ragauti beržinės tėvo košės? Tegu kaltina 
pats save, kai parsivilks! 

Dešimtą valandą tėvas užrakino duris. Jeigu ponas sū- 
nus įsigeidė naktinėti, tesižinai! 

Tačiau tėvas neužmigo, o vis labiau niršdamas valanda 
po valandos laukė, kad ranka baimingai paklebentų ranke- 
ną ir droviai trūktelėtų varpelį. Jis vaizdavosi tą sceną — na 
ir gaus tas naktibalda! Tikriausiai nenaudėlis bus prisiplem- 
pęs, tačiau kaipmat išsiblaivys, tas bernagalys, apgailėtinas 
slunkius! Nors tėvas ir suskaitytų jam šonkaulius. 

Galop miegas numaldė jį ir jo įniršį. 

Tuo metu, kai jam grėsė toks pavojus, Hansas jau abejin- 
gai, ramiai ir lėtai plaukė žemyn tamsia upe. Jis nebejautė 
pasibjaurėjimo, gėdos ir kančių, į tamsų, vandens nešamą kū- 
nelį žvelgė šalta melsva rudens naktis, jo rankas, plaukus ir 

išbalusias lūpas skalavo juodas vanduo. Niekas jo nematė, gal 
tik švintant į Žvejonę išsirengusi baikšti ūdra, kuri apmetė 
skenduolį gudriomis akutėmis ir tylutėliai nunėrė pro šalį. Ir 
niekas nežinojo, kaip Hansas įkrito į vandenį. Gal pasiklydo 
ir įslydo nuo stataus kranto; gal užsimanė gerti ir prarado 
pusiausvyrą. O gal jį taip paviliojo gražus vandens vaizdas, 
kad jis pasilenkė ir, kai blankus mėnuo pažvelgė į jį iš van- 
dens toks sklidinas ramybės ir kviesdamas pailsėti, nuovargis 
ir baimė švelniai pastūmė jį į mirties šešėlį. 

Dieną jį rado ir parnešė namo. Išsigandęs tėvas numetė 
šalin lazdą, jam išgaravo susikaupęs pyktis. Tiesa, jis never- 
kė ir nerodė sielvarto, tačiau kitą naktį vėlgi nemiegojo, ka- 
da ne kada pro praviras duris žvilgčiodamas į savo nurimusį 
vaiką, kuris gulėjo švariai apraisytas ir dėl iškilios kaktos ir 
išbalusio protingo veido atrodė ypatingas, lyg turįs prigim- 
tinę teisę patirti kitokią nei visi dalią. Kaktos ir rankų oda 
turėjo vieną kitą melsvai raudoną brėžį, dailus veidelis tary- 
tum snūduriavo, balti vokai dengė akis, o kiek praviros lū- 
pos tarsi patenkintos šypsojo. Berniukas atrodė lyg palauž- 
tas pačiam žydėjime, lyg jam būtų buvę sutrukdyta smagiai 
žengti savuoju keliu, ir netgi tėvą, nuvargusį ir smaugiamą 
vienatvės liūdesio, suklaidino ši šypsulinga veido išraiška. 


Į laidotuves susirinko daugybė palydinčiųjų ir smalsuolių. 
Ir vėl Hansas Gybenratas pasidarė įžymybe, kuria visi do- 
mėjosi, ir vėl mokytojai, rektorius ir pastorius prisidėjo prie 
jo lemties. Visi jie atžingsniavo apsidarę išeiginiais kostiu- 
mais, užsidėję šventinius cilindrus, palydėjo karstą ir aki- 
mirką kuždėdamiesi pastovėjo prie duobės. Itin liūdėjo lo- 
tynų kalbos mokytojas, ir rektorius tyliai jam šnibžtelėjo: 

— Taip, pone profesoriau, iš to vaiko galėjo šis tas išeiti. 
Argi ne graudu, kad kaip tik geriausiems taip dažnai nepasi- 
seka? 

Meistras Flaigas pasiliko šalia kapo su tėvu ir senąja Ana, 
kuri nesiliovė raudojusi. 

— Taip, labai skaudi nelaimė, pone Gybenratai, - pasakė 
jis užjausdamas. — Aš irgi mylėjau berniuką. 

— Man galva neišneša, — atsiduso Gybenratas. — Buvo toks 
gabus, ir viskas ėjosi kaip sviestu patepta, mokykla, egzami- 
nas, — o paskui staiga nelaimė po nelaimės! 

Batsiuvys mostelėjo per šventoriaus vartus nutolstantiems 
ponams išeiginiais kostiumais. 

— Štai ten skuba keli ponuliai, — ištarė tyliai, — kurie irgi 
padėjo nuvaryti Hansą į kapus. 

— Kaip? — pašoko Gybenratas ir nepatikliai bei išsigan- 
dęs įsistebeilijo į batsiuvį. - Taip, po galais, ką jūs kalbat? 

— Nusiraminkit, pone kaimyne. Turėjau galvoje moky- 
tojus. 

— Kodėl? Kaip? 

— Ak, nieko daugiau. Ir jūs, ir aš, gal ir mudu ne viską 
padarėme del berniuko, kaip manot? 

Virš miestelio plytėjo linksmas giedras dangus, slėnyje 
žvilgėjo upė, tolumoje švelniai ir ilgesingai melsvavo eglė- 
mis apaugę kalnai. Batsiuvys liūdnai šyptelėjo ir paėmė už 
parankės vyriškį, kuris iš šios rimties ir keistai skausmingo 
susikaupimo pilnos valandos lėtai ir sutrikęs žengė pasitikti 
įprastinių žemiškų rūpesčių. 

Hansas Gybenratas — gabxs i 

jo miestelio šviesuomenės p 

<gzaminus ir gauna valstybės stipendiją bei progą toliau 1a- 
vintis seminarijoje. Tenai susibičiuliauja su Hermanu Heilne- 
riu — laisva poetine siela ir visiška savo priešingybe, — ir toji 
bičiulystė jį sužilugdo. Išvarytas iš seminarijos Hansas grįžta į 
senąjį pasaulį Ir baisėdamasis suvokia, koks jo laukia gyveni- 
mas. Pasakodamas istoriją apie berniuko nesugebėjimą pa- 
klusti gniuždantiems buržuazinės visuomenės reikalavi- 
mams, Hesse gvildena labai artimą jam temą apie žmogaus 
prigimties dvilypumą. Hermanas išsilaisvina atsiduodamas 
menui ir paniekindamas sistemą, Hansas atsiduria po Fortū- 
nos ratu ir sutraiškomas. 

